2010 akah Dheynee Kon Hadhiyaa Eh? | Dhiislam\n2010 އަށް ދޭނީ ކޮންހަދިޔާއެއް؟\nމުޙައްމަދު ސިރުޙާން (ސިރޫ)\nއަހަރެމެން މިވަނީ މީލާދީ އަހަރަކުން ނިކުމެ އާހަރަކާ ބައްދަލުކޮށްފައެވެ. ޒަމާނީ ބަހުރުވައިން ބުނަނީނަމަ ޓުވެންޓީޓެންއާ ބައްދަލުކޮށްފައެވެ. ދެހާސްނުވައެއް ވަދާޢީސަލާމްކޮށް ފުރައިގެންދިޔައީއެވެ. ދަތުރުސާމާނު ފޮއްޓަށް އަޅައިގެން ދިޔައިރު ރުއިމީހުން ރުއީއެވެ. އުފާކުރިމީހުން އުފާކުރީއެވެ. މައްސަލައެއްނެތެވެ. މެހެމާނަކު ވަކިވެގެންދިޔުމުން އާމެހެމާނަކާއި ބައްދަލުވެއްޖެއެވެ. އެއީ ޓުވެންޓީޓެންއެވެ. ކާޓޫނުކޮމިކުގައި އުޅޭ ޓިންޓިންއެއްނޫނެވެ. މިބައްދަލުވި އާމެހެމާނުގެ ސިފަބަޔާންކުރުމުގެގޮތުން ޙިކުމަތްތެރިއަކު ބުނެފައިވެއެވެ. " އޭ އާދަމުގެ ދަރިޔާއެވެ. ތިބާއަކީ ދުވަސްތަކެކެވެ. ތިބާގެ ޙަޔާތުން ދުވަހެއް ފާއިތުވެއްޖެނަމަ ތިބާގެ ކިބައިން ބައެއް އުނިވީއެވެ."\nމިބައްދަލުވި އާމެހެމާނު ލާފައިވާހެދުންވެސް ވަރަށްޒަމާނީއެވެ. ގިނަގޭގޭގައި އެލުވި ރީތިފޮޓޯޖެހި ކަލަންޑަރުތަކަށްވުރެ ޓުވެންޓީޓެން މާފުރިހަމައެވެ. ޓުވެންޓީޓެންއާ ބައްދަލުވެ ސަލާމްކޮށްލިއިރު އަހަރެންގެ ވާއަތުގައި އޭނާއަށްދޭން ގެނައި އިސްލާމްދީނުގެ އުސޫލުތަކަށް ފިޓުވާހެދުމެއް އޮތެވެ. ތަޢާރަފުވުމަށްފަހު ޓުވެންޓީޓެންއާއިއެކު ވަނީ އެތާހުރި ކެފޭއަކަށެވެ. ﷲ ރުއްސަވާކަހަލަ ދެދުނިޔޭގައިވެސް ފައިދާލިބޭނެކަހަލަވާހަކަކޮޅެއްދައްކާލުމަށެވެ. މިފަދަމެހެމާނުންނާ ބައްދަލުވުމުން މިއުޅޭ ޒުވާންވެރީން އުޅޭހެން ރާބޮއެ ޑީޖޭތަކުގައި ތެޅިފޮޅޭކަށެއްނޫނެވެ.ދެމީހުން ކޮފީބޯންތިބެ ދެއްކުނީ މުޅިންވެސް ސިޔާސީވާހަކައެވެ. ޖެހިގެން ހުރިމޭޒުގައިތިބި ފިރިހެންވެރީން ކޮންމެވެސް އަންހެނެއްގެ ވާހަކަދައްކަމުންދިޔައިރު އެމޭޒާއިންވެގެން ހުރިމޭޒުގައިތިބި އަންހެންކުދީން ދައްކަމުން ދިޔައީ މުޅީންވެސް ކޮންމެވެސް ސިލްސިލާ ފިލްމެއްގައި އުޅޭ ފިރިހެނެއްގެ ރީތިކަމުގެވާހަކައެވެ.\nމާގިނައިރުތަކެއްނުވެ، ކުއްލިއަކަށް ޓުވެންޓީޓެން ދާންޖެހިގެން ކެފޭއިންނިކުތީމެވެ. އޭނަ އޭނާގެ ސަވާރީއަށްއަރާ ނައްޓާލައިފިއެވެ. އަހަރެން އަނެއްފަރާތަށް އެބުރުނުއިރު، އަސްތާ މިބައްދަލުވީ އަހަރެންގެ ވަރަށްގާތް ރައްޓެއްސެއްކަމުގައިވާ "ނީމުނި" އެވެ. ނީމުނި ބުނިގޮތުން ޓުވެންޓީޓެންއާއި ބައްދަލުވާ މީހުންނަށް ވަރަށްފައިދާލިބޭނެއެވެ. އަހަރެން ހިތަށްްއެރިއެވެ. އެބުނީތެދެކެވެ. އަހަރެމެން ކެފޭއަށްވަނީ އެފަދަ ފައިދާކޮޅެއް ޙާޞިލުކުރުމަށްޓަކައެވެ. އަހަރެންގެ އަތުގައި އެއްޗެއްއޮތްހެން ހީވެގެން އަތަށްބަލައިލިއިރު ޓުވެންޓީޓެންއަށް ދޭންގެނައި ރީތިހެދުން މިއޮތީ އޭނަޔާ ހަވާލުނުކުރެވިއެވެ. "ނަމަ" ލައިގެން ކެއްކި ގަރުދިޔަ ބޯންކެރޭނީ ކާކަށްހެއްޔެވެ؟ހަމައެވަގުތުމެ އަހަރެންގެ ހަރުހިތަށް ހަރުބަހެއް ވަދެއްޖެއެވެ. " ވެހޭތާ ފެންނަގާށެވެ." އަހަރެންނަށް ވީވަރަކީ ކޮފީ ލިބުނު ގަޑީގައި ކޮފީބުއިމެވެ. ވީދެރައިން ޓުވެންޓީޓެން ދިޔަކޮޅަށް އެބުރި ބަލާލެވުނެވެ. އަދި "ނީމުނި" ގެ ނަން އެކޮޅުކޮޅުން ތިބާއަށް ފެންނާނެހެން ކޮމާކޯޅީއެއްގައި މިލިޔެލަނީއެވެ. " ނިމުނީ"


ވަޒީފާގެ ފުރުސަތު- ސީނިއަރ އެކައުންޓްސް އޮފިސަރ (އެމް.އެސް 1)\n17 ޖެނުއަރީ 2017, 12:00\nމިކޮމިޝަނުގެ ނަންބަރު (A)AC-2016/233 (21 ޑިސެންބަރު 2016) އިޢުލާނުއިން އެކަށީގެންވާ އަދަދަށް އެޕްލިކޭޝަން ފޯމު ލިބިފައިނުވާތީ، އަލުން މި މަޤާމަށް އިޢުލާނުކުރަމެވެ.\nސީނިއަރ އެކައުންޓްސް އޮފިސަރ (އެމް.އެސް 1)\nބިޒްނަސް އެޑްމިނިސްޓްރޭޝަން ނުވަތަ އެކައުންޓްސްގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް 8 ނުވަތަ7ގެ ސަނަދެއް ޙާޞިލްކޮށްފައިވުން. ނުވަތަ،\nބިޒްނަސް އެޑްމިނިސްޓްރޭޝަން ނުވަތަ އެކައުންޓްސްގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ނުވަތަ5ގެ ސަނަދެއް ޙާޞިލްކުރުމަށްފަހު2އަހަރުދުވަހުގެ މަސައްކަތު ތަޖުރިބާ ލިބިފައިވުން. ނުވަތަ،\nކޮމިޝަނަށް ހޯދޭ މުދަލާއި ހިދުމަތުގެ އަގު އަދާކުރުން.\nބަޖެޓް އެންޑް ފައިނޭސް ސެކްޝަންގެ އިދާރީ މަސައްކަތްތައް ކުރުން.\nސުންގަޑި: މި މަސައްކަތަށް ޝައުޤުވެރިވާ ފަރާތްތަކުން 25 ޖަނަވަރީ 2017 ވާ ބުދަ ދުވަހުގެ 15:00 ގެ ކުރިން އިޢުލާނުގައި ބަޔާންކޮށްފައިވާ ލިޔުންތައް، އިލެކްޝަންސް ކޮމިޝަންގެ އިދާރާއަށް ހުށަހަޅަންވާނެއެވެ.\nސީނިއަރ އެކައުންޓްސް އޮފިސަރ (އެމް.އެސް.1) ހޮވުމުގައި ބަލާ މިންގަނޑު


Huvadhu Atholhuge Mai Rah ''KayHuvadho'' ah Vee Kihineh? ހުވަދު އަތޮޅުގެ މައި ރަށް “ކޭހުވަދޫ” އަށް ވީ ކިހިނެއް؟ – Huvadhoo News Huvadhu Atholhuge Mai Rah ''KayHuvadho'' ah Vee Kihineh? Huvadhoo News\nހުވަދު އަތޮޅުގެ މައި ރަށް “ކޭހުވަދޫ” އަށް ވީ ކިހިނެއް؟\nހުވަދުއަތޮޅުގައި ކުރިން މީހުން ދިރިއުޅުނު ރަށަކަށް ކޭހުވަދޫ ވެފައިވެއެވެ. މިރަށަކީ އެރަށަކަށް ހުވަދުއަތޮޅުގެ ނަން ނިސްބަތްވާ ރަށްވެސްމެއެވެ.\nއިބްނު ބަޠޫތާގެ ދަތުރުނާމާގައި ދިވެހިރާއްޖެއާއި ބެހޭގޮތުން ތަފާތު މަޢުލޫމާތު އޭނާ ލިޔުއްވާފައިވެއެވެ. މިދަތުރު ނާމާގައި ދިވެހިރާއްޖެއާއި ގުޅޭގޮތުން ލިޔުއްވާފައިވާ ބާބުގެ ދިވެހި ތަރުޖަމާއެއް މަޝްހޫރު ދިވެހި ތާރީޚް ލިޔުންތެރިޔާ އަލްއުސްތާޒު އަލްމަރުހޫމް މުހައްމަދު އިބްރާހީމް ލުޠުފީގެ “އިބްނި ބަޠޫޠާ ދިވެހިރާއްޖޭގައި” މިފޮތުގައި ލިޔުއްވާފައިވެއެވެ.\nމުޙައްމަދު އިބްރާޙިމް ލުޠުފީގެ ތަރުޖަމާގައި ވާގޮތުން، ހުވަދު އަތޮޅުގެ ނަން ނިސްބަތްވަނީ ހުވަދު އަތޮޅުގައި ބޮޑު އާބާދީއެއް ދިރިއުޅުނު “ކޭހުވަދޫ” ކިޔާ ރަށަށެވެ. ބޮޑު އާބާދީއެއް ދިރިއުޅުނުކަމަށް ބެލެވޭ، ހުވަދު އަތޮޅުގެ ނަން އެރަށަކަށް ނިސްބަތްވެވޭ ރަށަށްވީ ކިހިނެއް ހެއްޔެވެ؟ ހުވަދު އަތޮޅުގައި މީހުން ދިރިއުޅޭ ރަށްތަކުގެ ތެރޭގައި “ކޭހުވަދޫ” ނުހިމެނެއެވެ. އެނގެން އޮތް ހަޤީޤަތަކީ މިއީ ހުވަދު އަތޮޅުގެ މީހުން ދިރިއުޅޭ ރަށްތަކުގެ ލިސްޓުގައި ހިމެނޭ ރަށެއް ނޫންކަމެވެ. ގިނަބަޔަކަށް މިނަންވެސް ނޭނގޭކަމީ މިއަދު ޤަބޫލުކުރަންޖެހޭ ހަޤީޤަތެކެވެ. ހުވަދު އަތޮޅުގައި މީހުން ދިރިއުޅުނު ބޮޑު އެއް ރަށް ކަމުގައި ތާރީޚީ ލިޔުންތަކުން ހެކިލިބިފައިވާ، އަދި އެރަށަކަށް އަތޮޅުގެ ނަން ނިސްބަތްވާ، ކޭހުވަދޫ އޮތްތަނުގައި މިހާރު އޮތީ ތިލަ ފަޅެކެވެ. މިރަށް އޮތް ހިސާބެއްގެ ގޮތުގައި އިބްނި ބަޠޫޠާއަށް ހަވާލާދީ އަލްމަރުހޫމް މުހައްމަދު އިބްރާހީމް ލުޠުފީ ހާމަކޮށްފައިވާ ގޮތުގައި، މިރަށް އޮތީ ހުވަދު އަތޮޅުގެ ދެކުނު ބުރީގެ ހުޅަނގު ބިތުގައި ގުޅިފައިވާ ރަށްތަކުގެ ތެރޭގައިވާ، ހޯޑެއްދޫ އަދި ކެރަމިންތާ އާއި ދެމެދުގައެވެ.\nބޮޑު އާބާދީއެއް ދިރިއުޅުނުކަމަށް ތާރީޚުގެ ފަތްފުތްތަކުން މަޢުލޫމާތު ލިބޭ ކޭހުވަދޫ ނެތިވެގެން ދިޔުމުގައި ކުރިމަތިވެފައިވާ ސަބަބެއް ވަނީ އޮޅުން ނުފިލައެވެ. ހުވަދު އަތޮޅަކީ ޒަމާނުއްސުރެ ސިހުރުހާހޫރަ އަދި ފަންޑީތައިގައި މުޅި ރާއްޖެއިން އެންމެ ކުރީގައި އުޅުނު މީހުން އުޅުނު އަތޮޅު ކަމުގައި ބުނެއުޅެއެވެ. ކުރީގެ ބައެއް ލިޔުންތެރިންގެ ލިޔުންތަކުންނާއި، ތާރީޚީ ބައެއް ފޯކުލޯރު ވާހަކަތަކުން، ހުވަދު އަތޮޅުގައި، ފަންޑިތައިގެ ފޯރިގަދަވެ، ތަފާތު ރަށްތަކުގެ މެދުގައި ވާދަވެރިކަން އުފެދި ސިހުރުހާހޫރަ ހަދައި އުޅުނު ކަމުގައި ވެއެވެ. ކޭހުވަދޫގައި ދިރިއުޅުނު މީހެއް ނުވަތަ އާއިލާއެއްގެ މެމްބަރެއްގެ ވާހަކަވެސް ފޯކުލޯރު ވާހަކައެއްގެ ގޮތުގައިވެސް، އެއްވެސް ގޮތަކަށް ތުންތުންމަތިން ކިޔާ އަޑެއްވެސް އިވިފައި ނުވެއެވެ. އެދުވަސްވަރު ހުވަދު އަތޮޅުގެ ފަންޑިތައިގެ ވާދަވެރިކަމުގައި ފަންޑިތައިގެ ބާރުން، މީހުންނާއެކު ރަށް އެއްކޮށް ސުންނާފަތިކޮށްލީ ބާވައެވެ؟ މިއީ ހައްތާވެސް އުފެދޭ ސުވާލުތަކެވެ. ހުވަދު އަތޮޅުގައި ކުރިން މީހުން އުޅުނު ބޮޑެތި ރަށްތައް ފަޅުވެ، މީހުން އާ ރަށްރަށުގައި ވަޒަންވެރިވެފައި އެބަހުއްޓެވެ. މިގޮތުން، ގދ. ކާޑެއްދޫ، ގދ. ގަން، ގއ. ކޫއްޑޫ ނުވަތަ ކުބުއްޑޫ، ފަދަ ރަށްރަށުގައި ބޮޑު އާބާދީއެއްގެ މީހުން ދިރިއުޅުނުކަމުގެ އަސަރު މިއަދާހަމަޔަށްވެސް ފެންނަން އެބަހުއްޓެވެ. މީގެ ތެރެއިން ގިނަ ރަށްރަށް ފަޅުވެފައިވާ ގޮތާއި ގުޅިގެންވެސް މައިގަނޑުގޮތެއްގައި އިވިފައިވަނީ، ސިހުރުހާހޫރަ އަދި ފަންޑިތައިގެ ވާހަކަ ތަކެވެ. އެހެން ކަމުން ކޭހުވަދޫ ނެތިގެން ގޮސްފައިވަނީ، ސިހުރުހާހޫރަ ނުވަތަ ފަންޑިތައިގެ ސަބަބުން ކަމަށް ބެލުމުގެ ފުރުޞަތު އެބަ އޮވެއެވެ.\nޓެކްނޮލޮޖީގެ ނަޒަރައިއްޔާތަކުން ބަލާއިރު، ދުނިޔޭގެ ތިމާވެއްޓަށް ނޭދެވޭ ބަދަލުތަކެއް އަންނަމުންދާކަން ޒަމާނުއްސުރެ ފާހަގަ ކުރެވެއެވެ. މިގޮތުން ދުނިޔޭގެ ތިމާވެށްޓަށް އަންނަމުންދާ ނޭދެވޭ ބަދަލުތައް ދިވެހި ރާއްޖޭގެ ރަށްތަކަށްވެސް ވަނީ ތަޙައްމަލުކުރަން ޖެހިފައެވެ. މިގޮތުން ރާއްޖޭގެ ގިނައަދަދެއްގެ ރައްތަށް ގިރައި، ބައެއް ރަށްތަކާއި ފިނޮޅުތަށް އަލުން އުފެދިފައިވެސް އެބަހުއްޓެވެ. އިބުނު ބަޠޫޠާގެ ދަތުރުނާމާއަށް ހަވާލާދީ، ލުޠުފީ ވިދާޅުވާގޮތުގައި، ހުވަދު އަތޮޅުގެ މީހުން ދިރިއުޅުނު ބޮޑު އެއްރަށް ކަމުގައިވާ “ކޭހުވަދޫ” ވަނީ އެއްކޮށް ގިރައިގެން ނެތި ގޮސްފައިވެއެވެ. މުޙައްމަދު އިބްރާޙީމް ލުޠުފީގެ މިބުނުމަށް ބާރުލިބޭ ހެކިތައް މިހާރުވެސް ފެންނަން އެބަހުއްޓެވެ. “ހޯޑެއްދު” އާއި “ކެރަމިންތާ” އާއި ދެމެދު ފަޅުތެރެއިން، ފެން ނެގުމަށް ބެހެއްޓުނު ވަޅުތަކުގެ ގާތަކާއި، ގެތަކުގެ ބިންގާފަދަ ތަކެތީގެ އަސަރު މިއަދާހަމަޔަށްވެސް ފެންނަން އެބަހުއްޓެވެ.\nރާއްޖެއަށް ކުރިމަތިވި ސުނާމީގައި މިފަދަ ކަންކަން ހިގާފައި އެބަހުއްޓެވެ. ސުނާމީ ބޮޑު ރާޅަށްފަހު، ބައެއް ރަށްރަށުގެ ފަޅުތެރެއިން ކުދި ފިނޮޅު އުފެދިފައި އެބަހުއްޓެވެ. އަދި ބައެއް ފިނޮޅު އަދި ފަޅުތެރޭގައި އުފެދިފައި ހުރި ތިލަ ތަންތަން ފުންވެފައިވެސް އެބަހުއްޓެވެ. މިހުރިހާ ކަމަކަށް ވިސްނުން ހިންގާލާއިރު، ބޮޑަށް ބުރަވެވެނީ ހުވަދު އަތޮޅުގެ މައިރަށް ކޭހުވަދޫ ނެތިގެން ގޮސްފައިވަނީ މޫސުމަށް އައިސްފައިވާ ބަދަލުތަކުގެ ސަބަބުން ގިރައިގެން ދިޔުމާއި ގުޅިގެންނެވެ. ނަމަވެސް ޖަވާބު ނުލިބޭ ސުވާލުތަކަކީ، ކޭހުވަދޫގެ ވާހަކަ އެއްވެސް ގޮތަކަށް ފޯކުލޯރު ވާހަކައެއްގެ ގޮތުގައިވެސް އައިސްފައި ނުވާ ސަބަބަކީ ކޮބައި ބާވައެވެ؟ ކޭހުވަދޫ އަށް ނިސްބަތްވާ އާއިލާއެއްވެސް ނެތުމުގެ އިތުރުން ކޭހުވަދޫއަށް ވީގޮތް އެނގޭ އެއްވެސް އިސް ރަށްވެއްސަކު ނެތުމަކީ ވަރަށް ބޮޑު ހައިރާންކަމެއް ލިބިގެންދާ ކަމެކެވެ. ހަޤީޤަތުގައިވެސް ސިހުރަ ހާހޫރައިން ރަށް މީހުންނާއި އެއްކޮށް ސުންނާފަތި ކޮށްލީ ބާވައެވެ؟ މިއީ ޖަވާބު ނޭނގޭ ސުވާލެކެވެ؟ ނަމަވެސް ތާރީޚީ ހެކިތަކުން އެނގި ޔަޤީންވަނީ ކޭހުވަދޫ ކިޔާ މީހުން ދިރިއުޅުނު ރަށެއް ހުވަދު އަތޮޅުގައި އޮތެވެ. މިބުނުމަށް ބާރުލިބޭ ހެކިތަށް ނުވަތަ އަސަރު “ހޯޑެއްދޫ” އާއި “ކެރަމިންތާ” އާއި ދެމެދު ފަޅުތެރެއިން، ފެންނަން އެބަހުއްޓެވެ.\nހުވަދުއަތޮޅުގެ ހުޅަނގު ބިތުގައި މަޑަވެލިން ފެށިގެން ފިޔޯރީއާއި ހަމަޔަށް ގުޅިފައިވާ ރަށްތަކުގެ ތެރެއިން ކުޑަ ފަޅުރަށަކަށް ކޭހުވަދޫގެ ނަން ބައެއް ފަރާތްތަކުން މިއަދުވެސް ބޭނުން ކުރަމުން އަންނަކަން ފާހަގަ ކުރެވެއެވެ. ބައެއް ބޭފުޅުންގެ ބުނެފައިވާގޮތުން މިރަށް އަދިވެސް ވުޖޫދުގައި އެބައޮތެވެ. ނަމަވެސް، މިއީ ކުރީގެ ހުވަދުއަތޮޅުގެ ނަން ނިސްބަތްވާ މީހުން ދިރިއުޅުނު މައި ރަށް ކޭހުވަދޫކަމެއް ސާފު ނުވެއެވެ. އަދި ކޭހުވަދޫގެ ނަން މިހާރު ބޭނުންކުރާ ފަޅުރަށުން، އެއްވެސް އިރެއްގައި ބަޔަކު އެރަށުގައި ދިރިއުޅުނުކަމުގެ ނިޝާނެއް ފެންނަން ހުރިކަމުގެ މަޢުލޫމާތު ލިބިފައި ނުވެއެވެ.


ހިތަކުން ނުފިލާނެ7| Esfiya - Dhivehi Vaahaka Site\n” މައިޝާއަށް އެނގޭނީ….! އަހަރެން ބޭނުން ތަނަކަށްތަ ދާންވީ…! ” ކާރުތެރޭގައި ޖަހާފައިހުރި ލަވަ ބަދަލްކޮއްލަމުން ފާޒިން ބުނެލީ މައިޝާއަށް ބަލަހައްޓައިގެން އިނދެއެވެ. މައިޝާވެސް ފާޒިން ބަލާވަރުން އިސްޖަހާލީ ލަދުންނެވެ. އެރޭ މައިޝާ ރީތިކަމުން ހީވަނީ ހޫރުޕަރީއެއް ހެނެވެ. އާދައިގެ ކުރުތާ ވައްތަރުގެ ހެދުމަކާއި ޖިންސެއް ލައިގެން އިންއިރު އެދިގު ފަންއިސްތަށިގަނޑު ވަނީ ފަހަތުން ދަތްޗެއް ޖަހާފައެވެ. މޫނުމަތީގައި އެއްވެސް ވަރެއްގެ މޭކަޕެއް ކޮއްފައި ނެތަސް އެމޫނު ފެންނަނީ ވަރަށް އޮމާންކޮށެވެ. ކާރު ދުއްވަމުން ދިޔައިރުވެސް އިރުއިރުކޮޅާ ފާޒިން އިސްޖަހާލައިގެން އިން މައިޝާގެ ދޮންމޫނަށް ބަލާލައެވެ. ކިތަންމެ ވަރަކަށް ބެލިއަސް ފޫހިނުވާނޭ ފާޒިންގެ ހިތައް އަރަމުން ދިޔައެވެ. ފާޒިން ކާރު ދުއްވަމުންގޮސް ކާރު ޕާކްކޮއްލާނެ ޖާގައެއް ލިބުނީ މަޖުލިސް ކުރާގެ ކައިރިންނެވެ.\n“ކޮންތަނަކަށްތަ ތިދަނީ…! މަޖުލިސް ކުރާ ގެއަށްތަ…؟ ” ފާޒިން ކާރުން ފޭބުމުން މައިޝާވެސް ކާރުން ފައިބަމުން ކުރިމަތީހުރި މަޖިލިސް ކުރާގެއަށް ބަލައިލަމުން ބުނެލިއެވެ.\n” ދެން މާ ސުވާލު ގިނަނުކޮއް އާދެބަލަ…! ” ހިނިގަނޑެއް ޖަހާލަމުން މައިޝާގެ އަތުގައި ހިފައިގެން ފާޒިން ކުރިއަށް ހިނގައިގަންނަމުން ބުނެލިއެވެ. ފާޒިން މައިޝާގެ އަތުގައި ހިފައިގެން ހުރުމުން ބުނަންނޭގޭ ކަހަލަ އިހުސާސެއް މައިޝާއަށް ކުރެވެމުން ދިޔައެވެ. ފާޒިން ގޮސްވަނީ ޓުރޭޑާސް ހޮޓަލަށެވެ. ލިފްޓަށް އަރައިގެންގޮސް ހަތްވަނަ ބުރީގައި ހުރި ރެސްޓޯރެންޓްގެ ތެރެއަށް ވަތްއިރު ފަތުރުވެރިންގެ އިތުރުން ޖޯޑު ޖޯޑަށް ދިވެހިންވެސް ގޮސްތިއްބެވެ. ފާޒިންމެންގޮސް ބޭރު މަގާވީ ފަރާތުގައި ހުރި މެޒެއްގައި އިށީނެވެ. ކައިރީގައި ޕޫލް ދިއްލާލާފައި އޮތްއިރު ވަރަށްވެސް ފުރިހަމައެވެ. އަދި ދުރުދރުން ފެންނަން އޮތް ހުޅުލޭގެ އަލިތަކާއި ހުޅުމާލޭގެ އަލިތަކުން މުޅި އެސަރަހައްދު ފެންނަނީ ވަރަށް ރީތިކޮށެވެ. އެކަހަލަ ތަނަކަށް މައިޝާ އެއައީ އަލަށްކަމުން މައިޝާގެ މޫނުމަތިން ކޮންމެވެސް ވަރަކަށް ހައިރާންކަން ފެންނަން ހުއްޓެވެ.\nކުޑައިރުކޮޅެއްގެ ތެރޭގައި ވޭޓަރ އައިސް މެނޫ ދިނެވެ. ދެމީހުންވެސް އެއްޗިއްސަށް އޯޑަރ ކޮއްފައި ތިބީ ވާހަކައިގައެވެ. އެތަނަން ވަދެގެން އައި މުހައިމިންއަށް އެވަގުތު ފާޒިން ފެނުނެވެ. އެހެންވެ އޭނަވެސް ފާޒިން ކައިރިއަށް ދިއުމަށް ހިނގައިގަތެވެ.\n” އޭ ބަޑީ…! ކޮންއިރަކު އައީ…؟ ” މުހައިމިން އެހެން ބުނުމުން ފާޒިންއާއި މައިޝާއަށް އެއްފަހަރާ ބަލައިލެވުނެވެ.\n” މިހާރު ތުރީ މަންތްސް ވަރުވެއްޖެ…! ފެނިވެސްނުލާ ކޮންތާކު ތިއުޅެނީ…؟ ” މުހައިމިން ދިއްކޮއްލި އަތުގައި ހިފަމުން ފާޒިންވެސް ބުނެލިއެވެ.\n” އަހަރެންވެސް ލަންކާގަ އުޅެފަ މިއައީ…! މީ ބިޓުތަ ނޫނީ އަންހެނުންތަ…؟ ” ހިނިތުންވެލަމުން މައިޝާއާއި ދިމާލަށް ބަލާލަމުން މުހައިމިން އަހައިލިއެވެ.\n” ހަމަ ގައިމުވެސް އަދި މެރީއެއް ނުކުރަން…! ” މައިޝާއަށް ފުންކޮއް ބަލާލަމުން ފާޒިން ބުނެލިއެވެ. އޭރު މައިޝާވެސް އިނީ ފާޒިންއަށް ބަލައިގެންކަމުން ދެމީހުންގެ ހަތަރު ކަޅި ހަމަވެގެން ދިޔައެވެ. ދެމީހުން ކުރެ އެކަކަށްވެސް އެވަގުތު އެތަނުގައި އިތުރު ބަޔަކު ތިބިކަމުގެ އިހްސާސެއް ނުކުރެވެއެވެ. އެމަންޒަރ ބަލަން ކައިރީގައި ހުރި މުހައިމިންއަށް ހެވުނެވެ.\n” ތިދެން ބޮޑުވަރު…! ތިދެމީހުން ނޫނަސް މިތަނުގައި މީހުން އެބަތިއްބޭ…! ” ހިނިގަނޑެއް ޖަހާލަމުން މުހައިމިން އެހެންބުނުމުން ދެމީހުންވެސް ދިޔައީ ސިއްސައިގެނެވެ. މައިޝާގެ މޫނު ލަދުން ރަތްވެގެން ދިޔައެވެ. ފާޒިންކައިރީގައި ދަނީކަމަށް ބުނެފައި މުހައިމިން ގޮސް ތަންކޮޅެއް ދުރުގައި އެކަނި އިން އަންހެން ކުއްޖެއްގެ ކައިރީގައި އިށީނެވެ.\nކައިނިމިގެން ވަރަށް ގިނައިރުވަންދެން ވާހަކަދައްކަން ފާޒިންމެން ތިއްބެވެ. ސުކޫލުގެ ދުވަސްވަރާއި ބޭރުގައި ކިޔަވަން އުޅުނުއިރު ކުރެވިފައި ހުރި މަޖާކަންތަކުގެ ވާހަކައެވެ. ވެއިޓަރ ބިލް ގެނައުމުން ފާޒިން ވޮލެޓުން ކޭސްކާޑު ނެގާ ދިނުމަށްފަހު ވޭޓަރަށް ޕިން ނަންބަރ ކިޔައިދިނެވެ.\n” ކީއްވެ ބިލްދެއްކީ…؟ ” ވެއިޓަރ ދިއުމާއެކު މައިޝާ ޝަކުވާކުރާ ރާގެއްގައި ބުނެލިއެވެ.\n” ދެން އަންހެންކުދިން ބިލް ދެއްކުމަކީ ކަޑަ ކަމެއްނު…! އެހެންނޫނަސް.. ” ފާޒިން އަތުގައި އޮތް ސުޕާރި ޕަކެޓުން އެތިކޮޅެއް އަނގަޔަށް ލަމުން މައިޝާއާއި ދިމާލަށް ދިއްކޮއްލިއެވެ. މައިޝާ ދެފަރާތަކަށް ބޯހޫރާލީ އޭގައި ހިފަން ނުކެރުމުންނެވެ.\n” ހެވޭ.. އެކަމަކު..! އަހަރެންނަށް މުސާރަ ލިބިގެނެންނު ކާންދޭން މިއައީ….! ” މައިޝާ އަނެއްކާވެސް ބުނެލިއެވެ. އެވަގުތު މައިޝާގެ ފޯނު ރިންގުވާން ފެށުމުން އޭނަގެ އަތް ދަބަހުން ފޯނުނަގާ ބަލާލިއިރު ގުޅަނީ މުނީރާއެވެ.\n” ހަލޯ…! ކީކޭ މަންމާ…! ” މައިޝާ ފޯނުނަގާ ކަންފަތުގައި ޖައްސާލަމުން ބުނެލިއެވެ.\n” ކޮންއިރަކުން ގެއަށް އަންނަނީ…! މިހާރު އެގާރަ ޖެހަން އެއުޅެނީ…! ” އެކޮޅުން މުނީރާ ބުނެލިއަޑު ފާޒިންއަށްވެސް އިވުނެވެ.\n” މިދަނީއޭ…! ” މައިޝާ ފޯނުކަނޑާލާފައި ފާޒިންއަށް ބަލާލިއިރު ފާޒިން މައިޝާއަށް ބަލަހައްޓައިގެން އިނެވެ.\n” ކިހިނެއްވީ…؟ ” މައިޝާއަށް ފާޒިން ބަލަހައްޓައިގެން އިންގޮތުން އަހައިލެވުނެވެ.\n” ކަމެއްނުވޭ…! ލަސްވެގެންދޯ އެގުޅީ…!” ފާޒިން ގޮޑިން ތެދުވަމުން އަހައިލިއެވެ.\n” ނޫން…! ވަކި ލަސްވެގެނެއްނޫން…! އެދެން ބޭރުގަ އުޅޭތީ ގުޅާލީ…! ފާޒިންއަށްވެސް އެނގެއެއްނު މަންމަމެންގެ ކަންތައް ހުންނާނެ ގޮތް… ” މައިޝާވެސް ފާޒިންގެ ފަހަތުން ހިނގައިގަތެވެ. މައިޝާ ފާޒިންއާއި އެކު ހިނގާފައި ގޮސް ކާރަށް އެރި ވަގުތު އާމިރުވެސް ސައިކަލުގައި އައިސް އެހިސާބައް އަރާހަމަވަނީއެވެ. ނަމަވެސް ފާޒިން އާމިރުއެއް ނުދެކެއެވެ. އާމިރުވެސް މަޑުކުރަން ނަހަދާ ދިޔަގޮތަށް ދިޔައީއެވެ. ފާޒިން މަޑުމަޑުން ކާރު ދުއްވާފައި ގޮސް މައިޝާމެންގޭގެ ދޮރުމަތީގައި މަޑުކޮއްލިއެވެ. މައިޝާ ކާރުން ފައިބައިގެން އައިސް ފާޒިން އިންފަރާތު ޕޭމަންޓް މަތީގައި މަޑުކޮއްލީ ފާޒިން ބިއްލޫރިގަނޑު ތިރިކޮއްލައިގެން އިނުމުންނެވެ.\n” އަދިވެސް ހުރީތަ…؟ މިހާރު މައިޝާގެ މަންމަ ހުންނާނެ އިލޮށިފަތި ހިފައިގެން…! ” ހިނިގަނޑެއް ޖަހާލަމުން ފާޒިން ބުނެލިއެވެ. މައިޝާ ފާޒިންއާއި ދިމާލަށް ތުން އަނބުރާލެވުނީ ބޭއިހްތިޔާރުގައެވެ.\n” ކިހިނެއް ތިހެދީ….! އަދި އެއްފަހަރު ހަދާލަބަލަ….! ” ފާޒިން އެހެން ބުނެލުމާއެކު މައިޝާ އަނެއްކާވެސް ތުން އަނބުރާލިއެވެ.\n” ކިހިނެއް…؟ ” ފާޒިން އަނެއްކާވެސް އަހާލިއެވެ. އެވަގުތު މައިޝާ އައިސް ފާޒިންގެ އަތުގައި ޖަހާލިއެވެ. އެމަންޒަރ ބަލަން މުނީރާ ހުރި ކަމެއް މައިޝާއަކަށް އަދި ފާޒިންއަކަށްވެސް ނޭގެއެވެ. މުނީރާ މަޑުނުކޮއް ވަގުތުން އެތެރެއަށް ވަނީ އައި ރުޅިން ކަންނޭގެއެވެ.\nމައިޝާ ގެއަށް ވަންނަން ދޮރާ ހަމައަށް ގޮސްފައިވެސް ފަސްއެނބުރި ފާޒިންއަށް ބަލައިލިއެވެ. ފާޒިން އަތުގެ އިޝާރާތުން ޓާޓާ ކިޔާލިއެވެ. މައިޝާވެސް ހިނިތުންވެލަމުން ފާޒިންއަށް ޓާޓާ ކިޔާލުމަށްފަހު އެތެރެއަށްވަނެވެ. ފާޒިން ހިތްހަމަ ޖެހުނުލެއް ބޮޑުކަމުން ކާރުގައި ޖަހާފައި ހުރި ލޯބީގެ ލަވަ ރޮކް ލަވަޔަކަށް ބަދަލްކޮއްލާފައި އަޑު ބާރުކޮއްލިއެވެ. އެލަވައިގެ އަޑު ގެއަށް ވަދެވަދެ ހުރި މައިޝާއަށްވެސް އިވުނެވެ. މައިޝާ ގެއަށް ވަތްއިރު މުނީރާ ގޭގެ ސިޓިންގް ރޫމްގައި މަޑުކޮއްލައިގެން އިނީ ސީދާ މައިޝާއަށް ބަލަހައްޓައިގެންނެވެ. އެމޫނުމަތީގައި ހުރި ކުލަވަރުން މައިޝާގެ ހިތް ތެޅިލީ ގަތް ބިރެއްގެ ސަބަބުންނެވެ.\nHaadha kurey.bt v nice\nHaadha kury story upload kuraavaru thi yah vure dhigukoh Bala. Dhen nice story\nWow… thnkx mihaa awahah upload khdhiny thyve….Adi v eh ga mihaa awahakah upload eh nukhdhe… v nice this stry…. nxt prt vx v awahah upload khdhey thi\nReethi mi part vess..Ekam kury genesdheyleh..dhen inna part dhigu kon genesdheyne kama hykuran\nPiss pisss dhen enme line eh liyunu nama maa v thi reethi visaEnme scene ehga stry thi ninmy u\nV v v nice, ekm haadha kureyyy, dhn anna part dhigukh genesdhehcheyy.. v v kiyaahithun myny, n v avahah up khdheythi, olxxx\nHm mmm nic ea . ihthu happyth\nMaa kuru v…. Thankolheh dhigu koh genesdheeba\nV reethi mi part avahah upkohlahchay\nAvaha anei bai upload kurachey.\nvarah nice story eh.\nanei bai kiyahithn nuhurevey eba………\nihthu bunedhyba esfiya site ga story eh liyan hadhan jehey goi\nvvvv nice .love u ihthu\nAvahah aneh bai upload kohba. Warah salhi story ekeve.\nhaada kurey….but nice\n…..Vvvvvv habeyxxx keep it up\nހިތާމަ ލޯބި September 14, 2021\nހިތާމަ މަޖާ ލޯބި October 14, 2020\nހިތުގެ ޝަކުވާ… ތިންވަނަ ބައި\nހިތާމަ މަޖާ ލޯބި April 8, 2021\nލޯބި އަހަރެންވާނަމެވެ. (5)\nހިތާމަ ލޯބި October 29, 2017


Miadhu Ves Moosun Goas, Baeh Atholhuthakah Alert Nerefi - Vaguthu\nމިއަދު ވެސް މޫސުން ގޯސް، ބައެއް އަތޮޅުތަކަށް އެލާޓް ނެރެފި\nރާއްޖޭގެ ބޮޑު ސަރަހައްދަކަށް މިހާރު ކުރަމުންދާ ވިއްސާރައިގައި މިއަދު ބައެއް ސަރަހައްދުތަަކަށް 40 މޭލަށް ވައިގަދަވާނެ ކަމަށް ލަފާކޮށް ވައިޓް އެލާޓް ނެރެފިއެވެ.\nވައިޓް އެލާޓް ނެރެފައި ވަނީ ވ.އަތޮޅުން ފެށިގެން ލ.އަތޮޅާއި ދެމެދުގެ ސަރަހައްދުތަކަށެވެ. އެލާޓް ނެރެފައި ވަނީ މިއަދު 11:00 އާއި ހަމައަށެވެ.\nމޫސުމާއި ބެހޭ ގައުމީ އިދާރާ އިން ރޭ ވިދާޅުވީ މިހާރު ކުރަމުންދާ ވިއްސާރައިގައި ރާޅުތައް2ފުޓާއި5ފުޓާއި ދެމެދުގެ އުސްމިނަކަށް އުފުލުން އެކަށީގެންވާ ކަމަށެވެ.\nކުރިއަށް އޮތް 24 ގަޑިއިރު ވެސް ދެކުނާއި މެދުތެރޭގެ އެކިހިސާބަށް ވިއްސާރަކުރާނެ ކަމަށް ލަފާކުރެވެއެވެ. މީގެތެރެއިން ބައެއް ރަށްތަަކަށް ބޯކޮށް ވާރޭވެހި ގުގުރުންވެސް އެކަށީގެންވެއެވެ. އުތުރުގެ އަތޮޅުތަކަށް ކެރީގެއަސަރު ފޯރާނެއެވެ.\nއިރުއުތުރާއި އިރުން، އުތުރާއި މެދުތެރޭގެ އަތޮޅު ތަކަށް ގަޑިއަކު 13 މޭލާއި 23 މޭލާއި ދެމެދުގެ ބާރުމިނުގައި، ދެކުނުގެ އަތޮޅުތަކަށް ގަޑިއަކު7މޭލާއި 17 މޭލާއި ދެމެދުގެ ބާރުމިނުގައި ވައިޖެހޭނެ އެވެ. ވިލާގަނޑުގައި ގަޑިއަކު 35 މޭލާއި 40 މޭލާއި ދެމެދުގެ ބާރުމިނަށް ވައިގަދަވުން އެކަށީގެންވެއެވެ.\nއުތުރާއާއި މެދުތެރޭ އަތޮޅު ތަކުގެ ކަނޑުތައް ގަދަވާނެ ކަމަށާއި އަދި ދެކުނު އަތޮޅުތަކުގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nއެހެންކަމުން ހުރިހާ ފަރާތްތަކަކުން ވެސް މޫސުމަށް ސަމާލުވުމަށް މޫސުމާއި ބެހޭ ގައުމީ އިދާރާ އިން އިލްތިމާސް ކުރައްވައެވެ.


BREAKING NEWS: Fandiyaaru Didi Vakikuran Majlis Ah Hushahalhaifi - Vaguthu\nފަނޑިޔާރު ދީދީ ވަކިކުރަން މަޖިލީހަށް ހުށަހަޅައިފި\nސުޕްރީމް ކޯޓުގެ ފަނޑިޔާރު އަބްދުﷲ ދީދީ، ސުޕްރީމް ކޯޓުގެ ފަނޑިޔަރުކަމުން ވަކި ކުރަން ރައްޔިތުންގެ މަޖިލީހަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ހުށަހަޅައިފިއެވެ.\nދީދީ ފަނޑިޔާރު ކަމުން ވަކިކުރުމުގެ މައްސަލަ މިރޭ އޮންނަ މަޖިލިސް ޖަލްސާއަށް ވަނީ އެޖެންޑާ ކޮށްފައެވެ.\nޖޭއެސްސީ އިން ވަނީ މިދިޔަ ޖޫން މަހުގެ 12 ވަނަ ދުވަހު ފަނޑިޔާރު ދީދީ ސަސްޕެންޑް ކޮށްފައެވެ. ނަމަވެސް ޖޭއެސްސީގެ ނިންމުމަށް އަމަލު ކުރުން ފަސް ކުރަން ޖެހިގެން އައި ދުވަހު ސުޕްރީމް ކޯޓުން އަމުރެއް ނެރުނެވެ. އެއަމުރު ނެރުނީ އޭނާ އެމައްސަލަ ސުޕްރީމް ކޯޓަށް ހުށަހެޅުމުންނެވެ.\nސުޕްރީމް ކޯޓުން އެގޮތައް އަމުރު ކުރިނަމަވެސް ސުޕްރީމް ކޯޓުގެ އަމުރު ގަބޫލު ނުކުރާނެ ކަމަށް ޖޭއެސްސީ އިން އޮތީ އިއުލާން ކޮށްފައެވެ.\nފަނޑިޔާރު ދީދީ ސަަސްޕެންޑް ކުރަން ނިންމީ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ޒާތީ މަސްލަހަތެއް އޮވެގެން ކަމަށާއި އެކަމުގައި ޖޭއެސްސީން އަމަލުކުރީ ގާނޫނާ ޚިލާފަށް ކަމަށް އަބްދުﷲ ދީދީގެ ވަކީލް ސުޕްރީމް ކޯޓުގައި ވަނީ ވިދާޅުވެފައެވެ.\nފަނޑިޔާރު ދީދީގެ ވަކީލް މުހައްމަދު ސަލީމް (ރޭނިސް ސަލީމް) ސުޕްރީމް ކޯޓުގެ ޝަރީއަތުގައި ވިދާޅުވީ ފަނޑިޔާރު ދީދީގެ މައްޗަށް ތުހުމަތު ކުރާ މައްސަލައަކީ ޓެރަރިޒަމްގެ ކުށުގައި ނަޝީދުގެ މައްޗަށް 13 އަހަރުގެ ޖަލު ހުކުމް ކުރެއްވި ބެންޗުގައި ފަނޑިޔާރު ދީދީ އިންނެވި އިންވެވުމާ ގުޅުންހުރި މައްސަލައެއް ކަމަށާއި އެހެންވެ، އެ މައްސަލާގައި ނަޝީދުގެ އަމިއްލަ މަސްލަހަތެއް އެބައޮތް ކަމަށެވެ. ޖޭއެސްސީގެ މެމްބަރެއްގެ ގޮތުގައި ވެސް ނަޝީދު ހުންނަވައިގެން އެ މައްސަލަ ހުށަހެޅީ ޒާތީ ގޮތެއްގައި ކަމަށާއި އެ މައްސަލަ ނަޝީދަށް ހުށަނޭޅުއްވޭނެ ކަމަށް ސަލީމް ވިދާޅުވި އެވެ.\nމީގެ އިތުރުން ފަނޑިޔާރު ދީދީ ސަސްޕެންޑް ކުރަން ނިންމި ޖޭއެސްސީގެ ޖަލްސާގައި ނަޝީދުގެ އިތުރުން އެކަމުގައި މަސްލަހަތު ހިމެނޭ އެހެން ތިން ބޭފުޅަކު ބައިވެރިވި ކަމަށް ސަލީމް ވިދާޅުވި އެވެ.\nނަޝީދު ކުރެއްވީ ޖިނާއީ ތުހުމަތުތަކެއް ކަމަށް ވާއިރު، ޖިނާއީ އިޖްރާއާތުގެ އުސޫލުތަކުގެ ތެރެއިން މިހާތަނަށް އެއްވެސް ފިޔަވަޅެއް ނާޅަނީސް އެ މައްސަލާގައި ޖޭއެސްސީއަށް ނިިންމުމެއް ނުނިންމޭނެ ކަމަށް ވެސް ސަލީމް ވިދާޅުވި އެވެ.\nބުރާސްފަތި ދުވަހު މަޖިލީހުގެ މިދައުރު ނިމޭތީ އޭގެ ކުރިން ދީދީ ފަނޑިޔާރުކަމުން ވަކިކުރާނެ ކަމަށް ބެލެވެއެވެ.\nއޮގަސްޓް 27, 2019 13:01\nއަނިޔާވެރިކަން މިއޮތީ އިންތިހާއަށް ގޮސްފަ! ޢާއިލާތައް ބިކަކުރުން މިއޮތީ މާޑަށް އަރާފަ! އިރާދަކުރެއްވިއްޔާ މި އަނިޔާވެރި ވެރިކަން ވެއްޓޭކަށް ގިނަދުވަހެއް ދެން ނެތް!\nإِنَّمَا أَمْرُهُ إِذَا أَرَادَ شَيْئًا أَن يَقُولَ لَهُ كُن فَيَكُونُ ވީމާ ހާސްވެނުލައްވަ!\nތިތަނުގަ ތިބީތެދުބަހުން ވާހަކަ ދައްކާ ތިންމެންބަރުން މިހެން މިބުނީ އެމީހުން އަމިއްލަޔައް ހުށައަޅާ ތެދުބަސް ނުބުނާނެ ކަމައް ވޯޓެއްނެގީމަ ކަސޯޓީން ވެސްފެއްނަނީ ހަގީގަތެއްނޫން ކުޅެފަވާމަންޒަރުތަކެއް ދީދީގެ ޑުރާމާވެސް ވާނީއެހެން ތެދުނަހަދާ ޑުރާމާއަކައް ތެދުބަސްބުނަންވޯޓްދިން މެންބަރުން ދެންވެސްހޮވަންވީ މަގާމުތަކައް.\nއޮގަސްޓް 27, 2019 13:52\nއޮގަސްޓް 27, 2019 14:01\nނަޝީދަށް ހުކުމް ކުރީތީ ޤާޟީއަށް ދޭ އަނިޔާ.\nއޮގަސްޓް 27, 2019 14:27\nމުޙައްމަދު ނަޝީދުގެ ޤާނޫނީ ވަކީލުންގެ ޓީމް ހުރިހާ އެންމެ ޖޭ.އެސް.ސީ އަށް ލައިގެން އެތާގެ ނިންމުންތައް އިންސާފުވެރިވާނެ ވަރު ރައްޔިތުންނަށް އެނގެއެވެ.\nއޮގަސްޓް 27, 2019 16:59\nވަކިކުރަންޖެހޭ އަސްލު މައްސަލަ ކޮބާ؟ ހުކުމް ކުރީތަ؟\nހެޔޮ ބލ ވެރިކަން\nއޮގަސްޓް 27, 2019 17:06\nނަށީދުގެ ރޯނުއެދުރު ގާނޫނީ ޓީމު މުޅިއޮޑީގަ. ޖޭއެސްސީ ގަ ވެސް، މަޖިލީހުގަވެސް. މިހާރު ޖޭއެސްސީ މިނިވަންތަ. ކޯޗެެއް އިސްލާހުކުރަން މި އުޅެނީ. މި މީހުން ގެ ގްރަޖް މި އީ. ރިވެންޖު ނަގަނީ. ޒާތީ ހަސަދަ ފިލުވަނީ. އަރެމެން ރަތްޔިތުން އޮޅުވާލީ. އެގުންޑާ ނަވާރަ ތަފާތުވާނެޔޭ ކިޔާފަ. އަރެމެން ދެން މަޑަކުން ނުތިބޭނަން. ކައުންސިލް ހަދާން ނައްތާލާ.\nއޮގަސްޓް 27, 2019 17:15\nއެމްޑީޕީން ގަބޫލުކުރާ ތިލަފަތުގެ އިންސާފް.


Raaajeash "peredaiz" ge namun nan dhevifaivanee keeave? - TrendingRED\nރާއްޖެއަށް "ޕެރެޑައިޒް" ގެ ނަމުން ނަން ދެވިފައިވަނީ ކީއްވެ؟\n5 މޭ 2017 - 20:21\nރާއްޖޭގެ ރީތި މަލަމަތި ފެނިފައިވެސް ރާއްޖެއަށް އެނަން ނުދޭންވީ އެއްވެސް ސަބަބެއް އަޅުގަނޑަކަށް ނުފެނެއެވެ. ރާއްޖޭގެ ރީތި ގޮނޑުދޮށްތައް ފެނި ހައިރާން ނުވާނީ ކާކުބާއެވެ؟ ގައިމުވެސް ރާއްޖެއަކީ އެންމެ ގިނަ ފަތުރުވެރިން ޒިޔާރަތް ކުރާ އެއް ޤައުމެވެ. އަދި ރާއްޖެ ވަނީ ފަތުރުވެރިންގެ ތެރޭގައި އެންމެ މަޝްހޫރު 10 ޤައުމުގެ ތެރޭގައި ހިމެނިފައެވެ. އެހެންކަމުން، މިކަމުން ވެސް ދޭހަވަނީ ރާއްޖޭގެ ރީތިކަމެވެ.\nރާއްޖޭގެ މަލަމަތި އަދި ގޮނޑުދޮށަކީ ގިނަ ބައެއްގެ ތަޢުރީފު ލިބޭ ތަނެކެވެ. ގިނަ ބައެއްގެ ލޮލުގައި އަޅައިގަނެފައިވާ ތަނެކެވެ. ގިނަބައެއްގެ ހިތްތައް އަތުލާފައިވާ ތަނެކެވެ. ހަމަ އެފަދައިން ރާއްޖޭގެ މޫދު އެއީ ރީތިކަމުގެ މިސާލެކެވެ. ސާފު ހުދު ދޮންވެއްޔާ އެކުވެގެން އަންނަ ރީތި ނޫކުލަ ގަދަ މޫދު ފެނިފައި ރާއްޖޭގެ ފަސްގަނޑުގައި އަދި އެ ރީތި ފެންގަނޑުގައި ފައި ޖައްސާލަން ބޭނުން ނުވާނީ ކާކުހެއްޔެވެ؟\nރާއްޖެއަކީ ގިނަބައެއްގެ މެދުގައި ޕެރެޑައިޒްގެ ނަމުން ނަން ދެވިފައިވާ ޤައުމެކެވެ. ރީތި މަލަމައްޗާއި ގޮނޑުދޮށުގެ އިތުރުން ޕެރެޑައިޒް މި ނަން އަމާޒުވަނީ ކޮން ކަންތައްތަކަކަށް ހެއްޔެވެ؟ ރާއްޖޭގެ ފިނި ހޫނުމިނަކީ ފަތުރުވެރިންނަށް ވަރަށް ކަމުގޮސްފައިވާ ކަމެއްކަން ފާހަގަ ކުރެވެއެވެ. އަދި މީގެ އިތުރުން، ރާއްޖޭގެ ބަހާއި، ޘަޤާފަތާއި، އުޅޭ އުޅުން ގިނަ ފަތުރުވެރިންނަށް ވަނީ ކަމުގޮސްފައެވެ. އަދި މަސްވެރިކަމާއި، ރާއްޖޭގައި ރާޅު ބިންދާލާ ގޮތް ވަނީ ގިނަ ފަތުރުވެރިންގެ ހިތް އަތުލައިފައެވެ.\nމިކަންތައްތަކުގެ އިތުރުން، ސްނޯކްލިންގް ނުވަތަ ޑައިވިންގް އަށް ދާން ކަމުގައިވިޔަސް ރާއްޖޭގެ ސާފު މޫދާއި، ގަދަ ނޫކުލައިގެ ކަނޑާއި އެތަނުގައި އެވާ މޫދުގަލާއި މުރަކަތައް ފެނިފައި ކޮންމެ މީހެއްގެވެސް އަނގަ ހުޅުވޭނެއެވެ. ރާއްޖޭގެ ރީތި ރިސޯޓްތަކާއި، ގެސްޓް ހައުސްތަކުން ފަތުރުވެރިން ނިކުމެގެން އެނބުރި ދަނީ ހިނިތުންވުމަކާއި އެކުއެވެ.\nރާއްޖެއަށް އެނަމުން ނަންދެވިފައިވާ ސަބަބުތައް ވަރަށް ވެސް ގިނައެވެ. އަދި އެ ނަމުން ރާއްޖެއަށް ނަން ދެވުމަކީ ރާއްޖެއަށާއި ދިވެހިންނަށް ވަރަށް ބޮޑު ފަޚުރެކެވެ. އެހެންކަމުން، މި ނަން ދެމެހެއްޓުމަށްޓަކައި ހުރިހާ ދިވެހިން އެއްބައިވަންތަކަމާއި އެކު މަސައްކަތް ކުރަންވީއެވެ. ރާއްޖެ ސާފުކޮށް ބޭއްވުމަށެވެ. މޫދުތަކާއި ގޮނޑުދޮށުގެ ރީތިކަން ދެމެހެއްޓުމަށެވެ. އަދި އަޅުގަނޑުމެންގެ ރާއްޖޭގެ ނަން ވިދުވާލުމަށެވެ.


Corruption ah fahivaa kameh ninmun balainuganeveyne: Maumoon\nކޮރަޕްޝަނަށް ފަހިވާގޮތައް ކަމެއް ނިންމުން ޒީރޯ ޓޮލަރެންސްއާ ހިލާފް: މައުމޫން\nކުރީގެ ރައީސް މައުމޫން އަަބްދުލް ގައްޔޫމް -- ފޮޓޯ: އަވަސް އާކައިވް\nރައީސް މައުމޫން މިއަދު ކުރެއްވި ޓުވީޓެއްގައި ވިދާޅުވީ އެއްވެސް ބަޔަކު ކޮރަޕްޝަނަށް މަގުފަހިވާ ގޮތައް ކަމެއް ނިންމުމަކީ ބަލައިގަނެވޭނެ ކަމެއް ނޫން ކަމަށާއި އެއީ ސަރުކާރުގެ ޒީރޯ ޓޮލަރަންސް ސިޔާސަތާ ވެސް ކަނޑައެޅިގެން ހިލާފު ކަމެއް ކަމަށެވެ.\nއެހެންނަމަވެސް އެމަނިކުފާނު އެ އިޝާރާތް ކުރައްވަނީ ކޮން މައްސަލައަކަށް ކަމެއް ވިދާޅެއް ނުވެ އެވެ. އަދި އެ ޓުވީޓުގައި އެންޓި ކޮރަޕްޝަން ކޮމިޝަން (އޭސީސީ) އާއި ރައީސް އޮފީސް ވަނީ ޓެގް ކުރައްވައިފަ އެވެ.\nއެމަނިކުފާނު މިހެން ވިދާޅުވެފައި ވަނީ ރައްޔިތުން މަޖިލީހުގެ މެންބަރުންގެ އާއިލާގެ ފަރާތްތަކުގެ މާލީ ބަޔާން ނަގަން ނުޖެހޭ ގޮތައް މަޖިލީހުން ބިލެއް ފާސްކޮށްފައި ވަނިކޮށެވެ. އެކަމާ ގުޅިގެން ރައްޔިތުންގެ މަޖިލީހަށް އަދި އެމްޑީޕީއަށް ވަނީ ވަރަށް ބޮޑަށް ފާޑު ކިޔުން އަމާޒުވެފަ އެވެ.\nރައީސް މައުމޫން އަބްދުލްގައްޔޫމް އޭސީސީ ހިޔާނާތް + އެމްއާރުއެމް


ސިޙުރު ނުވަތަ އެސްފީނާ ޖެހުމުން އެންމެ ފަސޭހައިން ފެންނާނެ ބައެއް ޢަލާމާތްތަކާ ސަލާމަތްވާން ކުރެވިދާނެ ބައެއް ކަންކަން-\nއާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 46 ސިކުންތު\nސިޙުރު ނުވަތަ އެސްފީނާ ޖެހުމުން އެކި މީހުންނަށް ފެންނަ ޢަލާމާތްތައް ތަފާތުވާނެއެވެ. ވީމާ އެއީ އެހައި ފަސޭހައިން ދެނެގަނެވޭނެ ކަންކަމެއް ނޫނެވެ. އެމީހަކާއި ޖެހުނު މުޞީބާތަކާއިވެސް ޢަލާމާތްތައް ވަނީ ގުޅިފައެވެ. އެހެންކަމުން މިބަޔާންކުރަނީ ސިޙުރު ނުވަތަ އެސްފީނާ ޖެހުމުން ޢާންމުގޮތެއްގައި ގިނަބައެއްގެ ކިބައިން އެންމެ ފަސޭހައިން ފެންނާނެ ބައެއް ޢަލާމާތްތަކެވެ.\n1 ގިނަގިނައިން އާފުރުން-\n2 އަޅުކަމެއް ކުރަން އުޅޭނަމަ އިތުރު ޚިޔާލުތައް ގިނަވުން\n5 ސަބަބެއް ނެތި ރޮވުން\n6 މޫނު މިލުން\n7 ބައްޔެއް ނެތި ކުއްލިއަކަށް މީހާ ހިކުން\n8 ގިނައިރު އެކަނި އިންނަން ބޭނުންވުން\n9 މީސްތަކުންގެ މެދުގައި އިންނަން އުނދަގޫވުން\n11 ބައިވެރިޔާއާއެކު އެއްދާންކުރާހިތް ނުވުން\n12 މީސްތަކުން ބައިވެރިވާ ޖަމާޢަތްތަކުގަ ބައިވެރިވާން އުނދަގޫވުން\n13 ކުއްލިއަކަށް ގިނަ ބަލިތަކެއް ޖެހުން\n15 ކުރަން ފަށާ މަސައްކަތް ނިންމާހިތްނުވުން\n16 ފަސޭހައިން ވަރުބަލިވުމާ ކަންނެތްވުން\n17 ފަސޭހައިން / ގިނަގިނައިން ރުޅިއައުން\n18 އަވަހަށް މަރުވާން އުޅޭކަމަށް ވިސްނެން ފެށުން\n19 އަމިއްލައަށް މަރުވާން ވިސްނެން ފެށުން\n20 މާޔޫސްވުން ގިނަވުން\n21 ބައްޔަކާއިނުލާ ހޮޑުލެވުން\n22 ބޮލުގެ އެއްފަޅިއެއްގައި ރިހުން\nމިހުރިހާ ކަންކަން އެކަކަށް ކުރިމަތިނުވެދާނެއެވެ. ކުރިން ބުނިފަދައިން އެކި މީހުންނަށް ފެންނާނީ އެކި ޢަލާމާތްތަކެވެ. ބައެއް މީހުންނަށް ގިނަ ޢަލާމާތްތަކެއްވެސް ފެނިދާނެއެވެ. މިއިން ޢަލާމާތެއް ފެންނަން ފަށައިފިނަމަ ފުރަތަމަ ޑޮކްޓަރަށް ދައްކައި ބައްޔެއް ހުރިތޯބަލާށެވެ. ބައްޔެއް ފެނިއްޖެނަމަ ބޭސްކުރާށެވެ.\nހަމަ އެއާއިއެކު އަމިއްލައަށް ރުޤްޔާކުރަން ފަށާށެވެ. ހެނދުނާއި ހަވީރުގެ ޛިކުރުތައް ކިޔަވާށެވެ! ސުންނަތުން ސާބިތުވާ ދުޢާތައް ކުރަމުން ގެންދާށެވެ. އަމިއްލައަށް ކުރާ މަސައްކަތުން އެކަށިގެންވާ ކާމިޔާބެއް ލިބޭކަމަށް ޤަބޫލުނުކުރެވޭނަމަ ސުންނަތާއިއެއްގޮތަށް ރުޤްޔާކުރާ އިތުބާރު ހިފޭ މީހެއްގެ ލަފާ ހޯދާށެވެ.\nއަދިވެސް ވަރަށް މުހިންމު ކަމެއް ބުނެފާނަމެވެ. އެއީ ބިސްމިﷲ ކިޔުން ގިނަކުރުމާއި ވީހާ ގިނައިރު ވުޟޫމަތީގައި ހުންނަން މަސައްކަތްކުރުމެވެ. ހަމައެއާއިއެކު ފަރުޟު ނަމާދުތަކަށް ރައްކައުތެރިވެ ސުންނަތް ނަމާދުކުރުން ގިނަކުރުމާއި ޤުރްއާން ކިޔެވުން ގިނަކުރާށެވެ!


Raajje-India ge gulhun badhahi kurumakee massala eh noon: China | Mihaaru\nރާއްޖެ-އިންޑިއާގެ ގުޅުން ބަދަހިކުރުމަކީ މައްސަލައެއް ނޫން: ޗައިނާ\nރައީސް އިބްރާހިމް މުހައްމަދު ސޯލިހް ރައީސްކަމުގެ މަގާމާ ހަވާލުވެ ވަޑައިގަތުމަށް ފަހު ރަސްމީ ފުރަތަމަ ބައްދަލުވުމަށް ވަޑައިގެންނެވި އިންޑިއާގެ ބޮޑުވަޒީރު ނަރެންދުރަ މޯދީ އަށް މަރުހަބާ ވިދާޅުވަނީ. -- ފޮޓޯ: ނިޝާން އަލީ/މިހާރު\nޗައިނާގެ ވެރިކަންކުރާ ކޮމިއުނިސްޓް ޕާޓީގެ ސިޔާސަތުތަކާއި ޝުއޫރުތައް ފާޅުކުރާ "ދަ ގްލޯބަލް ޓައިމްސް" ނޫހުގައި އިއްޔެ ޝާއިއުކުރި އެޑިޓޯރިއަލެއްގައި ބުނީ އިންޑިއާ އަށް އިސްކަންދޭ ސިޔާސަތެއް ރާއްޖޭން ގެންގުޅުމަކީ ޗައިނާއާ ދެކޮޅުވެރިވުން ނޫން ކަމަށެވެ.\nގްލޯބަލް ޓައިމްސްގެ އެޑިޓޯރިއަލްތައް ބައިނަލްއަގުވާމީ މީޑިއާ އިން ނަގަނީ ޗައިނާ ސަރުކާރުގެ ބުނުންތަކުގެ ގޮތުގަ އެވެ. އެކަމަށް ޗައިނާ ސަރުކާރުން އިންކާރެއް ވެސް ނުކުރެ އެވެ.\n"...ސޯލިހު(ރައީސް އިބުރާހިމް މުހައްމަދު ސޯލިހު) އެއީ އިންޑިއާއާ އެއްކޮޅު ބޭފުޅެއް ކަމަށް އިންޑިއާގެ މީޑިއާ އާއި ހުޅަނގުގެ މީޑިއާއިން ދެކެއެވެ. ނަމަވެސް އިންޑިއާއާ އެއްކޮޅަށް ހުންނެވުމުގެ މާނައަކީ ކޮންމެހެން ޗައިނާއާ ދެކޮޅުވެރިވުމެއް ނޫނެވެ،" ގްލޯބަލް ޓައިމްސްގައި ލިޔެފައިވެ އެވެ.\nއިންޑިއާގެ އަވަށްޓެރި ގައުމުތަކާ ޗައިނާއިން ގުޅުން ބަދަހިކުރުމަކީ ސްޓްރެޓީޖިކް ގޮތުން އިންޑިއާއަށް ގޮންޖެހުމެއް ކަމަށް އިންޑިއާއިން ދެކެ އެވެ. ނަމަވެސް ގްލޯބަލް ޓައިމްސްގެ މިފަހަރުގެ ލިއުމުގައި ބުނެފައި ވަނީ އެކަން ބަދަލުވެ، އެ މައްސަލައިގައި ދެ ގައުމުން އިތުބާރު އުފެއްދުމުގެ މަސައްކަތް ފަށާފައިވާ ކަމަށެވެ.\nChina FTA in Raajje vakivedhaane\nލިއުމުގައި ބުނެފައިވަނީ އިންޑިއާއަށް، އެ ގައުމާ ގާތް ގުޅުން އޮންނަ ގައުމުތަކުގެ ހާރިޖީ ސިޔާސަތު މޮނޮޕޮލައިޒް ކުރުމުގެ ގާބިލުކަން އިންޑިއާ އަށް މިހާރު ނެތް ކަމަށެވެ. އެހެންވެ، އަވަށްޓެރި ގައުމުތަކާ އިންޑިއާއާ ދެމެދު އެފަދަ ގުޅުމެއް އޮތުމަކީ ޗައިނާއަށް މައްސަލައަަކަށް ނުވާ ކަމަށް ވެސް ބުންޏެވެ. އަދި ބުނެފައި ވަނީ ރާއްޖެ ފަދަ ކުދި ގައުމުތަކުން ހަމަޖެހުން ބޮޑު ހާރިޖީ ސިޔާސަތެއް ގެންގުޅުމަށް ޗައިނާ އާއި އިންޑިއާ އިން ވެސް އެހީތެރިވާން ޖެހޭ ކަމަށެވެ.\n"...ދިވެހިރާއްޖެ ފަދަ ކުދި ގައުމުތަކުން އެގައުމުތަކުގެ ވެރިކަން ބަދަލުވާ ކޮންމެ ފަހަރަކު ހާރިޖީ ސިޔާސަތު ބަދަލުކުރާ ނަމަ ޗައިނާއަށާއި އިންޑިއާއަށް ވެސް އެކަން ވާނީ އުނދަގުލަކަށެވެ." ލިއުމުގައި ބުންޏެވެ.\nއޭގައި ބުނެފައިވަނީ ޗައިނާއަކީ ރާއްޖޭގެ އެންމެ ބޮޑު ފޮރިން އިންވެސްޓަރު އަދި ރާއްޖެއަށް އެންމެ ގިނަ ޓޫރިސްޓުން އަންނަ ގައުމު ކަމަށް ވާތީ ޗައިނާގެ މުހިއްމުކަން އާ ސަރުކާރަށް ވިސްނޭނެ ކަމަށް ބެލެވޭ ކަމަށެވެ.\n"...ބެލެވޭ ގޮތުގައި ޗައިނާގެ މާލީ އެހީތެރިކަމާއި ޓެކްނޮލޮޖީ އަދި ގައުމާ މެދުގައި ގެންގުޅޭ ހެޔޮ ނިޔަތް އާ ސަރުކާރަށް ވިސްނޭނެ އެވެ،"\nޗައިނާއިގެ މިވާހަކަތައް މިއައީ ރައީސް މަގާމުގެ ހުވާކުރެއްވުމަށް ފަހު ދެއްވި ތަގުރީރުގައި އިންޑިއާގެ ނަން ފާހަގަކުރެއްވުމުން އެއީ ރާއްޖެ ޗައިނާއާ ދެކޮޅަށް ދީލައިލުން ކަމަށް އިންޑިއާގެ މީޑިއާއިން ސިފަކުރަމުން ދާތީ ކަމަށް ބެލެވެ އެވެ. އިންޑިއާ އާއި ހުޅަނގުގެ ނޫސްތަކުން ލަފާކޮށްފައި ވަނީ ކުރީގެ ސަރުކާރުން ޗައިނާއާ އެކު ހަދާފައިވާ އެއްބަސްވުންތައް އުވާލާނެ ކަމަށެވެ.\nޗައިނާއާ އެކު ރާއްޖޭން ހަދާފައިވާ ފްރީ ޓްރޭޑް އެގްރިމެންޓް (އެފްޓީއޭ) އުވާލުމަށް ތާއީދުކުރައްވައި ކުރީގެ ރައީސް މުހައްމަދު ނަޝީދު ވެސް ވާހަކަ ދައްކަވާފައިވެ އެވެ. ބީބީސީ އަށް ދެއްވި އިންޓަވިއުއެއްގައި ނަޝީދު ވިދާޅުވީ މިނިވަން ވިޔަފާރީގެ އެއްބަސްވުން އޮތީ ވަރަށް ބޮޑަށް އެއްފަރާތަކަށް ޖެހިފައި ކަމަށެވެ.\nރައީސް އިބްރާހިމް މުހައްމަދު ސޯލިހް ރާއްޖެ-ޗައިނާ ނަރެންދުރާ މޯދީ ޗައިނާ އިންޑިއާ ރާއްޖެ-އިންޑިއާ\n21 ކޮމެންޓް, 35 ރިއެކްޝަންސް\nޗައިނީސް ޑެޓް ޓްރެޕް ޑިޕްލޮމަސީ އަށް ވަރަށް ބޮޑަށް ފާރަވެރި ވުމަށް ސަރުކާރަށް ގޮވާލަން. އެތައް ގައުމެއް މިހާރުވެސް ވަނީ މި މަޅީގައި ޖެހިފައި.\nރާއްޖެއިން ގެންގުޅެން ވާނީ ވަކިފަރާތަކަށް ނުޖެހުމުގެ ސިޔާސަތެއް. އަދި ފައިދާ ހުރި ކަންކަންމުގައި ހުރިހާ ގައުމުތަކާއިވެސް ގުޅުން ބޭއްވުމުގެ ސިޔާސަތު. މިއީ ރައީސް މައުމޫނުގެ އިރުގެ ޚާރިޖީ ސިޔާސަތުވެސް އޮތް ގޮތް. ޗައިނާ ކަމަށް ވިޔަސް އަދި އިންޑިޔާ، ސައޫދީ، ގަތަރު، އީރާނު ކަމަށްވެސް ގުޅުން އޮންނަންޖެހޭނެ.\nއިންޑިއާ މީހުންގެ ނާތަހުޒީބުކަން ނޫނީ އަމިއްލައެދުން ބޮޑު ބޮޑާ ކިބުރުވެރިކަން، ފެންނާބެ އެމީހުންގެ ނޫސްތަކަށް ބަލާލީމަވެސް.. މިވަގުތު މުޅި ދުނިޔޭގަވެސް މުސްލިމުން ނިކަމެތި ކުރަން އެއްމެ ބޮޑަށް މަސައްކަތް ކުރާ އެއްގައުމު.. ހަސަދަވެރިކަން އިންތިހާޔަށް ... ފުރަތަނަ އަމިއްލަ ގައުމު ތަރަށްގީކޮށްގެން ދޯ އެހެން ގައުމަކަށް ހެޔޮނިޔަތުގަ އެހީއެއްވެދެވޭނީ..\nއިންޑިއާއަކީ އެމީހުންގެ ޑްރާމާތަކުން އެ ދައްކާލާ ފަދަ ދެބައޮޑުވުމާ ހަތުރުވެރިކަމާ ނަފްރަތުން ފުރިގެންވާ ޖަޒްބާތެއް އޮންނަ ބައެއް. މީހަކާ އިންޓަވިއުކުރާއިރުވެސް ހަމައެއް ލަމައެއް ނޯވޭ. ޒާތީވުން އިންތިހާ. އެފަދަ ނަޒަރަކުން ކަންކަން ބަލައި ދޭތެރެޖެއްސުމުގެ އެތައް އާޓިކަލެއް އިންޑިއާއިން މީޑިއާގަ މިދިޔަ ވެރިކަމުގަ ދައުރުކުރުވާފަވޭ. އެތަކެތި ކިޔައިގެން ބަލައިގެން މިތާނގަ ތިބޭ ބައެއް އިންޑިއާ މީހުންގެ ހުންނަނީ އެކްޓިވިސްޓުންގެ ވިސްނުން.\nތެދެކެވެ. އިންޑިއާއަތަކު ފައިސާއެއް ނެތެވެ. އެއަށްވުރެ އިންޑިއާގެ ހާލު ދެރައެވެ، މިރާއްޖެއަށް ފައިދާއެއްވާނީ ޗައިނާއިންނެވެ. ނަޝީދުވެސް މިޤައުމާމެދު ވިސްނަވާށެވެ. ކޮންމެސް ކޮންމެސް ގޯހެއް ނުހައްދަވައްޗެވެ. ގުޅުމެއް ބަދަހިކޮށް ވަރުޖެއްސޭނީ ވަރަށް ދުވަހުންނެވެ. އަދި ގޯހެއް ހަދައިފިނަމަ އެކަން ރަގަޅުކޮށް ފައިދާއެއްވާވަރަށް ގުޅުން ބަދަހި ކުރެވޭނީ ވަރަށް ދުވަހުންނެވެ. އިންޑިއާއަތުން މާބޮޑު އެއްޗެއް ނުލިބޭނެއެވެ. ކޮއިފުޅާ ގޯހެއް ނުހަދައްޗެވެ.\nހުރިހާ ގޮތަކުން ބެލިޔަސް އިންޑިއާ އަށްވުރެން ޗައިނާ ރާއްޖެއަށް މުހިއްމުވާނީ..... އެހެންވީމާ، ރަނގަޅު ގޮތަކީ، ޗައިނާ އާއި މިހާރު އޮތް ގުޅުން ހަމަ އެވަރެއްގަ ހިފަހައްޓާފަ، އިންޑިއާ އާއިވެސް ގުޅުން ބަދަހި ކުރަންވީ... ކޮޅެއްނަގާ ހާލަތު އައިއްސިއްޔާ، ނަގަންޖެހޭނީ، ރާއްޖެއަށް އެންމެ ފައިދާހުރު ކޮޅު...\nކޮންމެވެސް އެކަކާ އިނދެގެން އުޅެވޭތޯ ބަލާބަލަ.\nޗައިނާ އަކީ ދިވެހިންނަ ވަރައްމުހިމްމު ޤައުމެ. އެހާ ދުރުގާ އޮންނައިރުގާވެސް ރާއްޖެ ތަރައްގީ މިކޮއްދެނީ. އިންޑިޔާ ޖެލެސް ވަނީ. މިރާއްޖެއަ ހެވެއްނޭދޭ އަޅުވެތި ކުރަން އުޅެބައެއް.\nނަމަނަމަ އިންޑިޔާ ރުއްސަންވެގެން މިގައުމު ހަލާކު ނުކުރާތި، އަހަރެމެންނަށް މުހިންމީ ރާއްޖޭގެ މަސުލަހަތު\nއިންޑިޔާގައި މިހާރަކު ނެތް އެވަރުގެ ޤާބިލްކަމެއް. ނިސްބަތުން ފަގީރުން ގިނަ ގައުމެއް.


Covid ah kuri hedeydha 800 million rufiyaain mahchah\nކޮވިޑް-19 އަށް ކުރި ހޭދަ 800 މިލިއަން ރުފިޔާއަށްވުރެ މައްޗަށް!\nކޮވިޑް-19 ފެތުރިފައިވާ ވަރު ބެލުމަަށްޓަކައި އެޗްޕީއޭއިން ރެންޑަމް ސާމްޕަލިން ނަގަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ)\nރާއްޖެއިން ކޮވިޑް-19 ފެނުމާ ގުޅިގެން ދައުލަތުން ކުރަމުންދާ ހޭދަ 800 މިލިއަން ރުފިޔާއަށްވުރެ މައްޗަށް އަރައިފި އެވެ.\nފިނޭންސް މިނިސްޓްރީން އާއްމުކޮށްފައިވާ "ކޮވިޑް ވީކްލީ ސްޕެންޑިން" ރިޕޯޓުގައިވާ ގޮތުން މިދިޔަ ހޯމަ ދުވަހުގެ ނިޔަލަށް ކޮވިޑަށް ފަރުމާ ކުރުމާއި ތަކެތި ގަންނަން އަދި މީހުން ކަރަންޓީން ކުރުން ފަދަ ކަންކަމަށް ޖުމްލަ 814.2 މިލިއަން ރުފިޔާ ވަނީ ހޭދަކޮށްފަ އެވެ. މި އަދަދަކީ މި ހިސާބުތައް އާއްމުކުރި މިދިޔަ ހަފުތާއާ އަޅާ ބަލާއިރު 200 މިލިއަން ރުފިޔާގެ އިތުރުވުމެކެވެ.\nމި ހަފުތާގެ ރިޕޯޓުގައިވެސް އެންމެ ބޮޑު ހޭދައެއް ކޮށްފައިވަނީ ނޭޝަނަލް ޑިޒާސްޓް މެނޭޖުމަންޓް ސެންޓަރަށެވެ. މި ސެންޓަރުގެ މަސައްކަތް ތަކަށް 525.4 މިލިއަން ރުފިޔާ ވަނީ ހޭދަވެފަ އެވެ. ދެން އެންމެ ބޮޑު ހޭދައެއް ކޮށްފައިވަނީ ހެލްތް މިނިސްޓްރީ އަށެވެ. އެ މިނިސްޓްރީން 135.7 މިލިއަން ރުފިޔާ ވަނީ ހޭދަކޮށްފަ އެވެ. އަދި އެންމެ ބޮޑު ހޭދައެއް ކުރަމުން ދަނީ މި ބައްޔަށް ފަރުވާ ކުރަން ބޭނުންވާ ތަކެތި ހޯދުމަށެވެ. ތަކެތި ހޯދަން މިހާތަނަށް 389.7 މިލިއަން ރުފިޔާ ވަނީ ހޭދަކޮށްފަ އެވެ.\nސަރުކާރުން ވަނީ އެކި ދާއިރާތަކަށް ކުރާ ހޭދަ ކުޑަ ކުރުމަށްފަހު ކޮވިޑް-19 ގެ ބަލި ކޮންޓްރޯލް ކުރަން ބޮޑު ހޭދައެއް ކުރަން ފަށާފަ އެވެ. މިބަލި ކޮންޓްރޯލް ނުވެ ލަސްވާނަމަ މި ހަރަދު ބިލިއަން ރުފިޔާއަކަށްވުރެ މަތިވެދާނެ ކަމަށް ފިނޭންސް މިނިސްޓްރޯން މީގެ ކުރިން ވަނީ ބުނެފަ އެވެ. އެހެންވެ، އެކަމަށް ތައްޔާރުވުމުގެ ގޮތުން ފިނޭންސް މިނިސްޓްރީން ވަނީ މަރުކަޒީ ބޭންކުން ހަތަރު ބިލިއަން ރުފިޔާގެ އޯވަޑްރާފްޓެއް ވެސް ނަގާ ތައްޔާރުކޮށްފަ އެވެ.


މެންބަރުންގެ ޚިޔާލު: ބޯދާ ވިސްނުން ދޫކޮށް، އެކުވެރިކަމާއެކު، ޤައުމު ތަރައްޤީ ކުރަމާ ހިނގާށެވެ! – Maldivian Democratic Party\nމެންބަރުންގެ ޚިޔާލު: ބޯދާ ވިސްނުން ދޫކޮށް، އެކުވެރިކަމާއެކު، ޤައުމު ތަރައްޤީ ކުރަމާ ހިނގާށެވެ!\nޙަޞަން މާހިރު، ހުޅުދޫ\nމާތްވެގެންވާ އިސްލާންދީނުގެ މަތިވެރި އަސްލުތަކާއި ޚިލާފުނުވެ މީހުންގެ ޒާތީކަންކަމުގެ މައްޗަށް ތަނާޒުލުވެ ވެރިކަން ހިންގުމުގެ ޙުކޫމަތުގެ މައްޗަށް ފާޑުކިއުމަކީ، އެފަދަކަންކަން ރަނގަޅުވުމުގެ މަތިވެރި އަސާސެވެ. ފިޠުރަތުގެ ޤާނޫނެވެ. މިއީ ޤައުމިއްޔަތު ބިނާކުރުމުގައި މިއަދު ވިސްނަންޖެހޭ، މުހިއްމު ރުކުނެކެވެ. ވީހިނދު، ރާއްޖޭގެ ސިޔާސީ އަދި ޢިޖުތިމާޢީ އަދާލަތުގެ މައްޗަށް ތަހުލީލީ ނަޒަރަކުން ވިސްނާ އިރު، ޒަމާނުއްސުރެ، އަޅުގަނޑު މެންގެ ރާއްޖެގެ ވެރިކަން ހިންގުމުގެ ޙުކޫމަތުގެ ތެރޭގައި އަދުލު އިންސާފު ގާއިމު ކުރުމުގެ ދާއިރާގެ މައްޗަށް އައިސްފައިވާ އަދި އަންނަމުންދާ އިސްލާޙީ ބަދަލުތަކުގެ މިންވަރު ވަރަށް ކުޑައެވެ. ސިޔާސީ ނަޒަރަކުން ބަލާއިރު، ވެރިކަން ހިންގުމުގެ އުސޫލުތައް ވެސް އޮތީ މި ބީދައިންނެވެ. ހަގީގަތުގައި ރާއްޖޭގެ ވެރިކަމުގެ ޤަލަންދާރުކަމާއި، އަދުލު އިންސާފްގެ މައްޗަށް އަންނަން ޖެހޭ، އިސްލާހީ ބަދަލުތައް ގެނައުމުގެ ބުރަ މަސްއޫލިއްޔަތު އުފުލުމުގައި އެކަމުގެ މައްޗަށް ޒަމާނާ އެކަށޭނަ ގޮތުން ވެސް ފާލުންނެއްޓި ކަސިޔާރު ވުމުގެ އަސްލަކީ، ޤާނޫނީ ގޮތުން އެފަދަ ގައުމީ މަސްއޫލިއްޔަތު ހަވާލުވެ ތިބި ފަރާތްތައް ތިމާމެންގެ ޒާތީ މަސްލަޙަތުތައް އިސްކޮށް، ޤައުމީ ވާޖިބުތައް ދޫކޮށްލުމެވެ. މިގައުމަށް އުފެދުނު ބައެއް ސިޔާސީ އަދި ޤާނޫނީ އިލްމުވެރިންގެ ކިބައިގާ ހުންނަންޖެހޭ، ސިޔާސީ އަދި ޤާނޫނީ އިލްމުގެ މަބާދީތަކާއި، އެކަމުގެ ހުނަރުވެރިކަން އެފަދަ ފަރާތްތަކުގެ މެދުގައި އުނިވެ އޮތުމެވެ. އަމިއްލަ ޒަމީރަށް ތަންދެވިފައި އޮތުމާއި، އުއްމަތައްޓަކާ އެކަށައެޅުނު ނުވަތަ ފަރުމާކުރެވުނު ޤާނޫނުތަކުގެ ޙިކުމަތް ބަލިކަށިވެ، އަދި އަދުލު އިންސާފުގެ ޙުކޫމަތު ޤާއިމުކުރަން ތިބި ބައެއް ފަނޑިޔާރުންނާއި، ޤާޟީންނާއި، ސިޔާސީ ލީޑަރުންގެ ފަސްބައި ސާފުކޮށް ނެތުމެވެ. އަދި ސިޔާސީ މަބާދީތަކުގެ މައްޗަށް ހުނަރުވެރިކަން ލިބިފައިވާ ބަޔަކަށް އެފަދަ ފަރާތްތައް ނުވާހިނދު، ވެރިކަމުގެ ބޮޑު މަސްއޫލިއްޔަތާއި ހަވާލުވުމެވެ. އެކަމުގެ ސަބަބުން ޠަބިޢީ މިޒާޖުގައި ޤައުމީ ވާޖިބުތަކުގެ މައްޗަށް އިޚްލާސްތެރި ވުމުގެ ސިފަލިބިފައި ނެތުމެވެ. އެހެންމެ މިގައުމުގައި އުފެދުނު ބައެއް ރަސްރަސް ކަލުންނާއި، ޤާޟީންނާއި، ވެރިންގެ ކިބައިގާ ވެސް އިޚްލާސްތެރިކަން ރައްޔިތުންގެ މައްޗަށް ނެތުމެވެ.\nއެހެންކަމުން، 4500 އަހަރަށް ދިގުދެމިގެން ދިޔަ މިރާއްޖޭގައި އޮތް ބޯދާ ޝާޙީ ވެރިކަމުގެ އުސޫލުތައް ބޮޑުވާ ބިއްލޫރި އަޅައިގެން ހޯދާ އިބްރަތް ޙާސިލްކޮށް، ހަރުދަނާ ވިސްނުމުގެ މައްޗަށް ދައުލަތުގެ ޤާނޫނުތައް ފަރުމާކޮށް، ބޯދާ އުސޫލުތަކުގެ ސަބަބުން، ރާއްޖޭގެ ރައްޔިތުންނަށް ވާރުތަވީ ނުބައި އަސަރުތަށް ނައްތާ ލެއްވުމަށް މަސައްކަތް ކުރުމަކީ މިއަދު މުޅިއުއްމަތުގެ މައްޗަށް ވާޖިބުވެފައިވާ ކަމެކެވެ. ބޯދާ ވިސްނުމާއި، ކުރީގެ އުސޫލުތަށް ރަނގަޅުކަމުގައި ހެދުމަށް ވުރެ، ތަހްޒީބު ވިސްނުން ހިއްސާކޮށް، ޤާނޫނުތައް ޑުރާފްޓްކުރުން ވަރަށް މުހިއްމެވެ. ތަވާތޫރު ގޮތެއްގައި ރާއްޖޭގެ ތާރީޚީ ސަފްޙާތަކުގެ މައްޗަށް ނަޒަރު ހިންގާއިރު، ރާއްޖެ އިސްލާން ވުމަށް ފަހު ހިނގާދިޔަ 856 އަހަރުތެރޭގައި 83 ރަސްކަލުން ރަސްކަންކޮށް3ރައީސުން ޖުމުހޫރީ ވެރިކަން ކޮށްފައި ވާއިރު، އަދިވެސް ދިވެހިންގެ ވިސްނުން ހުރީ ކީރިތި މަހާރަދުންނަށް ސަނާކިޔާ ފިކުރުމަތީގައެވެ. މިހަގީގަތް ގަބޫލުކުރުމަކީ ރާއްޖޭގެ ސިޔާސީ މުސްތަގުބަލް އުޖާލާ ކުރުމަށް އޮތް އެންމެ ރަނގަޅު މަގެވެ. ބޯދާ ޒަމާނުގައި މިރާއްޖޭގެ ކޮންމެ ރަށަކީ އެއްގައުމެވެ. އެވިސްނުމުގެ މަތީގައި ތިބެ ތީމަގޭ މަހަކަލި މިންޖާގެ ރަސްކަމުން ޖަލާލަތުލް މަލިކް މުޙައްމަދު ފަރީދުލް އައްވަލްގެ ރަސްކަމާއި، ނުވަތަ އަލް އުސްތާޛު މައުމޫނު އަބްދުލް ޤައްޔޫމުގެ ވެރިކަމާއި ހަމަޔަށް އާއިރު، ވެސް ބޯދާ އުސޫލުތައް އައީ ފިޔަ ޖަހަމުންނެވެ. ހަގީގަތުގައި ރާއްޖޭގެ ލޮބުވެތި ރައްޔިތުން އެއްބައެއްގެ ގޮތުގައި ޤަބޫލުކޮށް އެކުވެރި ބައެއްގެ ގޮތުގައި ފިރުކެންފެށީ ރާއްޖޭގެ ރައްޔިތުން އިސްލާން ދީނުގެ މަތިވެރި އަޤީދާ ގަބޫލުކުރި ހިސާބުންނެވެ. ކަންއޮތީ މިހެންކަމުގައި ވިޔަސް، ބަދަލުވަމުން ދިޔަ ދުނިޔޭގައި ދިވެހި މުޖުތަމަޢުގެ މައްޗަށް ހަރުދަނާ ގައުމީ ސިޔާސަތު ތަކެއްރާވާ، އެވިސްނުމުގެ މައްޗަށް ޤާނޫނުތައް ފަރުމާކޮށް، ގައުމީ ތަރައްގީގެ ނާރެހުގައި، ލާމަރުކަޒީ ސިޔާސަތުގެ މައްޗަށް ޤާނޫނުތައް ފަރުމާކޮށް، މުޅި ރާއްޖެ އިދާރީގޮތުން4ސަރަހައްދުގެ މައްޗަށް ބައިކޮށް، ދައުލަތުގެ ވަސީލަތްތައް ލާމަރުކަޒީ ސިޔާސަތުގެ މައްޗަށް ތަރުތީބުކޮށް، މުޅި ގައުމިއްޔަތު އެއްބައި ވަންތަ ކުރުމުގެ މައްޗަށް ޤާނޫނުތައް ފަރުމާކުރެވުނު ނަމަ، މިއަދު ރައްޖޭގެ ކަންކޮޅުތަކުން މިފެންނަ ބައިބައި ވުމުގެ ކުލަވަރު ނުފެންނާނެއެވެ. ނޫންނަމަ، އިހަށްދުވަހު ރާއްޖޭގެ ރަށްތައް އިދާރީގޮތުން އެއްކޮށްލުމަށް ނެގި ވޯޓްގައި ނޫނެކޭ ބުނުމުގެ އަސްލަކީ މިދެންނެވި ބޯދާ ފިކުރުތައް އަދިވެސް ދިވެހިންގެ ހިތްތަކުގައި ފިޔަޖަހަމުން ދާކަމުގެ ދަލީލެކެވެ. ވީހިނދު، މިއީ އަދުގެ ސަރުކާރު ފެއިލްވުން ހެއްޔެވެ؟ މިއަދު ވެސް އެއްބަޔަކު އަނެއް ބައެއްގެ މައްޗަށް ގޮވަނީ ރަށަށް ކޮފޭށެވެ’ ކަލޭތީ ލާމު މީހެކެވެ’ ކަލޭތީ އައްޑޫ މީހެކެވެ ކަލޭތީ ހުވަދޫ މީހެކެވެ’ މިމޭރުމުންނެވެ. ވަކިމޮޅު ނުވަތަ މޮޅު ބަޔަކުތިބީ ކޮންރަށެއްގައި ހެއްޔެވެ؟ މައިގަނޑު ގޮތެއްގައި ދިވެހިންނަކީ ސައުތު އިންޑިޔާގެ ކަންޏާ ކުމާރީން، ރާއްޖެއަށް ހިޖުރަކުރި ދުބްލީ ނަސްލުގެ މީހުންނެވެ.\nތާރީޚީ ސަފްޙާތަކުން އެނގޭގޮތުގައި ޝާހީ ވެރިކަމުގެ ދަރުބާރު ހިންގެވީ ވެސް ރާއްޖޭގެ ކަންކޮޅުތަކުން މާލެއަށް ހިޖުރަކުރި ދަރިކޮޅުތަކެވެ. ހަގީގަތަކީ މިއީ ކަމުގައި ވީހިނދު، މަތީގައި ނަންގަނެވުނު ވިސްނުމާއި، ބޯދާ ފިކުރު ނައްތާލެވޭ ފަދަ ސިޔާސަތުގެ މައްޗަށް ފިސަހަރި ވަރުގަދަ އަށް ޤާނޫނުތައް ފަރުމާކޮށް، ރައްޔިތުން ހޭލުންތެރި ކޮށްގެން މެނުވީ، އިދާރީ ގޮތުން ރާއްޖޭގެ ރަށްތައް އެއްކޮށްލުމަށް ވޯޓްނެގުމަކީ ބޭކާރުކަމެއް ކަމުގައި އަޅުގަނޑުމެން ދެނެހުރީމެވެ. މިސާލަކަށް ބައްލަވާށެވެ! ހުޅުދޫ މީދޫގެ ތެރެއިން އިދާރީގޮތުން ދެރަށް އެއްކޮށް ލުމުގައި މީދޫގެ ލޮބުވެތި ގިނަ ރައްޔިތުންގެ ވިސްނުން ހުރި ގޮތް އެއޮތީ ފެންނާށެވެ! އެއީ އަދުގެ ސަރުކާރު ފެއިލްވުން ހެއްޔެވެ؟ ވީހިނދު، ރާއްޖޭގެ އެހެން ސަރަހައްދު ތަކުގެ ވިސްނުން މިކަމުގެ މައްޗަށް އޮންނާނެ މިންވަރު ތަޞައްވުރު ކޮށްލައްވާށެވެ’ ޔަގީނުންވެސް ރާއްޖެފަދަ ޖަޒީރާ ގައުމެއްގެ ކުރިއެރުން ގުޅިލާމެހިފައި ވަނީ އާބާދީ އެއްފަސްކޮށް، އިދާރީ ދާއިރާތައް މަދުކޮށް ގެންނެވެ. އިދިކޮޅު ފަރާތްތަކުގެ މެދުގައި މިހަގީގަތް ގަބޫލު ނުކުރެވެނީ ކޮންއުސޫލަކުން ހެއްޔެވެ؟ އަޅުގަނޑު ގަބޫލުކުރާ ގޮތުގައި ރާއްޖެ އިދާރީ ގޮތުން އެއްކޮށްލުމުގެ މައްޗަށް ކުރިމަތިވެގެން މިއުޅެނީ ހަމައެކަނި ސަރުކާރުގެ ސިޔާސަތުގެ މައްސަލައެއް ނޫނެވެ. ރައްޔިތުންގެ ހޭލުންތެރިކަން އޮތް ގޮތާއިމެދު ވެސް ކަންބޮޑުވުން އެބަހުއްޓެވެ. ބޯދާ ވިސްނުން ދޫކޮށް، އެކުވެރިކާއެކު، ގައުމު ތަރައްޤީ ކުރުމަށް ރައީސް ނަޝީދު ގެންދަވަނީ މަސައްކަތް ޕުޅު ކުރައްވަމުންނެވެ. އަދި އެމަސައްކަތުގައި ކާމިޔާބު ދެއްވާނޭ ކަމީ ޔަޤީން ކަމެކެވެ.


Anekkaaves cricket kulhuntheriakaa bathalaa ehge loabi\nއަނެއްކާވެސް ކްރިކެޓް ކުޅުންތެރިއަކާ ބަތަލާއެއްގެ ލޯބި\nބަތަލާ އަތިޔާ ޝެޓީ އާއި ކްރިކެޓް ކުލުންތެރިޔާ ކޭ އެލް ރާހޫލްގެ ގުޅުން ބަދަހި ލޯތްބަށް ބަދަލުވެފައިވާ ކަމަށް އިންޑިއާގެ ނޫސްތަކުން ބުނެ އެވެ. އަތިޔާގެ 27 ވަނަ އުފަން ދުވަހު އޭނާ އާއި ރާހޫލް އެކުގައި ތިއްބާ ނަގާފައިވާ ފޮޓޯއެއް އަތިޔާ ވަނީ ސޯޝަލް މީޑިއާގައި ޝެއާ ކޮށްފަ އެވެ. އެއާއެކު ރާހޫލް އާއި އޭނާގެ ގުޅުން ރަސްމީކޮށް އަތިޔާ އިއުލާން ކުރީ ކަމަށް ގިނަ ބަޔަކަށް ގަބޫލު ކުރެވުނެވެ.\n"ހީރޯ" އިން ބޮލީވުޑަށް ތައާރަފްވި އަތިޔާ މިހާރު ގެންދަނީ "މޯތީޗޯރް ޗަކްނާޗޫރް" ކިޔާ ފިލްމެއްގެ މަސައްކަތް ކުރަމުންނެވެ. މި ފިލްމުގެ ބަތަލަކީ ނަވާޒުއްދީން ސިއްދީގީ އެވެ.\nބޮލީވުޑް ޚަބަރުތައް ބުނާ ގޮތުގައި އަތިޔާ އާއި ރާހޫލް ރައްޓެހި ވެގެން އުޅޭތާ މިހާޜު އެތައް މަހެއް ވެއްޖެ އެވެ. ދެ މީހުން ފުރަތަމަ ބައްދަލުވީ ދެ މީހުންގެ އެކުވެރިންންތަކެއްގެ ބައްދަލުވުމެއްގެ ތެރެއިންނެވެ. އަދި ފުރަތަމަ ބައްދަލުވުމުން ވެސް ވަރަށް ބޮޑަށް ދެ މީހުންގެ ގުޅުން ބަދަހިކަމަށް ވެއެވެ.\nއެންމެ ފުރަތަމަ އަތިޔާ އާއި ރާހޫލް އާ އަޅުވާ ކިޔަން ފެށީ ފެޝަން ޑިޒައިނަރު ވިކްރަމް ޕަދްނިސް އެވެ. އަޅުވާ ކިޔަން ފެށުމުން ދެ މީހުންނަށް ވެސް އެކަކު އަނެކަކަށަ ޝައުގުވެރި ވެވުނީ އެވެ. ނަމަވެސް ރައްޓެހި ވެގެން އުޅޭ ކަމަކަށް މި ދެ މީހުން ވެސް މީޑިއާގައި މިހާތަނަށް އެއްބަހެއް ނުވެ އެވެ.\nއަތިޔާ އަކީ ތަންކޮޅެއް ކުރީގެ ފިލްމުތަކުން މަޝްހޫރުކަން ހޯދާފައިވާ ސުނިލް ޝެޓީގެ ދަރިއެކެވެ. ސުނިލްގެ ފިރިހެން ދަރިފުޅު އަހާން ޝެޓީ ވެސް މިހާރު ދަނީ ފިލްމީ ދުނިޔެއަށް ވަނުމަށް ތައްޔާރު ވަމުންނެވެ.


11 faharu Covid-19 Vaccine jehi meehaku athulaigenfi\n11 ފަހަރު ކޮވިޑް ވެކްސިންޖެހި މަންޑަލް\nކޮވިޑް-19ގެ ބިރުވެރިކަން ކިތަންމެ ބޮޑަސް ވެކްސިން ޖަހަން ބޭނުން ނުވާތީ އެ ނުޖަހަން ފިލައިގެން އުޅޭ މީހުން ވެސް ވަރަށް ގިނަ އެވެ. ނަމަވެސް އިންޑިޔާގެ ބިހާރުގައި ދިރިއުޅޭ 84 އަހަރުގެ ފިރިހެނަކު ބޭނުންވަނީ ވީހާ ވެސް ގިނައެއްކޮށް ކޮވިޑް-19އަށް ތައްޔާރުކޮށްފައިވާ ވެކްސިން ޖަހާށެވެ. އެ މީހާ ބުނާ ގޮތުގައި މިހާތަނަށް 11 ފަހަރު އޭނާ ކޮވިޑް-19 ވެކްސިން ޖަހައިފި އެވެ. މިހާ ދައްކާ ވާހަކައިގެ ހަގީގަތް ބެލުމަށް މައްސަލަ ތަހުގީގުކުރަން ބިހާރު ސްޓޭޓް ހެލްތު އޮފިޝަލުން މިހާރު ވަނީ ތަހުގީގެއް ފަށާފަ އެވެ.\nބްރަހްމާޑިއޯ މަންޑަލް މިހާރު ހައްޔަރުކޮށްފައިވާއިރު އޭނާ އަތުލައިގަނެފައިވަނީ 12 ވަނަ ފަހަރަށް ވެކްސިން ޖަހަން ބިހަރުގެ ޕްރައިމަރީ ހެލްތު ކެއާ ސެންޓަރަކަށް ގޮސް އުޅެނިކޮށެވެ.\nއިންޑިއަން އެކްސްޕްރެސް ނޫހުން ބުނެފައިވާ ގޮތުގައި ވެކްސިން ޖަހައިދޭން ތިބޭ އޮފިޝަލުންނަށް މަންޑަލް އޮޅުވާލަނީ އެކި މީހުންގެ އައިޑީ ކާޑާއި ފޯނު ނަންބަރު އެކި ފަހަރު ދީގެންނެވެ. އެގޮތުން އޭނާ ވަނީ އާއިލާގެ އެތައް ބަޔެއްގެ ކާޑު ދައްކައިގެން ވެކްސިން ޖަހާފަ އެވެ.\nމަންޑަލް ބުނާ ގޮތުގައި ސަރުކާރުން އަލަށް ތައާރަފްކޮށްގެން އުޅޭ މި ވެކްސިނަކީ އާދައިގެ ވެކްސިނެއް ނޫނެވެ. އެއީ ވަރަށް ފައްކާ އެއްޗެއް ކަމަށާއި ކޮންމެ ފަހަރަކު ވެކްސިން ޖަހާއިރަށް ކުރީ ފަހަރަށް ވުރެ އޭނާގެ ހާލަތު ރަނގަޅުވާ ކަމަށް މަންޑަލް ބުންޏެވެ.\nޕޯސްޓަލް ޑިޕާޓްމަންޓުގެ މުވައްޒަފެއްގެ ގޮތުގައި މަސައްކަތްކުރުމަށްފަހު މިހާރު ރިޓަޔާ ވެފައިވާ ކަމަށް ވެސް މަންޑަލް ބުންޏެވެ.\nއޭނާ ބުނާ ގޮތުގައި ފާއިތުވީ އަހަރުގެ ފެބްރުއަރީ، މާޗް، މޭ، ޖޫން، ޖުލައި އަދި އޮގަސްޓްގައި އޭނާ ކޮވިޑް ވެކްސިން ޖެހި އެވެ. އަދި ސެޕްޓެމްބަރު މަހު ތިން ފަހަރަށް ވެކްސިން ޖެހި އެވެ.\nމަންޑަލް އޭނާގެ އައިޑީ ކާޑާއި ވޯޓާ އައިޑީ ކާޑު އަދި އާއިލާގެ ބައެއް މީހުންގެ އައިޑީ ކާޑުތަކާއި ފޯނު ނަންބަރުތައް ވެކްސިން ޖަހާދޭ އޮފިޝަލުންނަށް ދައްކާފައި ވެއެވެ. އަދި އަންހެނުންގެ އައިޑީ ކާޑާއި ފޯނު ނަންބަރު ބޭނުން ކޮށްގެން ވެސް އޭނާ އެތައް ފަހަރަކު ވެކްސިން ޖެހި ކަމަށް މަންޑަލް ބުންޏެވެ.\nމި މައްސަލަ ވަރަށް ރަނގަޅަށް ބަލާނެކަމަށާއި މިގޮތަށް އޮޅުވާލައިގެން އެތައް ފަހަރަކު ވެކްސިން ޖަހާފައިވަނީ ކިތައް މީހުންތޯ ބަލަން ވެސް ތަހުގީގެއް ހިންގާނެ ކަމަށް ކަމާ ބެހޭ އޮފިޝަލުން ވަނީ ބުނެފަ އެވެ.\nކޮވިޑް-19 ވެކްސިން އާ ގުޅޭ މިފަދަ ތަފާތު މައްސަލަތައް މީގެ ކުރިން ވެސް ފެންމަތި ވެފައި ވެއެވެ. ނަމަވެސް މީގެ ތެރެއިން ގިނަ މައްސަލަތަކީ ވެކްސިން ނުޖަހަން ވެގެން މީހުން ކޮށްފައިވާ ކަންތައްތަކެވެ. އެގޮތުން ކޮވިޑް ވެކްސިން ޖެހިކަމަށް ހެދެން ވެގެން ފޭކް ސެޓްފިކެޓް ހައްދައިގެން ބައެއް މީހުން އުޅެނިކޮށް ފަޅާ އަރާފައި ވެއެވެ.


ވެޓެރަންސް ކަޕް: އޭދަފުއްޓާއި ސިފައިން ޕްލޭ އޮފަށް\nވެޓެރަންސް ކަޕް ފުޓްބޯޅަ މުބާރާތުގައި މިއަދު ހަވީރު ދިވެހި ސިފައިންގެ ކްލަބް އަތުން ބަލިވެ ކްލަބް ގްރީން ސްޓްރީޓްސް އަށް ފައިނަލަށް ދިއުމުގެ ފުރުސަތު ގެއްލިއްޖެ އެވެ.\nމިއަދު ހަވީރު ކުޅުނު މެޗުން 2-0 އިން ގްރީން ބަލިވުމުން ޕްލޭއޮފްގެ ޖާގަ ސިފައިންގެ ކްލަބާއި އޭދަފުށީ ވެޓެރަންސް ފުޓްބޯލް ކްލަބަށް ވަނީ ލިބިފައެވެ.\nއެއް ވަނަ ޓީމުގެ ގޮތުގައި ފައިނަލުގެ ފުރަތަމަ ޖާގަ ކަށަވަރު ކޮށްފައިވަނީ މާޒިޔާ އިންނެވެ. މާޒިޔާއާ ދެކޮޅަށް ފައިނަލުގައި ނުކުންނަ ޓީމެއް ކަށަވަރުވާނީ ސިފައިންގެ ކްލަބާއި އޭދަފުށީ ވެޓެރަންސް ޓީމު ކުޅޭ ޕްލޭއޮފް މެޗަށްފަހު އެވެ.\nމުބާރާތުގައި ބައިވެރިވި ހަތް ޓީމުގެ މެދުގައި ލީގު އުސޫލުން އެއް ބުރު ކުޅޭއިރު މާޒިޔާ އެއް ވަނަ ޖާގަ ޔަގީންކުރީ ހަ މެޗުން ހޯދި 16 ޕޮއިންޓާއެކު އެވެ. ސިފައިންގެ ކްލަބް ލީގު ބުރުގެ ހަ މެޗު ކުޅެ ނިމުނުއިރު އެޓީމަށް ލިބިފައިވަނީ 13 ޕޮއިންޓާއެކު ދެ ވަނައެވެ، ތިން ވަނައިގައި އޮތް އޭދަފުށީ ވެޓެރަންސް ޓީމަށް 10 ޕޮއިންޓް ލިބިފައިވާއިރު ހަތަރު ވަނައިގައި ހަތް ޕޮއިންޓާއެކު އޮތް ގްރީން ސްޓްރީޓްސް އަށް ބާކީ މެޗެއް ނެތެވެ. ގްރީން ސްޓްރީޓްސްގެ ފަހަތުން ތާވަލުގައި އޮތް ޕޮލިސް ކްލަބާއި، ވިކްޓްރީ ސްޕޯޓްސް ކްލަބް، އަދި ކްލަބް އީގަލްސް އަށް ވަނީ ފައިނަލުގެ ޖާގަ ހޯދުމުގެ ފުރުސަތު ގެއްލިފައެވެ.\nމިއަދުގެ މެޗުގައި ސިފައިންގެ ކްލަބުގެ ދެގޯލު ވެސް ޖެހީ މެޗުގެ ފަހު ދިހަ މިނެޓުގައެވެ. ފުރަތަމަ ގޯލު 50 ވަނަ މިނެޓުގައި އަލީ ޝަމީމް ޖެހިއިރު ދެ ވަނަ ގޯލު މެޗު ނިމެން ދެ މިނެޓަށް ވެފައިވަނިކޮށް ކާމިޔާބުކޮށްދިނީ އަލީ ފަޒާލް އެވެ. މިއަދުގެ މެޗުގެ މޮޅު ކުޅުންތެރިޔާގެ މަގާމް ސިފައިންގެ ކްލަބުގެ އައްސަދު އަބްދުލްގަނީ އަށް ލިބުނުއިރު 45 އަހަރުން މަތީގެ މޮޅު ކުޅުންތެރިޔާގެ މަގާމް ލިބުނީ ގްރީން ސްޓްރީޓްސްގެ އަޝްރަފް ލުތުފީ (ސަމްޕަތު) އަށެވެ.\nމުބާރާތުގައި މާދަމާ ކުޅޭ މެޗުގައި ބައްދަލުކުރާނީ ޕޮލިސް ކްލަބާއި އޭދަފުށީ ވެޓެރަންސް ޓީމެވެ. މި މެޗުގެ މުހިއްމުކަން ކުޑަވެފައިވީނަމަވެސް ލީގު ބުރު ދެ ވަނަ ޓީމުގެ ގޮތުގައި ނިންމާލަން ބޭނުންނަމަ މާދަމާގެ މެޗު އޭދަފުށީ ޓީމުން ފަސް ގޯލުގެ ތަފާތަކުން ކާމިޔާބުކުރަން ޖެހޭނެ އެވެ.


މައި ކަޕް 2017: ބީއެސްއެސްސީ ފައިނަލަށް — Ihavandhoo.com\nފުރަތަމަ މިނެޓުގައި ފުތަމަ ލަނޑު ބީއެސްއެސްސީ އަށް ކާމިޔާބުކޮށްދިނީ ޙުސައިން އާދަމް.. ފޮޓޯ: ޙަސަން މާޖިދު\nމި އަހަރުގެ މައި ކަޕް ފުޓްބޯޅަ މުބާރާތުގެ ފައިނަލުގައި އެއްކޮޅުން ކުޅޭނެކަމަށް ގިނަބަޔަކު ބުނަމުންއައި އުތީމު ކައުންސިލް 3-0 ގެ ތަފާތުބޮޑު ނަތީޖާއަކުން ބަލިކޮށް މުބާރާތުގެ ފައިނަލުގެ ފުރަތަމަ ޖާގަ މާރަންދޫ ބީއެސްއެސްސީ (ބަނޑޭރި ސްޓަރ ސްޕޯޓްސްކުލަބު) ހޯދައިފިއެވެ.\nކުއާޓަރ ފައިނަލްގައި މާރަންދޫ ޒުވާނުންގެ ޖަމިއްޔާ ބަލިކޮށް ސެމީން ޖާގަހޯދި އުތީމު ޓީމު ކޮޅަށް މެޗުގެ ފުރަތަމަ މިނެޓުގައި ގޯލެއްޖަހައި ބީއެސްއެސްސީން ވަނީ އުތީމު ޓީމު ހާސްކޮށްލައިފައެވެ. ބީއެސްއެސްސީ ޓީމުގެ ވައަތް ފަރާތުން ފަހަތަށް ކުޅޭ ޙުސައިން އާދަމް 7، ބޮލުން ޖަހައިދިން މިގޯލާއެކު ބީއެސްއެސްސީ އަށް ހަމަޖެހިލައިގެން ކުޅެން ފުރުސަތު ލިބުނެވެ. ނަމަވެސް ދެޓީމުގެ ފަރާތުން އާދައިގެ ކުޅުމެއް ފެނުނު މިމެޗުގެ ފުރަތަމަ ހާފުގައި އިތުރު ގޯލެއް ދެޓީމުކުރެއް އެއްޓީމަކަށްވެސް ކާމިޔާބެއް ނުކުރެވެއެވެ.\nދެވަނަ ހާފުގެ ކުޅުން ފަށައިގެންވެސް މާއެދެވޭ ކުޅުމެއް އެއްވެސް ޓީމަކަށް ނުދެއްކެއެވެ. ވަރަށް އާދައިގެ ގޮތަކަށް ކުޅުން ފެނުނު އުތީމު ޓީމަށް އިތުރު މައްސަލައެއް ދިމާވީ ދެވަނަ ހާފުގެ 19 ވަނަ މިނެޓުގައި ބީއެސްއެސްސީން އިތުރު ގޯލެއްޖަހައި ލީޑު ފުޅާކުރުމުންވެ. މި ލަނޑަކީ އުތީމު ޓީމުގެ ގޯލް ކީޕަރަށް ހެދުނު ބޮޑު ގޯހަކުން ވަތް ލަނޑެކެވެ. ބީއެސްއެސްސީ ޓީމުގެ ޕެނަލްޓީ އޭރިޔާގެ 10 ވަރަކަށް ފޫޓް ބޭރުން ބީއެސްއެސްސީ ޓީމުން ކުރިއަށް ފޮނުވާލި ބޯޅަ އުތީމު ޓީމުގެ ޕެނަލްޓީ އޭރިޔާތެރޭ ފެނުޖެހިފައި ކީޕަރު ބޯމަތިން ގޯލަށް އޮއްސެން ދިޔަ ބޯޅަ ގޯލުގެ ތެރެއަށް ވައްދާލީ ބީއެސްއެސްސީގެ މުޙައްމަދު ސާޖިދު 88، ބޮލުން ޖަހައެވެ.\nމެޗު ނިމެން4މިނެޓަށް ވަފައި ވަނިކޮށް ލިބުނު ކޯނަރަކުން ގޯލެއްޖަހައި މުބާރާތުގައި މުޅިން އަލަށް ވާދަކުރާ ބީއެސްއެސްސީ ވަނީ ފައިނަލުގެ ފުރަތަމަ ޖާގަ ކަށަވަރުކޮށްފައެވެ. މިގޯލު ކާމިޔާބު ކޮށްދިނީ އެޓީމަށް ފުރަތަމަ ގޯލު ކާމިޔާބުކޮށްދިން، މެޗުގެ މޮޅު ކުޅުންތެރިޔާގެ މަޤާމު ހޯދި ޙުސައިން އާދަމް 7، އެވެ.\nޖަނަވަރީ 1 ވަނަ ދުވަހުގެ ރޭ ކުޅުމަށް ހަމަޖެހިފައިވާ މުބާރާތުގެ ފައިނަލް މެޗުގައި މާރަންދޫ ބީއެސްއެސްސީ އާ ދެކޮޅަށް ނިކުންނާނީ މިރޭ ކުޅޭ ދެވަނަ ސެމީގައި ބައްދަލުކުރާ ކުޅިމަގު އަދި ޖަންގަލް މެޗުން މޮޅުވާ ޓީމެކެވެ.\n↵ މައިކަޕް 2017


(1) حمدހުރީ اللَّهއަށެވެ. އެކަލާނގެއީ، އިސްވެދިޔަ مثالއަކާ ނުލައި އުޑުތަކާއި، ބިން އުފެއްދެވި ރަސްކަލާނގެއެވެ. ދޭކުން، ތިނަކުން، ހަތަރަކުން ފިޔަފުޅުތަކެއް ލިބިވަޑައިގެންފައިވާ ملائكةން އެއީ (އެކިއެކި ކަންކަމާއިގެން) ފޮނުއްވާ ބަޔަކުކަމުގައި ލެއްވި ރަސްކަލާނގެއެވެ. ހެއްދެވުމުގައި އެކަލާނގެ އިރާދަކުރައްވާ ގޮތަކަށް އިތުރު ކުރައްވަތެވެ. ހަމަކަށަވަރުން اللَّهއީ، ކޮންމެ ކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\n(2) މީސްތަކުންނަށްޓަކައި اللَّه އެއްވެސް رحمةއެއް ހުޅުއްވަވާނަމަ، ފަހެ، އެ رحمة ހިފަހައްޓާނެ މީހަކު ނުވެތެވެ. އަދި އެކަލާނގެ ކަމެއް ހިފަހައްޓަވާނަމަ، އެކަން އެކަލާނގެއަށްފަހު ވީއްލާނެ މީހަކު ނުވެތެވެ. އެކަލާނގެއީ، عزيزވަންތަ، حكيمވަންތަ ރަސްކަލާނގެއެވެ.\n(3) އޭ މީސްތަކުންނޭވެ! اللَّه ތިޔަބައިމީހުންނަށް ދެއްވި نعمة ހަނދުމަކުރާށެވެ! اللَّهމެނުވީ ތަކެތި ހައްދަވާ، އުޑާއި ބިމުން ތިޔަބައިމީހުންނަށް رزقދެއްވާ ކަލަކު ވޭހެއްޔެވެ؟ އެކަލާނގެ މެނުވީ إلهއަކު ނުވެއެވެ. ފަހެ، ތިޔަބައިމީހުން (إيمانކަމުން) އެއްކިބާވެގަންނަނީ ކޮންފަދައަކުން ހެއްޔެވެ؟\n(4) އަދި އެއުރެން ކަލޭގެފާނު ދޮގުކުރާނަމަ، ފަހެ، ހަމަކަށަވަރުން، ކަލޭގެފާނުގެ ކުރިންވެސް رسولން ދޮގުކުރެވުނެވެ. އަދި އެންމެހާ ކަންތައް رجوعކުރައްވާހުށީ اللَّهގެ حضرةއަށެވެ.\n(5) އޭ މީސްތަކުންނޭވެ! ހަމަކަށަވަރުން، اللَّهގެ وعدފުޅަކީ حقތެދެވެ. ފަހެ، ދުނިޔޭގެ ދިރިއުޅުން ތިޔަބައިމީހުން ހެއްލުންތެރިކުރިޔަ ނުދޭހުށިކަމެވެ! އަދި اللَّهއާމެދު شيطانއާ ތިޔަބައިމީހުން ހެއްލުންތެރިކުރިޔަ ނުދޭހުށިކަމެވެ!\n(6) ހަމަކަށަވަރުން، شيطانއާއަކީ، ތިޔަބައިމީހުންނަށްވާ عداوةތެރިޔެކެވެ. ފަހެ، އެ شيطانއާއީ، عداوةތެރިޔަކު ކަމުގައި ތިޔަބައިމީހުން ދެކޭށެވެ! އޭނާގެ جماعةއަށް އޭނާ ގޮވާކަން ކަށަވަރީ، ނަރަކައިގެ أهلވެރިންގެތެރެއިން ވުމަށެވެ.\n(7) كافرވި މީހުންނަށް ގަދަވެގެންވާ عذابހުށްޓެވެ. އަދި إيمانވެ صالح عملކުޅަ މީހުންނަށް ފާފަފުއްސެވުމާއި، ބޮޑުވެގެންވާ ދަރުމަހުށްޓެވެ.\n(8) ފަހެ، އެމީހެއްގެ ނުބައި عمل، އެމީހަކަށް ޒީނަތްތެރިކުރެވި އަދި އެއީ ރަނގަޅު عملކަމުގައި ދެކެފި މީހާ (ތެދުމަގު ލިބުނުމީހާއާ އެއްފަދަހެއްޔެވެ؟) ފަހެ، ހަމަށަވަރުން، اللَّه، އެކަލާނގެ އިރާދަކުރައްވާ މީހަކު މަގުފުރައްދަވަތެވެ. އަދި އެކަލާނގެ އިރާދަކުރައްވާ މީހަކަށް ތެދުމަގު ދައްކަވަތެވެ. ފަހެ، އެއުރެންގެ މައްޗަށް ހިތާމަކުރެއްވުމުގައި، ކަލޭގެފާނުގެ نفس ހަލާކުވިޔަނުދެއްވާށެވެ! ހަމަކަށަވަރުން، اللَّهއީ، އެއުރެން ކުރާކަންތައް މޮޅަށްދެނެވޮޑިގެންވާ ރަސްކަލާނގެއެވެ.\n(9) އަދި اللَّهއީ، ވައިރޯޅި ފޮނުއްވި ރަސްކަލާނގެއެވެ. ފަހެ، އެ ވައިރޯޅި ވިލާތައް އުފުލައެވެ. އަދި މަރުވެފައިވާ ރަށަކަށް، ތިމަންރަސްކަލާނގެ އެ ވިލާތައް ގެންދެވީމެވެ. ފަހެ، ބިންގަނޑު މަރުވެފައި އޮތުމަށްފަހު، އެ ވިލާތަކުގެ ފެނުން ތިމަންރަސްކަލާނގެ އެ ބިން ދިރުއްވީމެވެ. (قيامةދުވަހުން) އަލުން ދިރުއްވައި ފޮނުއްވުންވަނީވެސް އެފަދައިންނެވެ.\n(10) عزّةތެރިކަން އެދޭމީހާ (ދަންނާށެވެ!) ފަހެ، އެންމެހާ عزّة، މިލްކުވެގެންވަނީ اللَّهއަށެވެ. ރަނގަޅު ބަސްތައް އުފުލިގެންދަނީ، އެކަލާނގެ حضرةއަށެވެ. އަދި\n(11) ވެލިން، ދެން މަނިތިއްކަކުން، ތިޔަބައިމީހުން ހެއްދެވީ اللَّهއެވެ. ދެން ދެ ޖިންސުގެ މީހުން ކަމުގައި އެކަލާނގެ ތިޔަބައިމީހުން ލެއްވިއެވެ. އަދި އެކަލާނގެ ދެނެވޮޑިގަތުމާއެކުގައި މެނުވީ، އަންހެނަކު މާބަނޑެއް ނުވެތެވެ. އަދި ނުވެސް ވިހާމެއެވެ. އަދި ފޮތެއްގައި ކަނޑައަޅުއްވާފައިވާ ގޮތުން މެނުވީ، عمرދިގު މީހެއްގެ عمرދިގުވެގެން ނުދެތެވެ. އަދި އޭނާގެ عمرކުރުވެގެންވެސް ނުމެދޭމެއެވެ. ހަމަކަށަވަރުން، އެކަންތަކަކީ، اللَّهއަށް ދާދިފަސޭހަ ކަމެކެވެ.\n(12) ދެކަނޑު ހަމަހަމަވެގެން ނުވެތެވެ. (އެބަހީ: ކަނޑުގެ ލޮނުގަނޑާއި ކޯރުގެ މީރު ފެން، ހަމަހަމަވެގެނެއް ނުވެތެވެ.) މިއީ މީރުކަން ބޮޑު، ބުއިމަށް ފަސޭހަ މީރު ފެނެވެ. އަދި މިއީ ލޮނުކަން ގަދަ ލޮނު ހިތި ފެނެވެ. އަދި އެއިން ކޮންމެ ތަނަކުން ތިޔަބައިމީހުން ތާޒާ މަސްކަމުއެވެ. އަދި ތިޔަބައިމީހުން އަޅައި އުޅޭ ގަހަނާ އެ ކަނޑުން ނެރެމުއެވެ. އަދި އެ ކަނޑުގައި ގޮސްއައިސްވާ އުޅަނދުތައް ތިބާ ދެކޭނޫއެވެ. (އެއީ) ތިޔަބައިމީހުން އެކަލާނގެ فضلވަންތަކަމުން އެދިގަތުމަށްޓަކައެވެ. އަދި ތިޔަބައިމީހުން شكرކުރުމަށްޓަކައެވެ.\n(13) އެކަލާނގެ ދުވާލުގެ ތެރެޔަށް ރޭގަނޑު ވައްދަވައި، އަދި ރޭގަނޑުގެ ތެރެޔަށް ދުވާލު ވައްދަވައި، އަދި އިރާއި ހަނދު خدمةތެރިކުރެއްވިއެވެ. (އެއިން) ކޮންމެ އެއްޗެއް ކަނޑައެޅިގެންވާ މުއްދަތަކަށް ހިނގަހިނގާ ހުރެތެވެ. އެއީ اللَّهއެވެ. (އެކަލާނގެއީ) ތިޔަބައިމީހުންގެ ވެރިރަސްކަލާނގެއެވެ. ވެރިކަންވަނީ އެކަލާނގެއަށެވެ. އަދި އެކަލާނގެ ފިޔަވައި ތިޔަބައިމީހުން ގޮވައި އަޅުކަންކުރާ ފަރާތްތަކަށް ކަދުރު އޮށެއްގެ ބޭރުގެ ދުލިފަށުގެ މިންވަރުވެސް މިލްކުވެގެން ނުވެތެވެ.\n(14) ތިޔަބައިމީހުން އެފަރާތްތަކަށް ގޮވިޔަސް، އެފަރާތްތަކަށް ތިޔަބައިމީހުން ގޮވާ ގޮވުމެއް ނީވޭނެތެވެ. އަދި އެގޮވުން އެފަރާތްތަކަށް އިވުނުކަމަށްވިޔަސް، ތިޔަބައިމީހުންނަކަށް އެފަރާތްތަކެއް އިޖާބައެއް ނުދޭނެތެވެ. އަދި ތިޔަބައިމީހުން شريكކުޅަކަމާމެދު قيامةދުވަހުން އެފަރާތްތައް إنكارކުރާނެތެވެ. خبرތައް މޮޅަށް ދެނެވޮޑިގެންވާކަލާނގެ ފަދައިން ކަލޭގެފާނަށް خبرދޭނެ ހަމަ އެކަކުވެސް ނެތެވެ.\n(15) އޭ މީސްތަކުންނޭވެ! اللَّهއަށް ބޭނުންތެރިވެގެންވާ ބަޔަކީ ތިޔަބައިމީހުންނެވެ. އަދި اللَّهއީ، ފުދިވޮޑިގެންވާ، ގިނަގިނައިން حمدލިބިވޮޑިގެންވާ ރަސްކަލާނގެއެވެ.\n(16) އެކަލާނގެ އިރާދަކުރައްވާނަމަ، ތިޔަބައިމީހުން ނެތިކޮށްލައްވައި އާ مخلوقންތަކެއް ގެންނަވައިފާހުށްޓެވެ.\n(17) އަދި އެކަންތައް اللَّهއަށް އުނދަގޫ ކަމަކަށް ނުވެތެވެ.\n(18) އަދި ފާފަވެރި އެއްވެސް نفسއެއް، އެހެން نفسއެއްގެ ފާފައެއް ނުއުފުލާނެތެވެ. އަދި ފާފައިން ބަރުވެފައިވާ نفسއެއް، އެ އުފުލުމަށް (އެހެން ފަރާތަކަށް) ގޮވިޔަސް، އެއީ ގާތްތިމާގެކަމުގެ أهلވެރިޔެއް ކަމުގައިވިޔަސް، އެއިން ހަމަ އެކައްޗެއްވެސް ނުއުފުލޭނެތެވެ. ކަލޭގެފާނު إنذارކުރައްވާކަން ކަށަވަރީ، ނުފެންނަތާނގައި އެއުރެންގެ ވެރިރަސްކަލާނގެއަށް ބިރުވެތިވެ، ނަމާދު قائمކޮށްއުޅޭ މީހުންނަށެވެ. އަދި (كافرކަމުން) طاهرވެގަންނަމީހާ، ފަހެ، އެމީހާ طاهرވެގަންނަކަން ކަށަވަރީ، އޭނާގެ އަމިއްލަ نفسއަށްޓަކައެވެ. އަދި އެނބުރި ދިޔުންވަނީ اللَّهގެ حضرةއަށެވެ.\n(19) އަދި ކަނުމީހާއާއި، ލޮލަށް ފެންނަ މީހާއާ ހަމަހަމަވެގެން ނުވެތެވެ.\n(20) އަދި އަނދިރިކަމާއި، އަލިކަމާވެސް ހަމަހަމަވެގެން ނުވެތެވެ.\n(21) އަދި ހިޔަލާއި، ގަދަ އަތްވާވެސް ހަމަހަމަވެގެން ނުވެތެވެ.\n(22) އަދި ދިރިތިބި ތަކެއްޗާއި، މަރުވެފައިވާ ތަކެއްޗާ ހަމަހަމަވެގެން ނުވެތެވެ. ހަމަކަށަވަރުން، اللَّه އެކަލާނގެ އިރާދަކުރައްވާ މީހަކަށް، އިއްވަވައިދެއްވަތެވެ. އަދި ކަށްވަޅުތަކުގައިވާ މީހުންނަށް އިއްވަވާ ބޭކަލަކު ކަމުގައި ކަލޭގެފާނު ނުވެތެވެ.\n(23) إنذارކުރައްވާ ބޭކަލަކު ކަމުގައި މެނުވީ ކަލޭގެފާނު ނުވެތެވެ.\n(24) ހަމަކަށަވަރުން، ތިމަންރަސްކަލާނގެ حقދީނާއިގެން ކަލޭގެފާނު ފޮނުއްވީ، އުފާވެރިކަމުގެ خبرދެއްވާ ބޭކަލަކު ކަމުގައްޔާއި، ބިރުވެރިކަމުގެ خبرދެއްވާ ބޭކަލަކު ކަމުގައެވެ. އަދި އެ أمّةއަކަށް إنذارކުރައްވާ ބޭކަލަކު، އިސްވެގޮސްފައި ނުވާ އެއްވެސް أمّةއެއް ނުވެތެވެ.\n(25) އަދި އެއުރެން ކަލޭގެފާނު ދޮގުކުރާނަމަ، ފަހެ، އެއުރެންގެ ކުރީގެ މީހުންވެސް ހަމަކަށަވަރުން (رسولން) ދޮގުކުޅައޫއެވެ. އެއުރެންގެ ގާތަށް އެއުރެންގެ رسولން ވަޑައިގަތީ، ފާޅުވެގެންވާ ހެކިތަކާއި، ލިޔުއްވާފައިވާ ފޮތްތަކާއި، އަލިކުރަނިވި ފޮތާއިގެންނެވެ.\n(26) ދެން ތިމަންރަސްކަލާނގެ، كافرވިމީހުން ހިއްޕަވައި ގެންދެވީމެވެ. ފަހެ، ތިމަންރަސްކަލާނގެ عقوباتދެއްވުންވީ ކޮންފަދައަކުން ހެއްޔެވެ؟\n(27) ހަމަކަށަވަރުން، اللَّه އުޑުން ފެން ވެއްސެވިކަން ތިބާ ނުދަންނަމުހެއްޔެވެ؟ ފަހެ، ކުލަތައް ތަފާތުވެގެންވާ މޭވާތައް، އެ ފެނުގެ ސަބަބުން ތިމަންރަސްކަލާނގެ ނެރުއްވީމެވެ. އަދި ފަރުބަދަތަކުގެ ތެރޭގައި ހުދުކުލައާއި، ރަތްކުލައާއި، ކަޅުކަންގަދަ ކަޅުކުލައާއި، އަދި ކުލަތައް ތަފާތުވެގެންވާ މަގުތައް ހުރި ފަރުބަދަތައްވެއެވެ.\n(28) އަދި މީސްތަކުންގެ ތެރެއިންނާއި، ދިރޭ ތަކެތީގެ ތެރެއިންނާއި، نعمސޫފީގެ ތެރެއިންވެސް ހަމައެފަދައިން ކުލަތައް ތަފާތުވެގެންވާ ތަކެތިވެއެވެ. اللَّهއަށް ބިރުވެތިވާކަން ކަށަވަރީ، އެކަލާނގެ އަޅުންގެތެރެއިން علمވެރިންނެވެ. ހަމަކަށަވަރުން، اللَّهއީ، عزيزވަންތަ، ގިނަގިނައިން ފާފަފުއްސަވާ ރަސްކަލާނގެއެވެ.\n(29) ހަމަށަވަރުން، اللَّهގެފޮތް ކިޔަވައި، އަދި ނަމާދު قائمކޮށް، ތިމަންރަސްކަލާނގެ އެއުރެންނަށް ދެއްވި ތަކެތިން ސިއްރާއި ފާޅުގައި ހޭދަކޮށްއުޅޭ މީހުންނީ، ގެއްލުން ނުވާނެ ވިޔަފާރިޔަކަށް އެދޭ ބަޔެކެވެ.\n(30) (އެއީ) އެކަލާނގެ އެއުރެންނަށް އެއުރެންގެ ދަރުމަ ހަމަޔަށް ދެއްވައި އަދި އެކަލާނގެ فضلވަންތަކަމުން އެއުރެންނަށް އިތުރުކޮށްދެއްވުމަށްޓަކައެވެ. ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ، ގިނަގިނައިން\n(31) ފޮތުގެ ތެރެއިން ކަލޭގެފާނަށް ތިމަންރަސްކަލާނގެ وحىކުރެއްވި ތަކެއްޗަކީ، އޭގެކުރީގައިވާ ފޮތްތައް ތެދުކުރާ حقތެދުބަސްފުޅެވެ. ހަމަކަށަވަރުން، اللَّهއީ، އެކަލާނގެ އަޅުތަކުންގެ خبرތައް މޮޅަށް ދެނެވޮޑިގެންވާ، މޮޅަށް ބައްލަވާވޮޑިގެންވާ ރަސްކަލާނގެކަން ކަށަވަރެވެ.\n(32) ދެން ތިމަންރަސްކަލާނގެ އަޅުތަކުންގެ ތެރެއިން ތިމަންރަސްކަލާނގެ خيارކުރެއްވި ބަޔަކަށް، ފޮތް ވާރުތަކޮށްދެއްވީމެވެ. ފަހެ، އެއުރެންގެ އަމިއްލަ نفسއަށް އަނިޔާވެރިވާ ބަޔަކު، އެއުރެންގެތެރެއިން ވެއެވެ. އަދި (ހެޔޮކަންތައް ކުރުމުގައި) މެދުމިންވެ ތިބޭ މީހުން، އެއުރެންގެ ތެރެއިންވެއެވެ. އަދި اللَّهގެ إذنފުޅާއެކު، ހެޔޮކަންތަކުގައި ކުރިއަރައިދާ މީހުން އެއުރެންގެ ތެރެއިންވެއެވެ. ބޮޑުވެގެންވާ فضلވަންތަކަމަކީ ހަމައެއީއެވެ.\n(33) (އެއީ) عدنއެވެ ކިއުނު ސުވަރުގެތަކެވެ. އެއުރެން އެ ސުވަރުގެތަކަށް ވަންނާނެތެވެ. އެތާނގައި ރަނުންނާއި ރަންމުތުންވާ އުޅާތަކުން އެއުރެންގައި ގަހަނާ އަޅުއްވާނެތެވެ. އަދި އެތާނގައި އެއުރެންގެ ފޭރާންވާހުށީ ފަށުއިންނެވެ.\n(34) އަދި އެއުރެން ބުނާނެތެވެ. حمدހުރީ اللَّهއަށެވެ. އެކަލާނގެއީ، ތިމަންމެންގެ ކިބައިން ހިތާމަތައް ފިއްލެވި ރަސްކަލާނގެއެވެ. ހަމަކަށަވަރުން، ތިމަންމެންގެ ވެރިރަސްކަލާނގެއީ، ގިނަގިނައިން ފާފަފުއްސަވާ، ގިނަގިނައިން شكر قبولކުރައްވާ ރަސްކަލާނގެކަން ކަށަވަރެވެ.\n(35) އެކަލާނގެއީ، އެކަލާނގެ فضلވަންތަކަމުން، ތިމަންމެން قائمވެ ތިބުމުގެ ގޮވަތީގައި (އެބަހީ: ސުވަރުގޭގައި) ވަޒަންވެރިކުރެއްވި ރަސްކަލާނގެއެވެ. އެތާނގައި ވަރުބަލިވުމެއް ތިމަންމެންނަކަށް ނުލިބޭނެތެވެ. އަދި އެތާނގައި ފޫހިކަމެއްވެސް ތިމަންމެންނަކަށް ނުމެލިބޭނޭމެއެވެ.\n(36) އަދި كافرވިމީހުންނަށް ހުރީ ނަރަކައިގެ އަލިފާނެވެ. ފަހެ، އެއުރެން މަރުވުމަކަށް، އެއުރެންގެ މައްޗަށް ނިޔާއެއް ނުކުރައްވާނެތެވެ. އަދި ނަރަކައިގެ عذابން ބައެއް، އެއުރެންގެ ކިބަޔަކުން ލުޔެއްވެސް ނުމެކުރައްވާނޭމެއެވެ. كافرވާ ކޮންމެ މީހަކަށް ތިމަންރަސްކަލާނގެ عذابދެއްވަނީ އެފަދައިންނެވެ.\n(37) އެއުރެން އެ ނަރަކައިގައި ރޮއިހޭރި ދަންނަވާނެތެވެ. އަޅަމެންގެ ވެރިރަސްކަލާކޮ! އަޅަމެން ކުރަމުންގެންދިޔަ (ނުބައި) عمل ނޫން صالح عملކުރުމަށް އަޅަމެން ނެރުއްވައިފާނދޭވެ! ހަނދުމަކުރާނެ މީހަކު އެދުވަސްތަކުގައި ހަނދުމަކުރާހާ ދުވަހު، ތިމަންރަސްކަލާނގެ ތިޔަބައިމީހުންގެ عمر ނުދަންމަވަން ހެއްޔެވެ؟ އަދި إنذارކުރައްވާ ބޭކަލަކު ތިޔަބައިމީހުންގެ ގާތަށް ވަޑައިގަތެވެ. ފަހެ، ތިޔަބައިމީހުން (عذابގެ) ރަހަ ލިބިގަންނާށެވެ! ފަހެ، އަނިޔާވެރިންނަށް نصرދޭނެ އެއްވެސް މީހަކު ނުވެތެވެ.\n(38) ހަމަކަށަވަރުން، اللَّهއީ، އުޑުތަކާއި، ބިމުގެ غيب ދެނެވޮޑިގެންވާ ރަސްކަލާނގެއެވެ. ހަމަކަށަވަރުން، އެކަލާނގެއީ، ހިތްތަކުގައިވާހާ ކަމެއް މޮޅަށް ދެނެވޮޑިގެންވާ ރަސްކަލާނގެއެވެ.\n(39) ބިމުގައި خليفةއިންތަކެއް ކަމުގައި ތިޔަބައިމީހުން ލެއްވީ އެކަލާނގެއެވެ. ފަހެ، كافرވެއްޖެމީހާ (ދަންނާށެވެ!) ފަހެ، އެމީހާގެ كافرކަން އޮތީ ހަމަ އެމީހާގެ މައްޗަށެވެ. އަދި كافرންނަށް އެއުރެން كافرވުމުގެ ސަބަބުން، އެއުރެންގެ ވެރިރަސްކަލާނގެ حضرةގައި ކޯފާމެނުވީ އިތުރެއް ނުވާނެތެވެ. އަދި كافرވި މީހުންނަށް އެއުރެންގެ كافرކަމުގެ ސަބަބުން ގެއްލުމެއް މެނުވީ އިތުރެއް ނުވާނެތެވެ.\n(40) ކަލޭގެފާނު ވިދާޅުވާށެވެ! اللَّه ފިޔަވައި ތިޔަބައިމީހުން އަޅުކަންކޮށްއުޅޭ شريكންނާމެދު ނިކަން خبرދީ ބަލާށެވެ! އެތަކެތި ބިމުން ހެދީ ކޮންތަނެއްކަން ތިމަން ކަލޭގެފާނަށް ތިޔަބައިމީހުން ދައްކައިބަލާށެވެ! ނުވަތަ އުޑުތައް ހެއްދެވުމުގައި ބައިވެރިވުމެއް އެތަކެއްޗަށް ވަނީ ހެއްޔެވެ؟ ނުވަތަ އެއިން ކަމެއްގެ މައްޗަށް ހެތްކެއްގެ މަތީގައި އެއުރެން ވުމަށް ތިމަންރަސްކަލާނގެ އެއުރެންނަށް ފޮތެއް ދެއްވާފައިވަނީ ހެއްޔެވެ؟ އަދި ކިއެއްތަ! އަނިޔާވެރިން އެއްބަޔަކު އަނެއްބަޔަކަށް ހެއްލުންތެރިކަމަކަށް މެނުވީ وعدއެއް ނުކުރެތެވެ.\n(41) ހަމަކަށަވަރުން، اللَّه، އުޑުތަކާއި ބިން އެހުރިގޮތުން ނެއްޓިދިޔަ ނުދެއްވައި ހިފަހައްޓަވަތެވެ. އަދި ހަމަކަށަވަރުން، އެހުރިގޮތުން އެ ދެތަން ނެއްޓިއްޖެނަމަ، އެކަލާނގެ ފިޔަވައި އެތަންތަން ހިފަހައްޓާނެ އެއްވެސް މީހަކު ނުވެތެވެ. ހަމަކަށަވަރުން، އެކަލާނގެއީ، حليمވަންތަ ގިނަގިނައިން ފާފަފުއްސަވާ ރަސްކަލާނގެ ކަމުގައިވެއެވެ.\n(42) އެއުރެންގެ އެންމެގަދަ ހުވައިން اللَّهގަންދީ އެއުރެން ހުވާކޮށް ބުނޫއެވެ. ހަމަކަށަވަރުން، އެއުރެންގެ ގާތަށް ބިރުވެރިކަމުގެ خبرދެއްވާ ބޭކަލަކު ވަޑައިގެންފިނަމަ، އެހެން ކޮންމެ أمّةއަކަށްވުރެން ތެދުމަގު ލިބުން ބޮޑު ބަޔަކު ކަމުގައި އެއުރެން ވާނެކަން ކަށަވަރެވެ. ފަހެ، ބިރުވެރިކަމުގެ خبرދެއްވާ ބޭކަލަކު އެއުރެންގެ ގާތަށް ވަޑައިގެންނެވިހިނދު، އެއިން ނަފުރަތުވެ، ދުރުހެލިވުން މެނުވީ، އެއުރެންނަކަށް އިތުރެއް ނުވިއެވެ.\n(43) (އެއީ) ބިންމަތީގައި ބޮޑާވެގަތުމުގެ ގޮތުންނެވެ. އަދި ނުބައި މަކަރުވެރި ރޭވުމުގެ ގޮތުންނެވެ. އަދި ނުބައި މަކަރުވެރި ރޭވުން އޭގެ أهلވެރިންނަށް މެނުވީ ނުޖެހޭނެތެވެ. ފަހެ، އިސްވެދިޔަ މީހުންނާމެދު، اللَّه ކަންހިންގެވިގޮތަށް މެނުވީ އެއުރެން انتظارކުރޭހެއްޔެވެ؟ ފަހެ، اللَّه، ކަންހިންގަވާގޮތަށް ބަދަލެއް އަންނާތީ ކަލޭގެފާނަކަށް ފެނިވަޑައެއް ނުގަންނަވާނެތެވެ. އަދި اللَّه، ކަންހިންގަވާގޮތް އެހެން ފަރާތަކަށް އަނބުރައިލެވޭތީވެސް ކަލޭގެފާނަކަށް ފެނިވަޑައެއް ނުގަންނަވާނެތެވެ.\n(44) އެއުރެން ބިމުގައި ދަތުރު ފަތުރުކޮށް، އެއުރެންގެ ކުރިން އުޅުނު މީހުންގެ ނިމުންވީ ކޮންފަދައަކުންކަން، ފަހެ، އެއުރެން ނުބަލަނީ ހެއްޔެވެ؟ އަދި އެއުރެންނަށްވުރެ (އެބަހީ: مكةގެ أهلވެރިންނަށްވުރެން) ބާރުގަދަ ބަޔަކު ކަމުގައި އެއުރެންވޫއެވެ. އަދި އުޑުތަކުގައިވިޔަސް، ބިމުގައިވިޔަސް، اللَّه ނުކުޅައްދާނެ އެއްވެސް އެއްޗެއް ނުވެތެވެ. ހަމަކަށަވަރުން، އެކަލާނގެއީ، މޮޅަށް ދެނެވޮޑިގެންވާ، ކުޅަދުންވަންތަ ކަލާނގެ ކަމުގައިވެއެވެ.\n(45) މީސްތަކުން ހޯދައިގަތް ފާފަތަކުގެ ސަބަބުން، اللَّه، އެއުރެންނަށް (ވަގުތުން) عقوباتދެއްވާނަމަ، ހިނގާބިނގާއުޅޭ އެއްވެސް ދިރޭ އެއްޗެއް އެ ބިންމަތީގައި ދޫނުކުރެއްވީހެވެ. އެހެނެއްކަމަކު، ކަނޑައަޅުއްވާފައިވާ މުއްދަތަކަށް އެކަލާނގެ އެއުރެން ފަސްކުރައްވަތެވެ. ފަހެ، އެއުރެންގެ އަޖަލު އައުމުން، (އެއުރެންނަށް ޖަޒާ ދެއްވާނެތެވެ.) ފަހެ، ހަމަކަށަވަރުން، اللَّهއީ، އެކަލާނގެ އަޅުތަކުންނަށް މޮޅަށް ބައްލަވާވޮޑިގެންވާ ރަސްކަލާނގެ ކަމުގައިވެއެވެ.


ދުވަހަކުވެސް މަރުނުވާ ޖެލީފިޝްގެ ވައްތަރެއް – Haftha\nSat, 18 January, 2020, 2:45 pm\nދުވަހަކުވެސް މަރުނުވާ ޖެލީފިޝްގެ ވައްތަރެއް\nމަޝްހޫރު ނަމުންނަމަ އިމޯޓަލް ޖެލީފިޝް އަކީ ސައިންސްވެރިން ބުނާގޮތުގައި ދުވަހަކުވެސް މަރުނުވާ ދިރޭ އެއްޗެކެވެ. ޖެލީ ފިޝްގެ ބާވަތެއްކަމުގައިވާ މި ވައްތަރަކީ ސައިޒުން އެންމެ 4.5 މިލިމީޓަރަށް ބޮޑުވާ އެއްޗެކެވެ. މިއީ ސައިންސްވެރިންނަށް އެނގިފައިވާ ގޮތުގައި ދުނިޔޭގައި މަރުނުވެ ދެމިހުންނަ ހަމައެކަނި ދިރޭ އެއްޗެވެ. އުމުރުން ދުވަސްވުމުގެ ސަބަބުން މަރުވާ ނުވާ މި ޖެލީފިޝް މަރުވާ ހަމައެކަނި ގޮތްތަކަކީ އެހެން ދިރޭ އެއްޗެއް މި ޖެލީ ފިޝް ކެއުން ނުވަތަ މި ޖެލީ ފިޝްއަށް ކުރިމަތިވާ ބައްޔެއްގެ ސަބަބުންނެވެ.\nއުމުރުން ވަކި ވަރަކަށް ދުވަސްވުމުން މި ޖެލީ ފިޝް މަރުވުމުގެ ބަދަލުގައި އަލުން އަބުރާ އޭގެ ޅަ އުމުރަށް ބަދަލުވާކަމަށްވެސް ސައިންސްވެރިން ވަނީ ހާމަކޮށްފައެވެ. ސައިންސްވެރިން ބުނާގޮތުގައި މި އެއްޗިހި އުމުރުން ދުވަސްވުމުން އަބުރާ އޭގެ ޖުވެނައިލް ޕޮލިޕް ސްޓޭޓް ނުވަތަ ޅަ އުމުރުގައި ހުންނަ ސްޓޭޓަށް ބަދަލުވާއިރު މި ޖެލީފިޝްގެ ފައިތައް ހަށިގަނޑުގެ އެތެރެއަށް ދަމައިގަތުމަށްފަހު ހަށިގަނޑު ސައިޒުން ކުޑަކޮށްލާކަމަށް ސައިންސްވެރިން ވަނީ ބުނެފައެވެ.\nމި އެއްޗިހި ދެން ގެނބިގެން ދަނީ ފެންގަނޑުގެ އެންމެ އަޑިޔަށެވެ. އެއަށްފަހު އަނެއްކާވެސް އަލުން އުމުރުން ޅަ ޖެލީ ފިޝްއެއްގެ ގޮތުގައި މި އެއްޗިހި ފެންގަނޑުގެ ތެރެއަށް ދޫވެގެންދާކަމަށް ސައިންސްވެރިން ވަނީ ބުނެފައެވެ.\nމިގޮތަށް ސައިންސްވެރިން ބުނެފައިވަނީ މި ވައްތަރުގެ ޖެލީ ފިޝް ބޭނުންކޮށްގެން އެތަށް ސަތޭކަ ތަހުލީލުތަކެއް ކުރުމަށްފަހުއެވެ. އެހެންނަމަވެސް ސައިންސްވެރިންނަށް ލެބޯޓަރީއިން ބޭރުގައި އިމޯޓަލް ޖެލީ ފިޝްގެ ދިރިއުޅުމުގެ މި ޕްރޮސެސް ބަލާލެވޭ ގޮތް އަދި ވަނީ ނުވެފައެވެ.


ޕްލޭނިންގ އޮފިސަރ (އެމް.އެސް 1)\nމަޤާމް :ޕްލޭނިންގ އޮފިސަރ (އެމް.އެސް 1)\nތަރައްޤީގެ ޕްލޭންއަށް ރިޢާޔަތްކޮށް ކައުންސިލްގެ އަހަރީ މަސައްކަތު ތާވަލު ޑްރާފްޓްކޮށް ކައުންސިލަށް ހުށްއެޅުން އަދި ފާސްކުރެވޭ މަސައްކަތު ތާވަލު ކަމާއިގުޅުންހުރި ޔުނިޓްތަކަށް މަޢުލޫމާތު ހިއްސާކުރުމާއެކު ޤާނޫނުގައި ކަނޑައެޅުފައިވާ ތާރީޙަށް މަސައްކަތު ތާވަލު ފޮނުވުން.\nތަރައްޤީގެ ޕްލޭނަށް އަމަލީ ސިފަ އަންނަމުންދާގޮތުގެ ރިޕޯޓް ކޮންމެ ދެމަހުން އެންމަހު ތައްޔާރުކޮށް ޢާއްމުކުރުން.\nތަރައްޤީގެ ޕްލޭންގެ މުއްދަތު ދެބައިވުމުން އަދި ކައުންސިލުން ނިންމަވާ ގޮތެއްގެ މަތީން ޕްލޭން ރިވައިސް ކުރުމަށް ކުރަންޖެހޭ މަސައްކަތްތައް ކުރުމާއި އެކަމާއިބެހޭ މަޢުލޫމާތު ކަމާއި ގުޅުންހުރި ފަރާތްތަކާއި ހިއްސާކުރުމަށް ކުރަންޖެހޭ މަސައްކަތްތައް ކުރުން.\nތަރައްޤީގެ ޕްލޭންއަށް ރިޢާޔަތްކޮށް5އަހަރު ދުވަހުގެ ފައިނޭންޝަލް ޕްލޭން ތައްޔާރުކޮށް ޤާނޫނުގައި ބަޔާންކޮށްފައިވާ ތާރީޙަށް ހުށައެޅުމަށް ކުރަންޖެހޭ މަސައްކަތްތަށް ކުރުން.\nކައުންސިލުން ހިންގާ ޕްރޮގްރާމް ތަކުގެ ޕްލޭން އެކުލަވާލާ ރާވާ ނިންގުން.\nރަށުގެ ލޭންޑް ޔޫސްޑް ޕްލޭނާއި ގުޅޭ އެންމެހައި މަސައްކަތްތައް ކުރުން.\nކޮންމެ މަހަކު ކަނޑައެޅިފައިވާ ތާރީޚަށް އާބާދީ ރިޕޯޓް ތައްޔާރުކޮށް އަތޮޅު ކައުންސިލަށް ހުށަހެޅުން.\nކައުންސިލްގެ އަހަރީ ރިޕޯޓާއި6މަސްދުވަހުގެ ރިޕޯޓް ތައްޔާރުކުރުމަށް ބޭނުންވާ މަޢުލޫމާތު ފޯރުކޮށްދިނުމާއި ރިޕޯޓް ތައްޔާރުކުރުމަށް އެހީތެރިވެ ދިނުން.\nކައުންސިލްގެ ޕަރފޯމަންސް އިންޑެކްސް ތައްޔާރުކުރުމަށް ބޭނުންވާ މަޢުލޫމާތު ފޯރުކޮއްދިނުން.\n10. ބޯހިމެނުމާއި ގުޅޭގޮތުން ކުރަންޖެހޭ އެންމެހައި މަސައްކަތްތައް ކުރުން.\n12. އަލަށް އުފަންވާ ކުދިންނާއި މަރުވާ މީހުންގެ ރެކޯޑް ބެލެހެއްޓުމާއި، ރަށުގެ ތަފާސް ހިސާބުނަގައި ބެލެހެއްޓުމާއި، ރަށުގެ ރަޖިސްޓްރީގައި ރަށްވެހިވެފައި މީސްމީހުންނާއި، ރަށްވެހިނުވެ ދިރިއުޅުމުން ގެންދާ މީހުންނާއި، އަދި ރަށުގައި ދިރި އުޅޭ ބިދޭސީންގެ ދަފްތަރު ލިޔެ ބެލެހެއްޓުން.\n13. ކައުންސިލުން ކުރިއަށްގެންދާ ޚާއްޞަ މަސައްކަތްތަކުގައި ބައިވެރިވުމާއި ކައުންސިލްގެ މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން ކަންތައްތައް ކުރުން\nވަޒީފާއަށް އެދޭ ފޯމް ތިލަދުންމަތީ އުތުރުބުރީ ތުރާކުނު ކައުންސިލް އިދާރާއިން ލިބެން ހުންނާނެއެވެ. އަދި ސިވިލް ސަރވިސް ކޮމިޝަންގެ www.csc.gov.mv ވެބްސައިޓުން ޑައުންލޯޑްވެސް ކުރެވެނޭއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 28 ޖަނަވަރީ 2020 ވާ އަންގާރަ ދުވަހުގެ 13:30 ގެ ކުރިން، ތިލަދުންމަތީ އުތުރުބުރީ ތުރާކުނު ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އިންޓަރވިއުއާއި، ޕްރެކްޓިކަލްސްއާއި އިމްތިޙާނުކުރުން އޮންނާނީ 29 ޖަނަވަރީ 2020 އާއި 06 ފެބްރުއަރީ 2020 އާ ދެމެދު، ތިލަދުންމަތީ އުތުރުބުރީ ތުރާކުނު ކައުންސިލް އިދާރާގައެވެ. ވުމާއެކު، މިވަޒީފާއަށް ކުރިމަތިލާ ފަރާތްތަކުން އެތާރީޙްތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ. އިންޓަރވިއު ބާއްވާނެ ތަނާއި ތާރީޙް ބަދަލު އަތުވެއްޖެނަމަ އެކަން ހުރިހާ ފަރާތްތަކަށް އެންގޭނެއެވެ.


War balaafai Deepika bunee "death by chocolate" kamah | Mihaaru\nދީޕިކާ ރިތިކް ސިފަކުރީ ޑެޒަޓްއެއްގެ ގޮތުގައި\n"ވޯ" ބަލާފައި ދީޕިކާ ބުނީ "ޑެތު ބައި ޗޮކްލެޓް" ކަމަށް\n02 ޑިސެމްބަރ 2019 - 07:24\nރިތިކް ރޯޝަންގެ އެންމެ ފަހުން ރިލީޒްވި ފިލްމް "ވޯ" ބަލާފައި، "ޑެތު ބައި ޗޮކްލެޓް" އޭ ބުނެ ރިތިކަށް ތައުރީފްކޮށްފި އެވެ.\nޗޮކްލެޓުން އުފައްދާ މީރު ކާނާތައް މާކެޓްކުރުމުގައި ބޭނުންކުރާ މި އިބާރާތް ދީޕިކާ ބޭނުންކޮށްފައިވަނީ ފިލްމެއްގައި ރިތިކް އުޅޭ ނަމަ އެ ފިލްމެއް މީހުންނަށް ކަމުދާނެކަން ސިފަކޮށްދިނުމުގެ ގޮތުން ކަމަށް ބެލެވެ އެވެ. ދީޕިކާ "ވޯ" ސިފަކުރީ ދުނިޔެ އަށް މަޝްހޫރު ކޯނަ ހައުސްގެ ޑެތު ބައި ޗޮކްލެޓްގެ ގޮތުގަ އެވެ.\nރިތިކަކީ ބޮލީވުޑްގައި ރަސްކަން ކުރަމުންދާ އެންމެ ރީތި އެއް ބަތަލު ކަމުގައި ގިނަބަޔަކު އެއްބަސްވެ އެވެ.\nދީޕިކާގެ މިޓްވީޓް ވައިރަލް ވެފައި ވާއިރު ގިނަ ބަޔަކު ވަނީ ދީޕިކާގެ މި ވާހަކައާ އެއްބަސްވާ ކަމަށް ބުނެފަ އެވެ. އަދި ހަމަ މިއާއެކު މިދެތަރިންގެ ފޭނުން ވަނީ އެކުގައި ފިލްމެއްގައި މަސައްކަތް ކުރުމަށް ރިކުއެސްޓްތައް ފޮނުވަން ފަށައިފަ އެވެ.\nބޮލީވުޑް ރިޕޯޓްތައް ބުނާގޮތުން، 1982 ވަނަ އަހަރު އަމީތާބް ބައްޗަން ކުޅުނު ސައްތޭ ޕެ ސައްތާގެ ރިމޭކްގައި މިދެތަރިން ފުރަތަމަ ފަހަރަށް އެކުގައި ފެންނާނެ އެވެ.\nވޯ ގައި ރިތިކް ރޯޝަންއާއެކު ދެން ފެންނަނީ ޓައިގާ ޝްރޮފް އަދި ވާނީ ކަޕޫރެވެ. އަދިތުޔާ ޗޯޕްރާ ޕްރޮޑިއުސްކޮށް ސިދާތު އާނަންދު ޑައިރެކްޓްކޮށްފައިވާ މި ފިލްމަކީ އެކްޝަން ތުރިލާއެކެވެ.\n"War" hafthaa akun 200 crore hoadhaifi\nދީޕިކާ މިހާރު ތައްޔާރުވަމުން އަންނަނީ އަލަށް ރިލީޒްވާން އުޅޭ ފިލްމު ޗަޕާކް އަށެވެ. މި ފިލްމަކީ އެސިޑް އެޓޭކްގެ ޝިކާރައަކަށްވި ލަކްސްމީ އަގަރްވާލްގެ ދިރިއުޅުމުގެ މައްޗަށް ބިނާކޮށް އުފައްދާ ފިލްމެކެވެ. މެގްނާ ގުލްޒާރު ޑައިރެކްޓްކުރާ މިފިލްމުގައި ދީޕިކާއާއެކު ދެން ފެނިގެންދާނީ ވިކްރާންތު މާސޭ އެވެ. ޗަޕާކް ރިލީސް ކުރަން ހަމަޖެހިފައި ވަނީ އަންނަ އަހަރުގެ ޖެނުއަރީ 10 ގަ އެވެ.


Vaathugaluhutta Edhi Govanee '' Aharen Salaamai Koh Dhee!'' ވަގާތުގަލުހުއްޓާ އެދިގޮވަނީ “އަހަރެން ސަލާމާތްކޮށްދީ!” – Huvadhoo News Vaathugaluhutta Edhi Govanee '' Aharen Salaamai Koh Dhee!'' Huvadhoo News\nވަގާތުގަލުހުއްޓާ އެދިގޮވަނީ “އަހަރެން ސަލާމާތްކޮށްދީ!”\nގއ.ދެއްވަދޫއާއި ފަސް މޭލް ދުރުގައިވާ ވަގާތުގަލު ހުއްޓާއަކީ ގުދުރަތީ ވަރަށްބޮޑު މުއްސަނދިކަން ލިބިފައިވާ ރީތި ސާފު ދޮންވެލި ފިނޮޅެކެވެ. އެތަކެއްހާސް ދޫނި އެތަނަށް ބިސްއަޅައި އާލާވަމުންއައި ރީތި ފިނޮޅެކެވެ. ވަރަށްގިނަ އަދަދެއްގެ ކޯމަސްތަށްވެސް އާލާވަމުންއަންނަ ސަރަހައްދެކެވެ. މިތަނަކީ މޫދަށް އެރިލައި ދަތުރު ދާން ވަރަށްވެސް ހިތްގައިމު ތަނެކެވެ.\nނަމަވެސް ހިތާމައަކީ ވަގާތުގަލު ހުއްޓާ މިއަދު އެއްކޮށް ނެތިގެންގޮސްދާނެ ކަމުގެ ބިރެވެ. 26 މާރޗް 2018 ގައި މިހުއްޓާގެ ހާލަތު ދެނެގަތުމަށް އަހަރެން ދިޔައީމެވެ. ބެލިބެލުމުން މިތަނުން ވެލިނެގުމަށް ބޭނުންކުރާ ގޯނިތަކާއި ވެލިނެގުމަށް ބޭނުންކުރާ އުދަނލި ފެނުނެވެ.އަދި ފަޅުތެރެއިން ގިނަ އަދަދެއްގެ ވެލިބަސްތާތަށް ފެނުނެވެ. މިތަނުން ގިނައަދަދަކަށް ވެލިނެގުމުގެ ސަބަބުން މިފިނޮޅުވަނީ އެއްކޮށްހެން ގިރައިގެން ގޮސްފައެވެ.\nމިހާރު ފުޅާ މިނުގައި ދިހަ ފޫޓް، . ދިގުމިނުގައި ސާޅީސް ފޫޓްގެ މިފިނޮޅަކީ ކުރިން ވަށްކޮށް ދިގުކޮށް އޮއްނަ ބޮޑު ފިނޮޅެކެވެ. އަދި ގިނަ އަދަދެއްގެ ކިރު ދޫނި، ކުރަނގި، މާރަނގ، ވައްލަ، އައިންމަތީ ގާދޫނި އާލާވަމުންއައި ފިނޮޅެކެވެ. ނަމަވެސް މިހާރު މިތަނުން ކުރަނގި ނޫނީ އެހެން އެއްވެސް ވައްތަރެއްގެ ދޫންޏެއް ނުފެނެއެވެ. އައިންމަތީ މާދޫންޏާއި ، ބޮޑު މާދޫނި(މާކޮޅަލަ)،ކިރުދޫނި އެއީ އެއްގޮތަކަށްވެސް މިސަރަހައްދުން ނުފެއްނަ ދޫނިތަކެވެ. ކުރީގައި ދެއްވަދޫ ފަޅުތެރެއާއި ދެއްވަދޫ ކައިރީ ފަޅުރަށްތަކުގައި އެންމެ ގިނައިން އުޅޭ އެއްބާވަތުގެ ދޫންޏަކީ ބޮޑު މާދޫންޏާއި ކިރުދޫނިއެވެ.\nނަމަވެސް މިއީ އެއްގޮތަކަށްވެސް މިހާރު ނުފެންނަ ދޫނިތަކެވެ. ކޮންމެވެސް ވަރަކަށް މިޔަރަންދޫނި އުޅެއެވެ ގުދުރަތީގޮތުން އުފެދިފައިވާ މިފަދަ ފިނޮޅުތައް ހަލާކުވުމުން މިތަންތަން އަލުން އުފެދުމަށް އެތަކެއް އަހަރުތަކެއް ނަގާނެއެވެ. ގއ.ދެއްވަދޫ ކައިރީގައިވާ މިފިނޮޅު ނެތިދިޔުމަކީ ދެއްވަދޫގެ ރައްޔިތުންގެ މުސްތަޤުބަލަށްހުރި ވަރަށްވެސް ބޮޑު އަގުނުކުރެވޭވަރުގެ ގެއްލުމެކެވެ. ދެއްވަދޫ ކައިރީގައި ރިޒޯޓްތައް ގިނަވެފައި ލޯކަލް ޓޫރިޒަމް ވައިގެ ހިފަމުންދާ މިދަނޑިވަޅުގައި މިތަން ހިމާޔަށްކޮށް ބެލެހެއްޓުމަކީ ދެއްވަދޫ ރައްޔިތުންގެ ޒިންމާއެއެކެވެ ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާއި ބެހޭގޮތުން ހެދިފައިވާ ޤާނޫންގެ ދަށުން ތިމާވެއްޓަށް ގެއްލުންދޭ ފަރާތްތަކަށް ޖޫރިމަނާ ކަޑައެޅުމާއި ބަދަލު ހޯދުމުގެ ޤަވާއިދުގެ ދަށުން އަޅަންޖެހޭ އެންމެ ހަރުކަށި ފިޔަވަޅު މިތަނުން ވެލިނަގާ ފަރާތްތަކަށް އެޅުމަށް އީޕީއޭ އަށް ގޮވާލަމެވެ.\nދެއްވަދޫއަށް ދޮންވެލި ގެނެސްދޭ ފަރާތްތަކުން ދޮންވެލި ނަގަނީ ކޮންތާކުންތޯ ބަލައި މޮނިޓަރ ކުރުމަކީ ދެއްވަދޫ ކައުންސިލްގެ ޒިންމާއެއްކަމުގައި އަޅުގަނޑު ޤަބޫލްކުރަމެވެ. ވެލިނެގުމަށް ބޭނުންވާ ފަރާތްތަކުން ވެލިނަގަން ހުއްދަދޫކޮށްފައިވާ ތަންތަނުގެ މައުލޫމާތް ރަށްރަށުގެ ކައުންސިލް އިދާރާތަކުގައި ހުއްނާނެކަމަށް އީޕީއޭ އިން ބުނެއެވެ. ބަޔެއްގެ ހިތްހަމަޖެހުމަށް މިފަދަ ގުދުރަތީ ތަންތަން ހަލާކުކޮށްލާތަން ބަލަހައްޓައިގެން ނުތިބެ އަވަސް ފިޔަވަޅު އަޅަމާ ހިނގާށެވެ.


Covid case thakuge adhadhu anekkaa ves 1200 in machchah - AO News\nކޮވިޑް ކޭސްތަކުގެ އަދަދު އަނެއްކާވެސް 1200އިން މައްޗަށް!\nކޮވިޑް ޖެހޭ މީހުންގެ އަދަދު ދަށަށް ގޮސްފައި އޮންނަތާ 8 މަހަށް ފަހު އަނެއްކާވެސް ރާއްޖޭގައި ކޮވިޑަށް ޕޮޒިޓިވްވާ މީހުންގެ އަދަދު ގިނަވެ އެއަދަދު 1200 އިން މައްޗަށް އަރައިފިއެވެ.\nހެލްތު ޕްރޮޓެކްޝަން އެޖެންސީ، (އެޗް.ޕީ.އޭ)އިން އެންމެފަހުން ޢާއްމުކުރި ތަފާސް ހިސާބުތައް ދައްކާގޮތުން ވޭތުވެދިޔަ 24 ގަޑިއިރުތެރޭގައި 1209 މީހަކު ކޮވިޑަށް ޕޮޒިޓިވްވެފައިވެއެވެ. އެއީ މާލެ އިން ޕޮޒިޓިވް ވި 575 މީހުން ނާއި އަތޮޅުތެރޭގެ މީހުން ދިރިއުޅޭ ރަށްރަށުން ޕޮޒިޓިވްވި 408 މީހުންގެ އިތުރުން ރިސޯޓްތަކުން 155 މީހުންނާއި ސަފާރީތަކުން ހަތަރު މީހުން ނެވެ. މިއާއެކު ރާއްޖެއިން މި ބަލިޖެހުނު މީހުންގެ ޢަދަދު ވަނީ 103581 އަށް އަރާފައެވެ.\nއަލަށް ކޯވިޑް ޖެހުނު މީހުންނާއެކު ބަލީގައި ފަރުވާ ހޯދާ މީހުންގެ ޢަދަދުވެސް މިހާރު ވަނީ އިތުރުވާން ފަށާފައެވެ. އެކްޓިވް ކޭސްތައް 5،975 ގައި ހުރިއިރު އޭގެ ތެރެއިން ހޮސްޕިޓަލްގައި އެނދުމަތިކޮށްގެން 26 މީހަކަށް އަންނަނީ ފަރުވާ ދެމުންނެވެ. އަދި ރާއްޖެއިން ކޮވިޑް ޖެހިގެން މިހާތަނަށް 265 މީހުން ވަނީ މަރުވެފައެވެ.\nކޮވިޑުގެ ހާލަތު އަނެއްކާވެސް ދުވަހެއް ދުވަހަކަށް ގޯސްވަމުން އަންނަ މި ދުވަސްވަރުގައި ހުން އައިސް ބޭރަށް ހިންގުމުގެ ރޯގާއެއް ވެސް އަންނަނީ މާލެ ހިމެނޭ ގޮތުން ރާއްޖޭގެ އެކި ކަންކޮޅު ތަކުގައި ފެތުރެމުންނެވެ. މީގެ އިތުރުން ކޮވިޑްގެ އައު ވޭރިއަންޓެއް ކަމަށްވާ އޮމިކްރޯން ރާއްޖޭގައިވެސް ފެތުރެމުން އަންނާތީ ކޮވިޑުން ދިފާޢުވުމަށް އަޅާ ފިޔަވަޅުތަކަށް ސަމާލުވުމަކީ މުހިއްމުކަމެކެވެ. އެގޮތުން ބަލީގެ ޢަލާމާތްތައް ހުރި މީހެއްނަމަ ވީއެންމެ އަވަހަކަށް ޓެސްޓުކޮށް ނަތީޖާ ލިބެންދެން މީހުންގެ ތެރެއަށް ނިކުމެ ނޫޅުމަށް ކަމާބެހޭ ފަރާތްތަކުން އިލްތިމާސްކުރައްވައެވެ.


Green Streets coach kamun Suzain vakivejje | Mihaaru\nގްރީން ސްޓްރީޓްސްގެ މެޗެއްގެ ތެރެއިން ކޯޗު އަލީ ސުޒޭން: އޭނާ ވަނީ އެ ޓީމުގެ ކޯޗުކަމުން ވަކިވެފައި.-- ފޮޓޯ: ނިޝާން އަލީ/ މިހާރު\n06 ފެބުރުއަރީ 2020 - 21:079comments\nގްރީން ސްޓްރީޓްސް އިން މިރޭ މީޑިއާ އަށް އާންމުކުރި މެސެޖެއްގައި ބުނީ ސުޒޭންއާ އެކު ކުރެވުނު މަޝްވަރާތަކަށް ފަހު ދެ ފަރާތް އެއްބަސްވާގޮތުގެ މަތިން ކޮންޓްރެކްޓް އުވާލާފައިވާ ކަމަށެވެ.\n"ގްރީން ސްޓްރީޓްސްގެ ކޯޗުކަމުގައި މިދިޔަ ދެ އަހަރު ސުޒޭން ހޭދަކުރިއިރު އޭނާ ވަނީ ޕްރޮފެޝަނަލްކަމާއި މަސައްކަތްކުރުމުގެ ރަނގަޅު މާހައުލެއް ކްލަބްގެ ކުޅުންތެރިންގެ މެދުގައި ގާއިމްކޮށްފައި. ކްލަބް ކުރިއަށް ގެންދިއުމުގައި ސުޒޭން ކުރި މަސައްކަތް ފާހަގަކޮށް ޝުކުރުއަދާކުރަން،" ގްރީން ސްޓްރީޓްސްގެ މެސެޖުގައިވެ އެވެ.\nގްރީން ސްޓްރީޓްސްގެ މި ނިންމުން މި އައީ ސީޒަނުގައި ބާކީ ދެ މުބާރާތް އޮއްވަ އެވެ. އެއީ އެފްއޭ ކަޕާއި ޕްރެޒިޑެންޓްސް ކަޕް އެވެ.\nއެފްއޭއެމުން އަވަސް އިންތިހާބަކަށް ތައްޔާރުވަމުން އަންނައިރު ގްރީން ސްޓްރީޓްސް އިން ވަނީ އެފްއޭއެމްގެ އިންތިހާބުގައި މިހާރުގެ އެފްއޭއެމްގެ ރައީސް ބައްސާމް އަދީލް ޖަލީލް އިތުރު ދައުރަކަށް ހޮވަން އެ ކްލަބުގެ ތާއީދު އޮތްކަމަށް ހާމަކޮށްފަ އެވެ. ސުޒޭން ވަނީ ފަހަކަށް އައިސް އެފްއޭއެމަށް ފާޑުކިޔައިފަ އެވެ. ގްރީން ސްޓްރީޓްސް އިން ވަނީ މިއީ އެފްއޭއެމާ ގުޅުން ހުރި ނިންމުމެއް ނޫން ކަމަށް ބުނެފަ އެވެ.\nމި ސީޒަން ފެށިއިރު ވަރުގަދަ ސްކޮޑަކާ އެކު އޮތް ގްރީން ސްޓްރީޓްސް އަށް މާލީ މައްސަލަތައް ދިމާވެ ކުޅުންތެރިންނަށް މުސާރަ ނުދެވި ކްލަބްގެ ހާލަތު ވަރަށް ދަށް ދިޔަ އެވެ. އޭގެ ސަބަބުން މިދިޔަ މަހުގެ ޓްރާންސްފާ މާކެޓްގައި ގްރީން ސްޓްރީޓްސް އަށް ކުޅުނު މަޝްހޫރު ގިނަ ކުޅުންތެރިންނާއި ބިދޭސީ ކުޅުންތެރިން ކްލަބް ދޫކޮށްލި އެވެ. އެ އުނދަގޫ ހާލަތުގައި ވެސް ސުޒޭން ވަނީ ގްރީން ސްޓްރީޓްސްގައި މަޑުކޮށް އެ ޓީމަށް ލީގުގެ ގަދަ ހަތަރެއް ކަށަވަރުކޮށްދީފަ އެވެ.\nލީގުގެ މެޗަކަށް ފަހު އޮތް ނޫސްވެރިންގެ ބައްދަލުވުމެއްގައި ކޯޗު ސުޒޭން ވަނީ ގްރީން ސްޓްރީޓްސްގައި އޭނާގެ މުސްތަގުބަލާ ބެހޭގޮތުން ވާހަކަ ދައްކައިފަ އެވެ. އެ ފަހަރު ސުޒޭން ބުނީ އެ ކްލަބްގައި އޭނާ މަޑުކުރަނީ ފުޓްބޯޅައިގައި މި ވަގުތު ކުރިމަތިވެފައިވާ ދަތި ހާލަތެއްގައި ކަންތައްތައް ރަނގަޅުކުރަން މަސައްކަތްކުރަނީ ކްލަބްތަކުން ކަމަށާއި އެހެންވެ ކްލަބެއްގައި ހުރެގެން މި މަސައްކަތް ކުރެވޭތޯ ބެލުމުގެ ގަސްދުގައި ކަމަށެވެ.\nމިއީ 2017 ވަނަ އަހަރު ފުރަތަމަ ޑިވިޝަނުގައި ވާދަކުރަން ފެށި ގްރީން ސްޓްރީޓްސް އިން ސީޒަން މެދުތެރެއިން ކޯޗު ދޫކޮށްލި ދެ ވަނަ ފަހަރެވެ. އެ ގޮތުން އެ ޓީމުން ވަނީ 2017 ވަނަ އަހަރުގެ ސީޒަން މެދުތެރެއިން ސޮބާހު މުހައްމަދުގެ ކޮންޓްރެކްޓް ވެސް ނިމުމަކަށް ގެނެސްފަ އެވެ.\nރާއްޖޭގައި މި ވަގުތު ހުރި އެންމެ ކާމިޔާބު އެއް ކޯޗު ސުޒޭން ކޯޗިން ކެރިއަރު ފެށީ ދެހާހުގެ ކުރީކޮޅު ވިކްޓްރީންނެވެ. އޭނާ ވަނީ އެ ޓީމަށް ދިވެހި ލީގާއި ކަޕް ވިނާސް ކަޕް އަދި ގައުމީ ތަށި ކާމިޔާބުކޮށްދީފަ އެވެ. އޭގެ ފަހުން މާޒިޔާއާ ހަވާލުވެ އެ ޓީމަށް ލީގާއި އެފްއޭ ކަޕް އަދި ގައުމީ މުބާރާތް ކާމިޔާބުކޮށްދީފަ އެވެ.\nސުޒޭން ވަނީ 2017 ވަނަ އަހަރުގެ މާލޭ ލީގުގައި އަލުން ވިކްޓްރީ އަށް ކޯޗުކޮށްދީފަ އެވެ. އަދި ދިވެހި ޕްރިމިއާ ލީގުގައި އެ ފަހަރު ގދ. ތިނަދޫ ފުޓްބޯޅަ ޓީމުގެ ކޯޗަކަށް ހުރެ އެ ޓީމަށް ވެސް ލީގުގެ ގަދަ ހަތަރަކުން ފުރުސަތު ހޯދައިދީ އެ ޓީމު ގޮވައިގެން އެންމެ ފަހުން ބޭއްވި ޕްރެޒިޑެންޓްސް ކަޕްގައި ވާދަކުރި އެވެ.


REPORT | Siyaasee Verin Ufadhdhaa Nafurathu, Enburey Bolheh! - Vaguthu\nސިޔާސީ ވެރިން އުފައްދާ ނަފުރަތު، އެނބުރޭ ބޮޅެއް!\nރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދާ ދިމާއަށް "ލާދީނީ" ބަސްތައް އަމާޒު ކުރުމުން އެމްޑީޕީގެ އިސް ބޭފުޅުން ނުރުހެއެވެ. ނަޝީދަށް ކުރައްވާ ސީރިއަސް ތުހުމަތުތައް އެމަނިކުފާނު ދޮގު ކުރައްވާއިރު، އެފަދަ "ލޭބަލްތައް" އަޅުވައި ނަފުރަތު އުފައްދައިގެން ނުވާނެ ކަމުގައި ނަޝީދުއާއި އަރިސް ބޭފުޅުން އަބަދުވެސް ގެންދަވަނީ ވިދާޅުވަމުންނެވެ.\nރާއްޖޭގައި އިންޑިއާ ސިފައިން ގާއިމްވެ ތިބުމާއި، ނަޝީދުގެ އެންމެ އަރިސް ސިޔާސީ ބައިވެރިޔާ އަދި ރައީސް އިބްރާހީމް މުހައްމަދު ސޯލިހްގެ މި ސަރުކާރުން އިންޑިއާގެ އަސްކަރީ އެހީ ހޯދަން ގެންގުޅުއްވާ ސިޔާސަތުތަކާ ދެކޮޅަށް އިދިކޮޅު ޕީޕީއެމް ޕީއެންސީން "އިންޑިއާ އައުޓް" ނަމުގައި ހިންގާ ހަރަކާތް އެމްޑީޕީގެ ބޭފުޅުން ސިފަކުރައްވަނީ އެ ގޮތަށެވެ. ސިޔާސީ ބޭނުމަކަށް އިންޑިއާއާ މެދު ނަފުރަތު އުފައްދަނީ ކަމުގައެވެ.\nނަފުރަތު އުފެއްދުމުގެ މައުޟޫއަށް ޖެހިލާ އިރު، މާޒީގައި ކޮންމެ ފަޅިއަކުން ވެސް ތާއީދު ހޯދަން ކުރާ ދެ ކަމެއް އޮވެއެވެ. އެއް ކަމަކީ އެއް ބަޔެއްގެ މޮޅު ކަމުގެ ވާހަކަ ފެތުރުމެވެ. އަނެއް ކަމަކީ ވާދަވެރި ފަޅީގެ ގޯސް ވާހަކަތައް ފެތުރުމެވެ. އިންތިޚާބުތަކުން ބާރުތައް ހޯދެން އޮތް ނިޒާމެއް ރާއްޖޭގައި ވެސް އަމަލު ކުރަމުންދާ އިރު، ވާދަވެރި ސިޔާސީ ހަރަކާތް މިހާތަނަށް ހިންގާފައި އޮތީ މި ގޮތަކަށެވެ.\nކުރީގެ ރައީސް މައުމޫން އަބްދުލް ގައްޔޫމްގެ ވެރިކަމެވެ. މައުމޫންގެ އެންމެ ބޮޑު ވާދަވެރިއެއްގެ ގޮތުގައި އުފެދުނީ ނަޝީދެވެ. އޭރު އާންމުން ކިޔައި ގޮތުން ނަމަ، "އަންނި" އެވެ. ބައެއް ނޫސްތަކުގައި ލިޔުއްވައި އިރު އާއި ޕޯޑިއަމްތަކަށް އަރުއްވައި ވާހަކަ ދެއްކެވި އިރު މައުމޫނަށް އެކި ޒާތުގެ ލަގަބު ދެއްވާފައިވެއެވެ. "މުސްކުޅިބެ" އާއި "މުނާފިގު މީހެއް" ފަދަ ލަގަބުތަކުން މައުމޫނަށް ނިސްބަތްކޮށް ބޭނުންކޮށްފައިވެއެވެ. ނޫހެއްގައި ލިޔެވޭނެ ހަމަތަކަށް ނުފެތޭ ހުތުރު ބަސްތަކާއި ލަގަބުތައް ވެސް ހުއްޓެވެ.\nކުރީގެ ރައީސް މުހައްމަދު ނަޝީދާއި ކުރީގެ ރައީސް މައުމޫން އަބްދުލް ގައްޔޫމް - ފޮޓޯ: ރައީސް އޮފީސް\nފެބްރުއަރީ 7، 2012 ގައި ރައީސް ކަމުން ނަޝީދު އިސްތިއުފާ ދެއްވި ފަހުން ވެސް ހިނގައިދިޔައީ މިކަމެވެ. ރައީސްގެ މަގާމު ހުސްވުމުން ގާނޫނު އަސާސީގައި އޮންނަ ގޮތުން، ނައިބު ރައީސް އެ މަގާމާއި ހަވާލުވެވަޑައިގަތީއެވެ. ކުރީގެ ރައީސް މުހައްމަދު ވަހީދުގެ އެ ވެރިކަމުގައި އެމަނިކުފާނަށް ވެސް ޒާތްޒާތުގެ ލަގުބުތައް އެރުވީއެވެ. "ބަޣާވާތް" ކުރި ކަމުގެ ތުހުމަތުކޮށް "ބާޣީ" އެއްގެ ލަގަބު އެރުވިއެވެ. ވެރިކަން ޖަހައިގަތީ ކަމަށް ބުނެ "ކަޅު ކާޅު" ފަދަ ލަގަބުތަކުން ގޮވިއެވެ. "ކަޅު މީހެކޭ" ވެސް ގޮވައި ހެދިއެވެ.\nދެން އައީ ކުރީގެ ރައީސް އަބްދުﷲ ޔާމީންގެ ވެރިކަމެވެ. ރާއްޖޭގެ ހިނގިހާ މަރެއް އެމަނިކުފާނުގެ އިސްތަށިފުޅުގައި އަޅުވަން އުޅުނެވެ. މުޒާހަރާތަކުގައި ހިނގާއިދާ ކަންތަކަށް ފަހު ޔާމީނަށް "ގުންޑާ" އެކޭ ކިޔާފައި ވެސް ގޮވިއެވެ. ކޮންމެ ސަރުކާރެއްގައި ވެސް ޚިޔާނާތުގެ މައްސަލަތައް ފެންމަތިވިހެން އެ ސަރުކާރުގައި ވެސް އެފަދަ މައްސަލަތައް ފެންމަތިވިއެވެ. ފަހުގެ ތާރީޚެއްގައި ހިނގި އެންމެ ބޮޑު ޚިޔާނާތުގެ މައްސަލަ އޭރު ހިނގުމާއެކު ޔާމީނަށް "ވަގެއްގެ" ލަގަބު ވެސް ދިނެވެ. އިސްލާމް ދީނާ ދުރު ބޭފުޅެކޭ ކިޔާފައި އެމްޑީޕީގެ ޕޯޑިއަމްތަކުގައި ދެއްކި ވާހަކަތައް އެ ހުރީ ފެންނާށެވެ.\nރައީސް ނަޝީދު އާއި ރައީސް ޔާމީން\nއެމްޑީޕީއާއި ޕީޕީއެމް ނޫން ބައެއް ޕާޓީތަކަށް ބަލާއިރު ވެސް މަންޒަރު އެހެން ފެނެއެވެ. އަދާލަތު ޕާޓީން ފެނުނު މަންޒަރަކީ މަރުތަކުގެ ތުހުމަތު ވެސް އެކި ފަހަރު އެކި ގޮތަށް ދެކެވުނު މަންޒަރެވެ. ދީނީ އިލްމުވެރިޔާ ޑރ. އަފްރާޝީމް އަލީ އަވަހާރަކޮށްލި މައްސަލަ އެމްޑީޕީއާއި ގުޅުވައި އިމްރާން އަބްދުﷲ ދެއްކެވި ވާހަކަތައް ފެންނަން އެ ހުރީއެވެ. ހަމަ އެ މަރު، ރައީސް ޔާމީނާއި ގުޅުވައި ވެސް އިމްރާން ވާހަކަ ދައްކަވާފައި އެބަ ވެއެވެ. ފަހުން އެ ސުވާލުތައް އަމާޒުވުމުން ސީދާ ޖަވާބެއް ވެސް ނުދެވެއެވެ.\nހޯމް މިނިސްޓަރު އިމްރާން އަބްދުﷲ "ވަގުތު" އަށް ދެއްވި ޚާއްސަ ބަސްދީގަތުމުގެ ތެރެއިން - ވަގުތު އިމޭޖަސް: އިބްރާހީމް ޝާބިލް\nދިވެއްސަކާއި ދިމާއަށް "ލާދީނީ" ގޮވުމަކީ ޖިނާއީ ކުށެއްގެ ގޮތުގައި ހެދުމަށް ގާނޫނުލް އުގޫބާތަށް އިސްލާހު ގެނައުމުގެ ބިލު ހުށަހެޅުއްވި ދުވަސްވަރު ރައްޔިތުންގެ މަޖިލީހުގެ ތިނަދޫ ދެކުނު ދާއިރާގެ މެންބަރު އަބްދުﷲ ސަނީފް "ވަގުތު" އަށް ދެއްވި އިންޓަވިއުއެކެވެ. އޭނާ ވިދާޅުވެފައި ވަނީ މައުމޫންގެ ވެރިކަމުގައި އެމްޑީޕީގެ ބޭފުޅުން ވެސް އެމަނިކުފާނާއި މެދު ނަފުރަތުގެ ކިތަންމެ ބަހެއް އަމާޒު ކުރެއްވި ކަމުގައެވެ.\n"އެމްޑީޕީގެ އިސްލާހީ މަސައްކަތްތައް ފެށިގެން އައި އިރު އޭރުގެ ރައީސް މައުމޫންގެ ވެރިކަން ނިންމުމަށްޓަކައި އެމަނިކުފާނުގެ ވެރިކަމުގައި ހުރި އެތައް ގޯހެއްގެ ވާހަކަ އެމްޑީޕީން ފެތުރުމުން އެމަނިކުފާނާއި މެދު އާންމުންގެ ގިނަ ބަޔަކުގެ މެދުގައި ނަފުރަތު އުފެދުނު، އެމަނިކުފާނަށް ވެސް ލަގަބުތަކެއް ދެވުނު،" ސަނީފް ވިދާޅުވިއެވެ.\nއެމްޑީޕީއަށް އަމާޒުވާ ބައެއް ފާޑުކިއުންތައް ހުއްޓުވުމުގެ ބޭނުމުގައި އާއި، ނަޝީދުއާ ދިމާއަށް "ލާދީނީ" ގޮވުން ހުއްޓުވުމުގެ ބޭނުމުގައި ހުށަހެޅުނު އިސްލާހާ ގުޅޭ ގޮތުން ސަނީފް ވިދާޅުވީ، އެއްވެސް މުސްލިމަކީ ދީނުން ބޭރު މީހެއް ކަމުގައި ބުނުމަކީ އޭނާ ވެސް ރުހިވަޑައިގަންނަވާ ކަމެއް ނޫން ކަމަށެވެ. އެކަމަކު ފުރަތަމަ ބިލު އޮތީ ދީނީ ނަސޭހަތް ދިނުމާއި ވަކި ޚިޔާލެއް ފާޅު ކުރުން ވެސް ހުއްޓޭނެ ގޮތަކަށް ކަމުގައި ވިދާޅުވިއެވެ.\n"އެމްޑީޕީގެ ވިސްނުމެއް ނޫން އެއީ ބަސް ބުނުން ހުއްޓުވުން، އަނގަ މަތީ ޓޭޕް އެޅުމަކީ އެމްޑީޕީގެެ ވިސްނުމެއް ނޫން،" އެމްޑީޕީގެ ސިޔާސީ ހަރަކާތްތަކުގައި ވާދަވެރި ސިޔާސީ ލީޑަރުންނަށް ފާޑުކިޔައި ދައްކާފައި ހުރި ވާހަކަތައް އިޝާރާތް، ފޯނުން ދެއްވި އިންޓަވިއުގައި ސަނީފް ވިދާޅުވެފައިވެއެވެ.\nރައްޔިތުންގެ މަޖިލީހުގެ ތިނަދޫ ދެކުނު ދާއިރާގެ އެމްޑީޕީގެ މެންބަރު އަބްދުﷲ ސަނީފް - ފޮޓޯ: މަޖިލީސް\nކުރީގެ އިސްލާމިކް މިނިސްޓަރު އަދި ޕީޕީއެމްގެ ޚާއްސަ އެޑްވައިޒަރު ޑރ. މުހައްމަދު ޝަހީމް އަލީ ސައީދު ވެސް "ވަގުތު" އާ ވާހަކަ ދައްކަވަމުން މި ކަންބޮޑުވުންތައް ފާޅުކުރެއްވިއެވެ. އެކި ޕޯޑިއަމްތަކުގައި ވެސް އޭނާ ފާޅު ކުރައްވާފައިވާ ކަންބޮޑުވުމެކެވެ. ވަކި ސިޔާސީ ބަޔަކު ފާހަގަ ނުކުރައްވައި ވިދާޅުވަނީ ސިޔާސީ ބޭނުމަކަށް ޓަކައި، އަނެކާއަށް ދޮގު އިލްޒާމް އެޅުވުމައި ނުރަނގަޅު ލަގަބުތަކުން ގޮވައި ހެދުން ވަރަށް އާންމު ކަމަށެވެ.\n"އިސްލާމް ދީނުގައި ވަރަށް މަތީ އަގެއް ދެއްވާފައި އޮންނަ ކަމެއް އިންސާނާގެ އަބުރަކީ، އިންސާނެއްގެ ބޮލުގައި ދޮގު އިލްޒާާމްތައް އަޅުވައި އަބުރު ކަތިލެވިގެން ނުވާނެ، އަނެކާގެ ނުރަނގަޅު ލަގަބުތަކުން ގޮވުމާއި، ސިޔާސީ ބޭނުމަކަށް ޓަކައި އަނެކާގެ ޝަޚްސު ކަތިލުން ހުއްޓައިލަން އެބަ ޖެހޭ،" ޝަހީމް ވިދާޅުވިއެވެ.\nއެމްއާރުއެމްގެ ރައީސް އަދި ކުރީގެ ރައީސް މައުމޫން އަބްދުލް ގައްޔޫމްގެ ދަރިކަލުން އަހްމަދު ފާރިސް މައުމޫން "ވަގުތު" އަށް ދެއްވި އިންޓަވިއުއެއްގައި ވެސް މި ކަންބޮޑުވުން ފާޅު ކުރެއްވިއެވެ. އެއީ ސިޔާސީ މަސްރަހުގައި މި އޮތް ސިޔާސީ ސަގާފަތާ ގުޅިގެނެވެ. ވާދަވެރި ކޮންމެ ސިޔާސީ ޕާޓީއެއްގެ ބަޔަކާއި މެދު އަނެއް ޕާޓީން ދެކޭ ގޮތާއި، އެ ބަޔަކާއި މެދު ނަފުރަތު އުފައްދާފައި އޮތް އޮތުމަށެވެ.\n"ތިމަންނަގެ ޕާޓީ ނޫން އަނެއް ޕާޓީގައި ގައުމަށް ހެޔޮ އެދޭ ބަޔަކު ނެތް، ދީނަށް އިޚްތިރާމް ކުރާ ބަޔަކު ނެތް، މިއީ ދެން ކޮންމެ ޕާޓީއެއްގެ މެންބަރުން ވެސް ގަބޫލު ކުރަން ޖެހިފައި އޮތް ގޮތަކަށް މި ކަންތައް މި ހިނގަނީ، ވަރަށް ބޮޑު ގޯސް އޮއިވަރެއް އައިސް މި އޮތީ،" ފާރިސް ވިދާޅުވިއެވެ.\nފާރިސް މައުމޫން:- ވަގުތު އިމޭޖެސް: އަހްމަދް އަލީ\nގާނޫނުލް އުގޫބާތަށް އިސްލާހުތައް ގެނައުމުގެ ބަދަލުގައި ޝަހީމް ގަބޫލު ކުރައްވަނީ، ޚިޔާލު ފާޅުކުރުމުގެ އިންސާނީ ހައްގަކާއި، މީހުންގެ އަބުރާއި ޝަޚްސަކާއި ވެސް ގުޅުން ހުރި ކަމެއްގައި އޮންނަން ވާނީ ރަނގަޅަށް ދިރާސާކުރެވި، ތަފްސީލީ ގޮތެއްގައި ބަޔާން ކުރެވިފައިވާ ގާނޫނީ މާއްދާތަކާއި ނުކުތާތަކެއްގެ މައްޗަށް އެކުލެވޭ ނަފުރަތުގެ ބަސްތައް ހުއްޓުވުން ނުވަތަ "އެންޓި ހޭޓް ސްޕީޗް" ގެ ގާނޫނީ އޮނިގަނޑެކެވެ.\n"ރާއްޖޭގައި މި ކަމަށް ވަކިން ގާނޫނެއް އޮންނަން ޖެހޭ، ވަރަށް ތަފްސީލީ ގާނޫނެއް، ޓެރަރިޒަމް ހުއްޓުވަން ވެސް ގައުމުތަކުގައި ވަކި ގާނޫނެއް އޮންނަނީ، ހޭޓް ސްޕީޗް ހުއްޓުވަން ވެސް ވަކި ގާނޫނެއް އޮވޭ، މި ދެ މައުޟޫއު އެކު އެކީ ހިމެނޭޙެން ވެސް ހުރޭ، އެކަމަކު ގެންނަން ވާނީ ވެސް ވަރަށް ފުރިހަމަ ދިރާސާތަކެއްކޮށް އޭގައި އެއްވެސް ގޯހެއް ނުހިމެނޭނެ ގޮތަށް،" ޝަހީމް ވިދާޅުވިއެވެ.\nފާރިސް ވެސް ގަބޫލު ކުރައްވާ ގޮތުގައި އެ ކަންކަމަށް ރަނގަޅު ގާނޫނީ އޮނިގަނޑުތަކެއް އޮންނަން ޖެހެއެވެ. އޭނާގެ ވިސްނުން މި ވަގުތަށް ހުންނެވީ އެމްއާރުއެމްއިން ސިޔާސީ ފިކުރެއް އުފެދި، އެ ފަލްސަފާ ފެތުރުމެވެ. އެ ކަން ވެސް ކުރަން ބޭނުން ވަނީ ރަނގަޅު ރޭވުމެއްގެ ތެރެއިން "ހަމަޖެހިލައިގެން" ރައްޔިތުންނަށް އެ ވިސްނައިދީގެނެވެ. ފާރިސް ވިދާޅުވާ ގޮތުން، މިހާރު ރާއްޖޭގައި ސިޔާސީ ފިކުރެއް ވަކި ނެތެވެ.\n"އަޅުގަނޑުމެންގެ މަސައްކަތަކީ ރައްޔިތުންނަށް މިވާ ކަންކަން ވިސްނައިދިނުން، އަޅުގަނޑުމެން ރަށްރަށަށް ދަތުރުކޮށްގެން ރައްޔިތުންގެ ކައިރިއަށް ގޮސްގެން ރައްޔިތުންނަށް ވިސްނައިދޭނަން، އެހެންވިޔަސް މިއީ ވަގުތު ނަގާނެ ކަމެއް، އަޅުގަނޑުމެން މި ތިބީ އެ ދިގު މުއްދަތު ނަގައިގެން ވެސް މި ކަން ކުރަން،" ފާރިސް ވިދާޅުވިއެވެ.\nނަފުރަތު އުފެއްދުމުގެ މައުޟޫއުގައި މި ފެންނަނީ "އެނބުރޭ ބޮޅެ"ކެވެ. އެ ބޮޅު ވަށައިގެން އެންމެން އެނބުރެނީއެވެ. އެނގިގެން ވިޔަސް، ނޭނގިގެން ވިޔަސް، ވާދަވެރިންގެ މެދުގައި ނަފުރަތު އުފައްދަން އެބަ މަސައްކަތް ކުރެވެއެވެ. ސިޔާސީ މަސްރަހު "ޅަފަތުގައި" އޮވެ ދިގުލައިގެން ގޮސްގެން ނުވާނެއެވެ. "ހަރުފަތަކަށް" އަރައި، ރަނގަޅު ރީތި އަޚްލާގެއް ދައްކަން އެބަ ޖެހެއެވެ. އަނެއް ނަޒަރިއްޔާތުގެ ބަޔަކަށް "އިޚްތިރާމް ކުރުން" ވެސް ނެތިގެން، ސިޔާސީ މަސައްކަތް ވަރަށް ބޮޑަށް "ކިލަނބުވެއްޖެ" އެވެ.\nޖެނުއަރީ 4, 2022 11:13\nތިޔަ ކިލަނބެއް ވެގެން މިއުޅެނީ ހުރިހައި ޕާޓީތަކާއި ހެދި. އެހެންވީމާ ކިލަނބުކަން ފިލާނީ ޕާޓީތަކާއި ބެހޭ ޤާނޫނު އުވާލައި ހުރިހައި ޕާޓީތަކެއްވެސް އުވާލައިގެން. އޭރުން ތިޔަ ކިލަނބުކަން ފިލައި ޠާހިރުވާނެ.\nޖެނުއަރީ 4, 2022 14:00\nދެން މިހާރު ޕާޓީތައް އުވާލިއަސް އެ ކިލަނބުކަމެއް ނުފިލާނެ\nޕާޓީތައް އުވާލިކަމުގައި ވީނަމަވެސް މީހުންގެ ފިކުރެއް ދެނެއް ބަދަލެއް ނުވާނެ އެމީހަކު ތާއިދުކުރާ ލީޑަރަކީ އެންމެ ރަނގަޅު ގާބިލް ލީޑަރުގެ ގޮތުގައި ކޮންމެ މީހެއްވެސް ޤަބުލުކުރާނެ އެހެންނޫނީ އެމީހަކަށް މަންފާތަކެއް ލިބޭނީ މިވެނި ލީޑަރަކު ވެރިކަމަށް އައީމާކަމުގައި ދެކެގެންވެސް ބައެއްމިހުން މަސައްކަތްކުރާނެ އެލީޑަރަކީ ދީނާއި ޤައުމަށް ވަފާތެރިއެއްތޯއެއް ނުބަލާނެ މިއީ މިހާރު ކަން އޮތްގޮތް އަދި ކަން ވެގެންދާގޮތް\nއެހެންވީމާ، ކޮން ބާފުޅަކުވެސް ހަމަޖެހިލައިގެން ރަނގަޅު ވިސްނުމަކުން ވިސްނުން ވަރަށް މުހިންމުވާނެ\nޖެނުއަރީ 4, 2022 11:15\nއަމިއްލަޔަށް ފޭއްސި އިލޮށި އަމިއްލަ ލޮލަށް....ނަފުރަތު އުފެއްދުމުގެ ރިކޯޑު އޮތީ ދިވެހިންގެ އަތުގަ..ދިވެހިން އުޅެނީ މުޅި ދުނިޔޭން އެއްވަނައިގަ.....ލިއުން ވަރަށް ފުރިހަމަ..\nޖެނުއަރީ 4, 2022 11:19\nއިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް އިންޑިއާ އައުޓް ކެނެރީގެ ނަޝީދު އައުޓް\nޖެނުއަރީ 4, 2022 11:21\nތިކަމަށް (މީހުންގެ އަބުރުކަތިލުން ހުއްޓުވުމަށް) ވަރަށް ފުރިހަމަ ހައްލެއް ބުނެދީފާނަން. އެމީހަކު ދައްކާ ވާހަކައަކަށް އެމީހަކު ޝަރީއަތުގައި އަވަހަށް ޖަވާބުދާރީ ކުރުވުން. ދޮގުވާހަކަ ދައްކާ، މީހުންގެ އަބުރު ކަތިލާމީހުން ބޮޑު އަދަދަކުން ޖޫރިމަނާކޮށް ގިނަވެގެން ތިން މަސްދުވަހަށް ޖަލަށް ހުކުމް ކުރުން. ވަކި ފަންތިއެއްގެ މީހަކަށް ވީމާ ތަފާތުކުރުން ނުގެންގުޅުން. މީހުންގެ އަބުރުކަތިލާފައި އުޒުރަކަށް ސިޔާސީ ގަބޫލު ނުކުރުން. މަޖިލިސް މެމްބަރުންނާއި މަޖިލިސްކުރާގެއާއި އެތާނގެ ތަޅުންވެސް އިސްތިސްނާ ނުކުރުން. މިހިރަ މިހިރަ ކަންކަން މިމަގުން ކުރިއަށް ގެންދިޔައިމަ އަނިޔާލިބިފައިވާ ފަރާތްތަކަށް އިންސާފު ލިބި ދޮގުވާހަކަ ދެއްކުން މިގައުމުގައި ބޮޑުތަނުން މަދުވާނެ.\nޖެނުއަރީ 4, 2022 11:24\nމިގައުމުގައި ހޭޖެހޭ ސިޔާސީ މީހަކަށް ހުރީ އުމަރު ނަސީރު. ދެން މިއުޅެނީ ކޮންމެ ގޮތެއް ހަދާފައިވެސް ވެރިކަން ނުލިބިގެން އުޅޭބައެއް. އެވަރިހަމަ އަނެކާގެ އަބުރު ކަތިލައިގެން ވިޔަސް.\nޖެނުއަރީ 4, 2022 12:09\nކިތަންމެ ވާހަކައެއް ދެއްކިޔަސް ކިތަންމެ ޤާނޫނެއް ހެދިޔަސް، ކެނެރީގޭ ނަޝީދަކީ ލާދީނީ މީހެއްކަން ދިވެހިންގެ ހިތްތަކުން ފޮހެވިގެނެއް ނުދާނެއެވެ. އޭނާއަކީ ލާދީނީ މީހެއްކަން ކަށަވަރުކޮށްދެނީ ހަމަ އޭނާއެވެ. މިކަމުގައި މީހަކަށް އަދަބެއް ދޭނަމަ ފުރަތަމަ އަދަބު ދޭންޖެހެނީ ވެސް ހަމަ އޭނާއަށެވެ. ލާދީނީ ނަޝީދަށެވެ.\nޖެނުއަރީ 4, 2022 12:30\nއެންމެ ނުބައި ޝައިތާނީ ވިސްނުން ހުރެ ނަފްރަތު އުފައްދަނީ އެމްޑީޕީ\nވަރަށް ފުރިހަމަ ރިޕޯރޓެއް\nޖެނުއަރީ 4, 2022 12:48\nމުޙައްމަދު އުސާމަށް ޝުކުރިއްޔާއެވެ! ކުރުކޮށް ފޮނިކޮށް ތިގެނެސްދިނީ ސިޔާސީ ވެރިން ނަފްރަތު އުފައްދާ ގޮތެވެ.\nޖެނުއަރީ 4, 2022 13:06\nރައީސް ޔާމީން ނޫން އެހެން ބޭފުޅަކު ވެރިކަމައް ކޫފޫ ހަމަނުވޭ.. ނޯ ލީޑަޝިޕް ކުއަލިޓީ...ނޯ ވިޝަން...\nޖެނުއަރީ 4, 2022 13:10\nޖެނުއަރީ 4, 2022 15:02\nއިންޑިޔާއައުޓް އިންޑިއާއައުޓް އިންޑިއާ އައުޓް އިންޑިއާއައުޓް\nޖެނުއަރީ 5, 2022 00:33\nނަޝީދަކީ އެމްޑީޕީ. އެމްޑީޕީ އަކީ ލާދީނީ. އެކަމަކު ރައީސް އިބޫ އަކީ އެމްޑީޕީއެއްނޫން. ރައީސް އިބޫ އަކީ ހުރިހާ ޕީޕީއެމް ނޫން ހުރިހާ ޕާޓީއެއް.\nޖެނުއަރީ 5, 2022 15:48\nޢަންނި މައުމޫނަށް “ގޮޅާބޯ” ނުކިޔާތޯ!\nޢަންނި ދީނަށް ފުރައްސާރަ ކުރިކަންކަން މިލިޔުމުގެ މުޞައްނިިފު ނުލިޔުއްވީ ކީއްވެތޯ! ޢެކަން ކިރިކަމަށް\nޢިތުބާރު ހުރި ފަރާތަކުން ބުނާއިރު އަދި ކުރީގެ މިލިނޫހުގެ\nޅިޔުންތަކުން ފެންނަން ހުރިއިރު އެވާހަކަ ނުބުނެބުނީ ކީއްވެތޯ! މިކަންކަން ފުރައްސާރައަކަށް ނަފްރަތަކަށް


India in covid jehunu meehunge adhadhu9million ah vure machchah - vNews.mv\nއިންޑިއާއިން ކޮވިޑްބަލި ޖެހުނު މީހުންގެ އަދަދު9މިލިއަނަށްވުރެ މައްޗަށް އަރައިފި\nސައިފް އަޒްހަރު 20 November 2020, 20:34\nއިންޑިއާއިން ކޮވިޑްބަލި ޖެހުނު މީހުންގެ އަދަދު މިއަދު9މިލިއަނަށްވުރެ މައްޗަށް އަރައިފިއެވެ.\nކޮވިޑްބަލީގެ ހާލަތު ދުނިޔޭގައި ދެވަނައަށް އެންމެ ގޯސްވެފައިވަނީ ވެސް އިންޑިއާއެވެ.\nބަލިޖެހުނު ކަމަށް މިހާތަނަށް ރެކޯޑު ކުރެވުނު މީހުންގެ އަދަދު9މިލިއަނަށްވުރެ މައްޗަށް ގޮސްފައިވާއިރު، ބަލީގައި މަރުވި މީހުންގެ އަދަދުވަނީ 132،000 އަށްވުރެ މައްޗަށް ގޮސްފައެވެ.\nއިންޑިއާއިން ދުވާލެއްގެ މައްޗަށް ބަލިޖެހޭ ކަމަށް ރެކޯޑު ކުރެވުނު އަދަދު ވޭތުވެދިޔަ މަސްދުވަހު ކޮންމެވެސް ވަރަކަށް ދަށްވެފައި ވީނަމަވެސް، މިހާރުވެސް ކޮންމެ ދުވަހަކު އެވްރެޖް ގޮތެއްގައި ގާތްގަނޑަކަށް 45،000 މީހުން ޕޮޒިޓިވް ވަމުންދާކަން ތަފާސްހިސާބުތަކުން ދައްކައެވެ.\nވައިގެ ނުސާފުކަން އިއްތިހާއަށް މައްޗަށްގޮސް، ކޮވިޑްބަލިޖެހޭ މީހުންގެ އަދަދު އިންޑިއާގެ ވެރިރަށް ނިއުދިއްލީގައި ވަރަށް ބޮޑަށް އިތުރުވަމުންދެއެވެ. ބަލިޖެހޭ މީހުންގެ އަދަދު އިތުރުވެ، ނިއުދިއްލީގެ ހޮސްޕިޓަލްތަކަށްވެސް ވަނީ ބަލިމީހުންނަށް ފަރުވާ ދިނުމުގައި ބާރުބޮޑުވެފައެވެ.\nކޮވިޑްބަލި ފެތުރޭން ފެށުމުން އިންޑިއާއިން މުޅި ގައުމު ލޮކްޑައުންކުރީ މާޗްމަހުގެ ތެރޭގައެވެ.\nނަމަވެސް، އިގްތިސާދީ މަސައްކަތްތައް ހުއްޓި، އެތައްމިލިއަން މީހުންގެ ވަޒީފާ ގެއްލުމާ ގުޅިގެން ލޮކްޑައުންގެ ހާލަތަށް ފިޔަވަހިތަކަށް ބަހާލައިގެންވަނީ ލުއިދީފައެވެ.\nއިންޑިއާގައި ބަލީގެ ހާލަތު ބޮޑަށް ގޯސްވެގެންދިޔައީ، ފިޔަވަޅުތަކަށް ލުއިދިނުމާއި، މާސްކްއެޅުމަށް މީހުން ސަމާލުކަން ނުދިނުމާއި އަދި ގައިދުރުކަން ނުބެހެއްޓުމުގެ ސަބަބުން ކަމަށް ތަޖުރިބާކާރުން ވިދާޅުވެއެވެ.\nބަލީގެ ހާލަތު ވަރަށް ބޮޑަށް ގޯސްވެ، މަރުވާ މީހުންގެ އަދަދު އިތުރުވާން ފެށުމާ ގުޅިގެން އިންޑިއާގެ ބައެއް ހިސާބުތަކުގައި މިހާރުވަނީ އަލުން ފިޔަވަޅުތައް އަޅަންފަށާފައެވެ. އެގޮތުން، ބައެއް ސިޓީތަކުން މާސްކް އަޅަން މަޖުބޫރުކުރުމާއި، ހަފްތާ ބަންދުގައި ރޭގަނޑަށް ކާފިއު ހިންގުން ފަދަ ފިޔަވަޅުތައް އަޅަން ފަށާފައި ވެއެވެ.


vnews - Najib Razak ge corruption ge sharee'ai fashan thaaval koffi\nނަޖީބު ރައްޒާގުގެ މައްޗަށް ކޮރަޕްޝަންގެ ޝަރީއަތް ހިންގަން ތާވަލްކޮށްފި\nއިތުރު ދައުވާއެއް އުފުލުމަށް، މެލޭޝިޔާގެ ކުރީގެ ބޮޑުވަޒީރު ނަޖީބު ރައްޒާގު ކުއާލަ ލަމްޕޫރުގެ ކޯޓަކަށް މިއަދު ހާޟިރުވެވަޑައި ގަންނަވަނީ - ފޮޓޯ: އޭ.އެފް.ޕީ\nމެލޭޝިޔާގެ ތަރައްގީގެ މުސްތަގިއްލު ފަންޑުން އެތައް ބިލިއަން ޑޮލަރު ލޫޓުވާލި މައްސަލާގައި، މެލޭޝިޔާގެ ކުރީގެ ބޮޑުވަޒީރު ނަޖީބު ރައްޒާގުގެ މައްޗަށް އަންނަ އަހަރުގެ ފެބްރުއަރީމަހު ޝަރީއަތް ފެށުމަށް ތާވަލް ކޮށްފިއެވެ.\nމިކަން ހާމަކޮށްފައިވަނީ ކޯޓުންނެވެ. މެލޭޝިޔާ ހައިކޯޓުގެ ފަނޑިޔާރު މުހަންމަދު ނަޒްލާން ޣަޒަލީ ވިދާޅުވީ، ނަޖީބުގެ މައްޗަށް އުފުލިފައިވާ ދައުވާތަކުގެ ޝަރީއަތް އޮންނާނީ ފެބްރުއަރީ 12-28 އަށް އަދި މާޗް 4-29 އަށް ކަމަށެވެ.\nނަޖީބު ރައްޒާގުގެ މައްޗަށް އުފުލިފައިވާ ދައުވާތައް ސާބިތުވެއްޖެނަމަ ވަރަށް ދިގު މުއްދަތަކަށް އޭނާ ޖަލަށް ލެވޭނެއެވެ.\nޝަރީއަތް ފެށުމަށް ތައްޔާރުވިއިރު، އުމުރުފުޅުން 65 އަހަރުގެ ކުރީގެ ބޮޑުވަޒީރު ނަޖީބު ރައްޒާގުއާ ދެކޮޅަށް މިހާތަނަށް ހަތް ދައުވާއެއް އުފުލިފައި ވެއެވެ. އޭގެތެރޭގައި މަގާމުގެ ނާޖާއިޒް ނުފޫޒުގެ ބޭނުންކުރެއްވުމާއި، މަނީ ލޯންޑަރިންގްފަދަ ދައުވާއެއް ހިމެނެއެވެ. މިހުރިހާކަމެއް ގުޅިފައިވަނީ 1އެމްޑީބީގައި ހިންގާފައިވާ ކޮރަޕްޝަންގެ ބޮޑެތި މައްސަލަތަކާއެވެ.\n1އެމްޑީބީ ފަންޑުގެ ޔުނިޓަކުން 10.3 މިލިއަން އެމެރިކާ ޑޮލަރު އަމިއްލަފުޅު ބޭންކް އެކައުންޓަށް ޖަމާކުރެއްވިކަމުގެ ދައުވާ ނަޖީބުގެ މައްޗަށް އުފުލާފައިވަނީ މިދިޔަ ބުދަދުވަހުއެވެ.\nނަޖީބު ގެންދަވަނީ އޭނާއާ ދެކޮޅަށް އުފުލެމުންދާ ދައުވާތަކަށް އިންކާރު ކުރައްވަމުންނެވެ.\nކޮރަޕްޝަންގެ މައްސަލަތަކުގެ ޝަރީއަތަށް ނަޖީބު ހައްޔަރު ކުރިނަމަވެސް، އޭނާ މިހާރު ހުންނެވީ ކޯޓްގައި ފައިސާ ބަހައްޓައިގެން ވަގުތީގޮތުން މިނިވަން ވެފައެވެ.\nދާދިފަހުން މެލޭޝިޔާގައި ބޭއްވި ރިޔާސީ އިންތިޚާބުން ނަޖީބު ރައްޒާގު ބަލިވެވަޑައިގެންނެވީވެސް، ކޮރަޕްޝަންގެ ވަބާގެ ސަބަބުންނެވެ.\nނަޖީބަށްފަހު ވެރިކަމަށް ވަޑައިގެންނެވި، އުމުރުފުޅުން 93 އަހަރުގެ މަހާތީރު މުހަންމަދުގެ ސަރުކާރުން ވަރަށް އިސްކަމެއް ދީގެން ފަންޑު ލޫޓުވާލި މައްސަލައިގެ ތަހްގީގު ކުރިއަށް އެބަގެންދެއެވެ.


ކޯވިޑް19 އަށް ޝައްކު ކުރެވޭ މީހެއްގެ2ވަނަ ސާމްޕަލެއް ވެސް މާލެ ފޮނުވައި ނަތީޖާ ނެގެޓިވް – ފވމ ހޮސްޕިޓަލް – Mikal News\nކޯވިޑް-19 އަށް ޝައްކު ކުރެވޭ މީހެއްގެ2ވަނަ ސާމްޕަލެއް ވެސް މާލެ ފޮނުވައި ނަތީޖާ ނެގެޓިވްވި -މާރިޗް 2020\nކޯވިޑް-19 އަށް ޝައްކު ކުރެވޭ މީހެއްގެ ސާމްޕަލް ނަގައި ލެބޯޓްރީ ތަހުލީލަށް މާލެ ފޮނުވުމުގެ2ވަނަ އޮޕަރޭޝަނެއް ވެސް ފުވައްމުލަކު ހޮސްޕިޓަލުގެ އިމަޖެންސީ ރެސްޕޮންޑް ޓީމުން މިހާރު ނިންމާފައި ވާހަކަމަށް ހާމަކުރައްވައެވެ. ކޯވިޑް19ށް ޝައްކު ކުރެވޭ ފަރާތުގެ ސާމްޕަލް2ފަހަރަށް ނަގައިގެން ވެސް ނަތީޖާ ލިބުނީ ނެގެޓިވްކޮށް ކަމަށް ފުވައްމުލަކު ހޮސްޕިޓަލުން ހާމަކޮށްފައި ވެއެވެ.\nބަލީގެ ޓެސްޓު ހެދުމަށް ސާމްޕަލް ނެގުމުގެ ހުރިހާ ކަމެއްވެސް ކުރިޔަށް ގެންގޮސްފައިވަނީ ހެލްތް ޕްރޮޓެކްޝަން އޭޖެންސީއިން އަންގާ ގޮތެއްގެ މަތީން އެކަން ކުރަން އޮންނަ ގައިޑްލައިނާ އެއްގޮތަށް ރައްކާތެރިކަމުގެ ފިޔަވަޅުތައް އަޅައިގެން ކަމަށް ފުވައްމުލަކު ހޮސްޕިޓަލުން ހާމަކުރައްވައެވެ.\nފުވައްމުލަކު ހޮސްޕިޓަލުން2ވަނަ މާލެ ފޮނުވީ ބައްޔަށް ޝައްކުކުރެވޭ ކޮން ސާމްޕަލެއްކަން ސާފުކޮށް ބުނެފައެއް ނުވެއެވެ. އެއީ މީގެ ކުރިން އައިލެންޑް ސަފާރީ 1 އިން ކޯވިޑަށް ޝައްކުވި މީހުންގެެ ތެރެއިން ނެގި ސާމްޕަލެއްކަން ނުވަތަ އެހެން ސާމްޕަލެއްކަން ހާމަކޮށްފައެއް ނުވެއެވެ. ނުވަތަ އެއީ އެސަފާރީގެ މީހުންނާއި ފުވައްމުލަކުން ކޮންޓެކްޓްވި މީހެއްގެ ސާމްޕަލް ތޯ ނުވަތަ އެ ސަފާރީގައި ތިބި އެހެން މީހެއްގެ ސާމްޕަލްތޯ ވެސް އެނގޭކަށް ނެތެވެ.\nފުވައްމުލަކު ބޭރުގައި އައިލެންޑް ސަފާރީ 1 އޮތްވައި ކޯވިޑް19 އަށް ޝައްކުކުރެވޭ ދެ މީހެއްގެ ސާމްޕަލް ނަގައި މާލެ ފޮނުވާފައި ވަނީ ވެސް ފުވައްމުލަކު ހޮސްޕިޓަލުންނެވެ. އަދި އެ ދެ މީހުންގެ ބައްޔަށް ޕޮޒިޓިވް ވިކަންް އާއްމުކޮށް ވަނީ އިއުލާން ވެސް ކޮށްފައެވެ. އެއިގެ ފަހުން އެސަފާރީ މާލެ ސަރަހައްދަށް ގެންގޮސް ސަފާރީގެ 16 ފަޅުވެރިންނާއި 16 ފަތުރުވެރިން ކަރަންޓީން ވެސް ކުރެވުނެވެ. ކަރަންޓީނު މުއްދަތު ހަމަކޮށް ފުރި އިޓަލީގެ ދެފަތުރުވެރިއަކު ބައްޔަށް ޕޮޒިޓިވްވިކަން އެނގިފައިވަނީ އެމީހުން ފްލައިޓްގަިއ ރަޝިއާއަށް ދަތުރުކުރުމުން ދަނިކޮށްވެ.\nކޮވިޑް-19 އާއި ގުޅިގެން ކަރަންޓީނު ކުރެވޭ ތަންތަނާއި ރިސޯޓްތަކުގައި މަސައްކަތް ކުރައްވާ މުވައްޒަފުން، އެ ބޭފުޅުންގެ ވަޒީފާ އަދާ ކުރައްވާ ރަށެއްގައި / ރިސޯޓްގައި ތިއްބެވުމަށް އެޗްޕީއޭ އިން ތަކުރާރުކޮށް އިލްތިމާސް ކުރައްވައެވެ. އާއިލާގެ އެހެން މެމްބަރުންގެ ސަލާމަތަށްޓަކައި ފަރުދީ ޒިންމާ އިސް ކުރައްވުމަށް ފުވައްމުލަކު ހޮސްޕިޓަލު އެދިފައި ވެއެވެ.


Palestine aa Israel aa dhemedhu hamalaa badhalu kurun hutta laifi\nޕަލަސްތީނާ އިޒްރޭލާ ދެމެދު ހަމަލާ ބަދަލުކުރުން ހުއްޓާލައިފި\nއިޒްރޭލުން ދިން ވައިގެ ހަމަލާގެ ސަބަބުން ހާލުގައި ޖެހުނު އާއިލާއެއް\nއިޒްރޭލުގެ އަސްކަރިއްޔާއި ޕަލަސްތީނުގެ މިނިވަން ކަމަށް ވަކާލާތުކޮށް ހަނގުރާމަ ކުރަމުންދާ އިސްލާމިކް ޖިހާދާއި ދެމެދު ބަދަލުކުރަމުން ދިޔަ ވައިގެ ހަމަލާތައް ހުއްޓާލައިފި އެވެ.\nހަމަލާ ބަދަލު ކުރުން ހުއްޓާލާފައި ވަނީ މިސްރު ސަރުކާރުގެ އިސް އޮފިޝަލަކާއެކު ކުރިއަށް ދިޔަ ބައްދަލުވުމާއެކު އެވެ. ހަމަލާ ބަދަލު ކުރުން ނިމުމަކަށް އައިރު އިޒްރޭލުން ދިން ވައިގެ ހަމަލާތަކުގެ ސަބަބުން ޕަލަސްތީނުގެ 38 މީހުން ވަނީ މަރުވެފަ އެވެ. އަދި ގިނަ ބައެއްގެ ގެދޮރު ސުންނާފަތިވެފަ އެވެ.\nއިޒްރޭލުގެ ވެރިރަށް ޓެލްއަވީވްއަށް އަމާޒުކޮށްގެން ދިން ރޮކެޓް ހަމަލާތައް ހުއްޓާލާފައިވާކަން އިސްލާމިކް ޖިހާދުގެ ސްޕޯކްސްޕާސަން މުސާބް އަލް ބްރެއިން ވަނީ ކަށަވަރު ކޮށްދީފަ އެވެ. އިޒްރޭލުން ހަމަލާތައް ހުއްޓާލި ކަމުގައި ވިޔަސް ޕަލަސްތީނުގެ އެކި ހިސާބުތަކުގައި ދަނީ ޓޭންކަރުތަކުގައި ޕެޓްރޯލް ކުރަމުންނެވެ.\nދެ ދުވަހަށް ކުރިއަށް ދިޔަ މި ހަމަލާ ބަދަލު ކުރުން ފެށީ އިޒްރޭލުން އިސްލާމިކް ޖިހާދުގެ އިސް ކޮމާންޑަރަކު މަރާލައި، އާންމުގެ ގެތަކަށް އަމާޒު ކޮށްގެން ދިން ވައިގެ ހަމަލާގައި 13 މީހަކު މަރުވުމާ ގުޅިގެންނެވެ. ރައްދު ހަމަލާގެ ގޮތުގައި އިސްލާމިކް ޖިހާދުން ވަނީ ޓެލްއަވީވްއަށްް ރޮކެޓް ހަމަލާދޭން ފަށައިފަ އެވެ. މި ހަމަލާގައި މީހަކު މަރުވި ނަމަވެސް 63 މީހަކަށް ޒަހަމްވުމުގެ ސަބަބުން ވަނީ ފަރުވާދީފަ އެވެ.\nމިސްރުގެ ސަރުކާރުގެ ތަރުޖަމާނު ވިދާޅުވީ، ހަމަލާ ބަދަލު ކުރުން ހުއްޓުވުމަށް އިސް ނެގީ އިޒްރޭލުން ސިފައިން ޕަލަސްތީނުގެ އާންމުން ރައްޔިތުންނަށް އަމާޒުކޮށްގެން ހަމަލާދޭން ފެށުމުންނާއި އެމީހުންގެ ގެދޮރު ހަލާކު ކުރަން ފެށުމުންނެވެ. ތަރުޖަމާނު ވިދާޅުވީ ހަމަލާ ބަދަލުކުރުން ނިމުމަކަށް ގެނައީ އެއްބަސްވުމެއްގެ ދަށުން ކަމަށެވެ.\nއެއްބަސްވުމުގައި ވާގޮތުން އިޒްރޭލުން ޕަލަސްތީނުގައި އެއްވެސް ސަބަބަކާ ނުލައި މީހަކު ހައްޔަރު ކުރުމާއި އަދި ބަޑިން ހަމަލާދީގެން ނުވާނެ އެވެ. އަދި އިޒްރޭލު ސިފައިން ޕަލަސްތީނުގައި ހަރަކާތްތެރިވާއިރު އާންމުގެ މެދުގައި ބިރުވެރިކަން ނުއުފެދޭނެ ގޮތަށް އަމަލުކުރާ ގޮތަށް ވެސް ވަނީ ހިމަނާފަ އެވެ.


Dhiri Ulhun Binaa Kuran Vaanee Massakai Kohgen Libey Aamdhanee ehge Mahchah!\n20 ސެޕްޓެމްބަރ 20184ކޮމެންޓް\nދިރިއުޅުން ބިނާކުރަންވާނީ މަސައްކަތް ކޮށްގެން ލިބޭ އާމްދަނީގެ މައްޗަށް!\nއަޅުގަނޑުމެން ކޮންމެމީހަކުމެ އެންމެ އުންމީދާއެކު ދެކެން ބޭނުންދުވަހަކީ ޤައުމީ އިޤްތިޞާދަށާއި ޢާއިލީ ފުއްދުންތެރިކަމަށް ހިއްސާ ކުރާ ބަޔަކުކަމުގައި އަޅުގަނޑުމެންގެ ދަރިން ވުމެވެ. ހީވާގި ކަމާއި ސާބިތު ކަމާއެކު މަސައްކަތް ތެރިންންގެ ގޮތުގައި ޙަރަކާތްކުރާތަން ދުށުމެވެ. ތިމާއަށް ލިބޭ މިންވަރުން ދެކޮޅުޖައްސާ ހިތްވަރުގަދަ ހިތްމަތްތެރިންނަށް ވުމަށެވެ.\nމިއަދުގެ ޒުވާނުން، އަޅުގަނޑުމެންގެ ދަރިންގެ ކިބައިގައި މިފަދަ ތަރުބިއްޔަތެއް އަށަގަންނެވުމަށް އަޅުގަނޑުމެން ބޭނުންނަމަ، މިކަމަށް އަކަށޭނަ ރަނގަޅު ފިޔަވަޅުތަކެއް ކުރިޔާލާ އަޅަންޖެހެއެވެ. ސްކޫލްދައުރުން ފެށިގެން އެކުދިންނަށް ދެވޭ ތަރުބިއްޔަތުގެ އެއްބައި ކަމުގައި މިފިލާވަޅުތައް ހިމެނެން ޖެހެއެވެ. މަސައްކަތް ކުރުމާއި، އަމިއްލަ ފައިމައްޗަށް ތެދުވުމުގެ މުހިންމުކަމުގެ ވާހަކަ، އެކަމުގެ ޚިޔާލާތު، ޅަފަތުން ފެށިގެން އެކުދިންނަށް އަންގައިދިނުމަށް ފަށަން ޖެހެއެވެ.\nކުރާ މަސައްކަތުން ލިބޭ ރޯދީގެ ނިޢުމަތް ބޮޑުވާނެކަން ބުނެދީ، މަސައްކަތްތެރި އުފެއްދުންތެރިންނަށް ވުމަށް ހިތްވަރުދީ އެފަދަ ވިސްނުންތަކެއް އެކުދިންގެ ޅަސިކުނޑިތަކަށް އުގަންނައިދޭންފަށަން ޖެހެއެވެ. ރަސްމީ ތަޢްލީމްގެ މުޤައްރަރުގައި ހިމެނިގެންނެވެ. ބޮޑެތި މީހުންނާއި ކަމުވޮށިގެންވާ ފަރާތްތަކުގެ ތަޤްރީރުތަކުންނެވެ. ލިޔެވިފައިވާ މަޒްމޫންތަކުންނާއި ކުޅެވޭ ޑްރާމާ ތަކާއި ފިލްމްތަކުންނެވެ. އެހެނީ ޅަފަތުގައި ދެވޭ ތަރުބިއްޔަތާއި ބުނެދެވޭ ތަކެއްޗާއި، ދަސްކޮށްދެވޭ ފިލާވަޅުތަކުގެ މައްޗަށްމެނުވީ ދިރިއުޅުން ބިނާވެގެންނެއް ނުދާނެއެވެ.\nމިފަދަ އިޤްތިޞާދީ ތަރުބިއްޔަތެއްގެ ތެރެއިން ޒުވާން ދައުރު ފުރިހަމަ ކުރާ ޖީލު، ދިރުއުޅުމުގައި ދިމާވާނޭ ހުރަސްތަކާއި ކުރިމަތިލާނީ ކެރިގެންނެވެ. ހިތްވަރާއެކުގައެވެ. ދިރުއުޅެ، އާމްދަނީ އެއް ހޯދައި، އެއާމްދަނީއިން ޢާއިލާއެއް ބިނާކޮށް، ލޯބިން ބަލައި ބޮޑުކުރި މައިންބަފައިންގެ މުސްކުޅިދުވަހުގައި އެމީހުންނަށް އިޙްތިރާމާއި އަޅާލުން ދޭނީ އަމިއްލަ މަސައްކަތުން ހޯދާ އާމްދަނީއިންނެވެ.\nޤައުމީ ޢިޤްތިޞާދުގެ ވާހަކަދެއްކުމުގައިވެސް އަމިއްލައަށް ވަޒީފާ އަދާކޮށް އާމްދަނީ ހޯދުމުގެ މުހިންމުކަން ބޮޑެވެ. ޤައުމީ އުފެއްދުންތެރިކަމުގެ މިންގަނޑު؛ ޖީ.ޑީ.ޕީ. ހިސާބު ކުރަނީ ޕެއިޑް އައުޓްޕުޓް ނުވަތަ އުޖޫރަ ލިބޭ ގޮތަށް އުފައްދާ ވިއްކާ މުދަލަށް ލިބޭ އާމްދަނީއާއި ފޯރުކޮށްދޭ ޚިދްމަތަށް ލިބޭ އުޖޫރައިންނެވެ. އެކަކަށް ލިބޭ މުސާރައިން ނުވަތަ އާމްދަނީ ބަދަލުކޮށް އަނެކަކު ޚަރަދު ކުރުމަކުން ޤައުމީ އިޤްތިޞާދުގިނަވެ، ގުނައެއް ނުވެއެވެ. އެކަކު އޮތުގަ އޮންނަ މުދާ އަނެކަކު ވިއްކުމަކުން ޖުމްލަ އާމްދަނީ އިތުރެއް ނުވެއެވެ.\nއެހެންކަމުން ޤައުމީ ނިސްބަތުން، ޤައުމީ އުފެއްދުންތެރިކަން އިތުރުކުރުމަށްވެސް ބޭނުމީ ގިނަ މީހުން ގިނަމަަސަައްކަތުގައި ގިނައިރުއުޅެ، އާމްދަނީ ގިނަގިނައިން ހޯދުމެވެ. ބުނެކިޔާ އާދޭސްކޮށްގެން އަނެކާގެ އާމްދަނީއިން ޚަރަދުކުރުމަކީ އަމިއްލަ ހައިސިއްޔަތުގެ ފަގީރުކަން ދައްކައިދޭ ކަމެކެވެ. އަދި ޖުމްލަކޮށް ޤައުމީ އިޤްތިޞާދަށް އެއްވެސް މިންވަރެއްގެ ކުރިއެރުމެއް ލިބޭނޭ ކަމެއް ނޫނެވެ.\nއަސްލު ކުރިން އޮންނަގޮތަށް ވަކި ގުރޭޑަކުން ފެށިގެން ވާރކް އެކްސްޕީރިއެންސްއޭ ކިޔާފަ ވަކި މާއްދާއެއް ހަދަންވީ. އެކުއްޖަކު ބޭނުން ވަޒީފާއަކު ޕާރޓް ޓައިމްކޮށް އަދާކުރެވޭގޮތަށް. އޭރުން ސްކޫލް ނިމެންވާއިރަށް ވާރކް އެންވަޔަމެންޓަށް ކޮންމެވެސް ވަރަކަށް ހޭނިފަ ހުންނާނީ. އަދި އޭނާ ޝައުގު އިތްނަމަ އޮތްކަން ނުވަތަ ނެތްކަންވެސް. އަދި ފްރީލޭންސްކޮށް މަސައްކަތް ކުރަންބޭނުންވާ ކުދިންނަށްވެސް އެފުރުސަތު އިންނަންވާނެ. އަދި އަމިއްލައަށް ފައިސާ މެނޭޖު ކުރަން ދަސްކޮށްދެންވާނެ. ޓައިންމް އެކަންޏެއްނުން މެނޭޖު ކުރަން ދަސްކުރަންވީކީ.\nތަރުބިއްޔަތު ކުރަންވީ ވަޒީފާދޜ ފަރާތްތަށް. ދެކޮޅު ނުޖެހޭ ވަރުގެ މުސާރައެެއް ދީގެން އަޅުމަސައްކަތް ކުރުވައިގެން މުއްސަދިވުމަކީ ގައުމުގެ އިގުތިސާދަށް ގެއްލުންވާ ކަމެއްކަން އެގެން ޖެހޭ.\nރައީސް މީހާ އެހެގެން އެދަނީ ވައްކަން ކުރުމަށް ހިއްވަރު ދެމުން ވައްކަން ކުރުން އާންމުކުރެވޭތޯ. އޭނާ އަށް ދައްނަވާލަން ބޭނުންވަނީ މި އިއޮތް އިސްލާމީ ރިވެތި އާދަދަތައް ފޫއަޅުވަނިވި ވާހަކަ ނުދައްކައި މަޑުން ހުންނާށޭ. ރައްޔިތުން އޭގެ ޖަވާބު ވީޓްދޭނެޔޭ.


GehLunu Dhekudhin Hoadhumugai Night Vision Device Beynun Kuran Fashaifi\nއައްޑޫ ސިޓީ ހިތަދޫގެ ރީޖަނަލް ހޮސްޕިޓަލާއި ދިމާލު ފުއްޓަރު ސަރަހައްދަށމޫދަށް ގޮސް އުޅެނިކޮށް ގެއްލުނު ދެ ކުދިން ހޯދުމަށް އެމްއެންޑީއެފުން ނައިޓް ވިޝަން ކެމެރާ ބޭނުން ކުރަން ފަށައިފި އެވެ.\nއެމްއެންޑީއެފްގެ އިންފޮމޭޝަން އޮފިސަރު އިބްރާހިމް އާޒިމް ވިދާޅުވީ ނައިޓް ވިޝަން ކެމެރާ ބޭނުން ކޮށްގެން ކޯސްޓްގާޑު އުޅަނދުތަކުން ހުއްޓުމެއް ނެތި މަސައްކަތް ކުރަމުންދާ ކަމަށެވެ. އަދި މިިރޭވެސް މެދުކަނޑާ ނުލާ ދެކުދިން ހޯދުމުގެ މަަސައްކަތް ކުރުމަށް ނިންމާފައިވާ ކަމަށެވެ.\nމި ހާދިސާ ހިނގީ ތިން ކުއްޖަކު މޫދަށް އެރި އުޅެނިކޮށެވެ. އޭގެ ތެރެއިން އެއް ކުއްޖަކު ފެނިފައިވާ އިރު އޭނާއަށް ދަނީ ހިތަދޫ ރީޖަނަލް ހޮސްޕިޓަލުގައި ފަރުވާދެމުން ނެވެ. އެ ހޮސްޕިޓަލުން މީޑިއާގައި ބުނެފައިވަނީ ކުއްޖާގެ ހާލު ރަނގަޅު ކަމަށެވެ.\nގެއްލިގެން ހޯދަމުން ދަނީ ހިތަދޫ ޗަނބޭލީގޭ އަލީ ފަހުމީ އާއި ޓޮޕާޒް މަޔާމީން އަލީ އެވެ. މައުލޫމާތު ލިބިފައިވާގޮތުގައި އެ ކުދިން އެ ސަރަހައްދަށް މޫދަށް އެރުނު އިރުވެސް ސަރަހައްދުގެ އޮއިވަރު ވަރަށް ގަދަ އެވެ.\nމި ދެ ކުދިން ހޯދުމަށް މިއަދު އެމްއެންޑީއެފުން ވަނީ ހެލިކޮޕްޓަރުވެސް ބޭނުންކޮށްފައި އެވެ. އެކަމަކު އަދި މިހާތަނަށް ކުދިންގެ އެއްވެސް ހިލަމެއް ވެފައެއް ނުވެ އެވެ.\nރާއްޖޭގައި ކޮވިޑް 19 ގެ ހާލަތު: : 24 ގަޑިއިރުގެ ތެރޭގައި ދެވަނަ ދިވެއްސަކު ނިޔާވެއްޖެ\nކޮވިޑް-19 ޖެހިގެން ރާއްޖެއިން ދިވެހި އަންހެނަކު ނިޔާވެއްޖެއެވެ.މިއީ ވޭތުވެދިޔަ އުވީސް ގަޑިއިރުގެ ތެރޭގައި ކޮވިޑް ބަލީގައި ރާއްޖެއިން ނިޔާވި ...\nvomadmin August 12, 2020